ഇസ്‌ലാമിലെ വസ്വിയ്യത്തും നിയമങ്ങളും | islamonlive\nHome/shariah/Fiqh/ഇസ്‌ലാമിലെ വസ്വിയ്യത്തും നിയമങ്ങളും\nസ്വലാഹ് നജീബ് 21/02/2020\nഭാഷാപരമായി ഒരു വസ്തു മറ്റൊരു വസ്തുവുമായി ചേരുന്നത് എന്നാണ് വിസ്വിയ്യത്തിന്റെ അര്‍ഥം. തന്റെ മരണശേഷം ഉമടസ്ഥാവകാശം ലഭിക്കുമെന്ന മാനദണ്ഡപ്രകാരം ഒരാള് മറ്റൊരാള്‍ക്ക് വസ്തുവായോ കടമായോ ഉപകരാമായോ വല്ലതും ദാനം ചെയ്യുക എന്നതാണ് ശറഇയ്യായ അര്‍ഥം.\nവിശുദ്ധ ഖുര്‍ആനിലെ വസ്വിയ്യത്തിന്റെ തെളിവുകള് കാണാം. അല്ലാഹു പറയുന്നു: നിങ്ങളില് വല്ലവര്‍ക്കും മരണാസന്നമായാല് അവന് ചെയ്യുന്ന വസ്വിയ്യത്തിനുള്ള സാക്ഷികള് നീതിമാന്മാരായ രണ്ടുപേരാണ്(അന്നിസാഅ്: 11). അബ്ദുല്ലാഹിബ്‌നു ഉമര് (റ) റിപ്പോര്‍ട്ട് ചെയ്ത ഹദീസില് നബി (സ) പറയുന്നു; വസ്വിയ്യത്തിന് ശേഷം അതു നടപ്പിലാവാന് രണ്ടുദിവസം ആവശ്യമാണെങ്കില് നിര്‍ബന്ധമായും അവന് അത് എഴുതിവെക്കണം(ബുഖാരി: 2738, മുസ്‌ലിം : 1627). വസ്വിയ്യത്ത് മതപരമായി അനുവദനീയമാണെന്ന വിഷയത്തില് എല്ലാ കാലത്തെയും പണ്ഡിതന്മാരും ഏകാഭിപ്രായം പറഞ്ഞിട്ടുണ്ട്.\nസ്വന്തമായി കടബാധ്യതയോ സൂക്ഷിപ്പു സ്വത്തോ മറ്റു നിര്‍ബന്ധ ബാധ്യതകളോ ഉള്ളവരുടെ വസ്വിയ്യത്ത് മാത്രമേ അനന്തരവന്മാര്‍ക്ക് വീട്ടല് നിര്‍ബന്ധമായി വരൂ. കാരണം അല്ലാഹു തആലാ വിശ്വസിച്ചേല്‍പിച്ച മുതലുകള് തിരിച്ചുവീട്ടല് നിര്‍ബന്ധമാണെന്ന് പറഞ്ഞിട്ടുണ്ട്. ഇത് സാധ്യമാവുക വസ്വിയ്യത്തിലൂടെ മാത്രമാണ്. അതേസമയം തന്റെ സമ്പത്തില് നിന്ന് ഒരു വിഹിതം ദാനം ചെയ്യാന് ഒരാള് വസ്വിയ്യത്ത് ചെയ്താല് അത് നിര്‍ബന്ധമായിത്തീരുകയില്ല എന്നാണ് പണ്ഡിതപക്ഷം(അല് മുഗ്‌നി, ഇബ്‌നു ഖുദാമ, വാ.8, പേ 389/391).\nവസ്വിയ്യത്തില് നിര്‍ബന്ധമായ കാര്യങ്ങള്\nനാലു കാര്യങ്ങളാണ് വസ്വിയ്യത്തില് നിര്‍ബന്ധമാവുക. ഒന്നാമതായി വസ്വിയ്യത്തിന്റെ മേല് അറിയിക്കുന്ന വാചകം. വസ്വിയ്യത്ത് ചെയ്യുന്നതും സ്വീകരിക്കുന്നതുമായ രണ്ടു വാചകങ്ങളും ഉണ്ടാവണം. മരണശേഷം ഉടമാവകാശം അറിയിക്കുന്ന വചനങ്ങളായ ‘നിനക്ക് ഞാന് ഇന്നാലിന്ന കാര്യം വസ്വിയ്യത്ത് ചെയ്തു’, ‘ഇന്നാലിന്ന മനുഷ്യന് ഞാന് ഈ വസ്തു വസ്വിയ്യത്ത് ചെയ്തു’, ‘എന്റെ മരണശേഷം അവന്ന് നിങ്ങള് ഇത്ര വിഹിതം നല്‍കുക’, ‘എന്റെ മരണശേഷം സമ്പത്തിന്റെ ഇത്രവിഹിതം അവന്ന് നല്‍കാന് ഞാന് തീരുമാനിച്ചു’ എന്നിങ്ങനെയുള്ള വചനങ്ങള് ഉപയോഗിക്കാം. വാചകം പോലെതന്നെ എഴുത്തിലൂടെയും ഊമയുടെ വസ്വിയ്യത്ത് വ്യക്തമായ ആംഗ്യത്തിലൂടെയും സാധുവാകുമെന്നാണ് പണ്ഡിതപക്ഷം. അപ്രകാരം വസ്വിയ്യത്ത് സ്വീകരിക്കലും വ്യക്തമായ വാചകങ്ങളോ അല്ലെങ്കില് വസ്വിയ്യത്ത് ചെയ്തയാള്‍ക്ക് തൃപ്തികരമായ രീതിയിലുള്ള ക്രയവിക്രയങ്ങളോ ഉപയോഗിച്ചാവണം.\nരണ്ടാമതായി വസ്വിയ്യത്ത് ചെയ്യുന്ന വ്യക്തി. പ്രായപൂര്‍ത്തിയും ബുദ്ധിയും സാമ്പത്തികക്രമങ്ങളില് മാന്യതയുമുള്ള ദാനം ചെയ്യാന് മതപരമായി അര്‍ഹതയുള്ള ആളുമാവുക, സ്വതന്ത്രനാവുക(അടിമയുടെ വസ്വിയ്യത്ത് സ്വീകാര്യമല്ല, കാരണം വസ്വിയ്യത്ത് എന്നാല് ദാനമാണ്, അടിമ അതിന്റെ അര്‍ഹനുമല്ല), വസ്വിയ്യത്ത് ചെയ്യുന്നയാള് ചെയ്യുന്ന വിഷയത്തില് സംതൃപ്തനാവുക എന്നിവയാണ് വസ്വിയ്യത്ത് ചെയ്യുന്നയാളുടെ നിബന്ധനകള്. വസ്വിയ്യത്ത് ചെയ്യുന്നയാള് മുസ്‌ലിമാവണമെന്നില്ല എന്നതാണ് പണ്ഡിതന്മാരുടെ ഏകാഭിപ്രായം. അപ്പോള് ഒരു അവിശ്വാസിക്ക് മുസ്‌ലിമിന് വേണ്ടി വസ്വിയ്യത്ത് ചെയ്യാം.\nമൂന്നാമത്തെ ഘടകം വസ്വിയ്യത്ത് ചെയ്യപ്പെടുന്നയാളാണ്. അയാള്‍ക്കും ചില നിബന്ധനകളുണ്ട്. വസ്വിയ്യത്ത് ചെയ്യുന്ന സമയത്ത് ഉള്ളയാളാവുക(അപ്പോള് മാതാവിന്റെ ഗര്‍ഭപാത്രത്തിലുള്ള ഗര്‍ഭസ്ഥശിശുവിന് വസ്വിയ്യത്ത് ചെയ്യാം), സമ്പത്ത് അധികാരപ്പെടുത്താന് അര്‍ഹതയുള്ളയാളാവുക, അറിയപ്പെട്ടയാളാവുക, വസ്വിയ്യത്ത് ചെയ്തയാളുടെ ഘാതകന് ആവാതിരിക്കുക, വസ്വിയ്യത്ത് ചെയ്തയാളുടെ മരണസമയത്ത് അനന്തരാവകാശം കിട്ടുന്ന ആളാവാതിരിക്കുക എന്നിവയാണ് നിബന്ധനകള്. അബൂ ഇമാമ ബാഹിലി നിവേദനം ചെയ്യുന്നു. നബി(സ) പറഞ്ഞു: ‘അല്ലാഹു എല്ലാവര്‍ക്കും അര്‍ഹതപ്പെട്ടത് നല്‍കാന് വിധിച്ചു. അക്കൂട്ടത്തില് പെട്ടതാണ് അനന്തരാവാശിക്ക് വസ്വിയ്യത്ത് സ്വീകരിക്കാന് അര്‍ഹതയില്ല എന്നത്'(സ്വഹീഹു തുര്‍മുദി, അല്‍ബാനി, 1721). ഈ നിയമം നിലവില് വന്നത് അനന്തരവന്മാര്‍ക്കിടയില് വെറുപ്പും വിദ്വേഷവും രൂപപ്പെട്ട് കലഹിക്കുന്നതും കുടുംബബന്ധം വിച്ഛേദിക്കുന്നതും അസൂയ രൂപപ്പെടുന്നതും ഒഴിവാക്കുക എന്ന ലക്ഷ്യത്തോടെയാണ്.\nനാലാമത്തെ ഘടകം വസ്വിയ്യത്ത് ചെയ്യപ്പെടുന്ന വസ്തുവാണ്. അത് സമ്പത്തോ വല്ല ഉപകാരങ്ങളോ ആവാം. അതിനും ചില നിബന്ധനകളുണ്ട്. ആ വസ്തു സമ്പത്താവുക(കാരണം വസ്വിയ്യത്ത് എന്നാല് ഉടമസ്ഥാവകാശം നല്‍കലാണ്, സമ്പത്തല്ലാതെ അങ്ങനെ നല്‍കാന് സാധ്യമല്ല, ഈ സമ്പത്ത് സാധാരണ നാണയങ്ങളോ മറ്റൊരാളുടെ കൈവശമുള്ള കടമോ ഉപകാരങ്ങളായ വീട്ടില് താമസിക്കുക, ഭൂമി കൃഷി ചെയ്യുക, ഭാവിയില് തോട്ടത്തിലെ ഫലങ്ങള് എന്നിവയോ ആവാം), ശറഇന്റെ ഭാഷയില് വിലയുള്ള വസ്തുവാവുക(അപ്പോള് ശറഇല് വിലയില്ലാത്ത കള്ള്, പന്നി, നായ, വേട്ടക്ക് പറ്റാത്ത വന്യമൃഗങ്ങള് എന്നിവ മുസ്‌ലിമില് നിന്നോ അമുസ്‌ലിമില് നിന്നോ വസ്വിയ്യത്ത് ചെയ്താല് ശരിയാവില്ല), ഉടമപ്പെടുത്തി കൊടുക്കാന് പറ്റുന്ന വസ്തുക്കളാവുക(തോട്ടത്തിലെ പഴങ്ങളോ ആടിന്റെ വയറ്റിലുള്ള കുട്ടിയെയോ പോലെ), വസ്വിയ്യത്ത് ചെയ്യുന്ന സമയത്ത് ആ വസ്തു ചെയ്യുന്നയാളുടെ ഉമസ്ഥതയിലാവുക, തെറ്റായ കാര്യമോ മതപരമായി നിഷിദ്ധമായ വിഷയങ്ങളോ ആവാതിരിക്കുക എന്നിവയാണ് ആ നിബന്ധനകള്.\nAlso read: ഖുത്വുബ നിര്‍വഹിക്കുന്നതിന് വേതനം കൈപറ്റാമോ?\nവസ്വിയ്യത്ത് സ്ഥിരപ്പെടുത്താനുള്ള മാര്‍ഗങ്ങള്\nരണ്ട് നീതിമാന്മാരായ സാക്ഷികളുടെ സാക്ഷ്യം, വസ്വിയ്യത്ത് ചെയ്തയാളുടെ സാക്ഷ്യപത്രം എന്നീ ശറഇയ്യായ രീതികളിലൂടെ വസ്വിയ്യത്ത് സ്ഥിരപ്പെടും. വസ്വിയ്യത്ത് ചെയ്യപ്പെടുന്ന വസ്തു അനന്തരസ്വത്തിന്റെ മൂന്നിലൊന്നില് കുറയലും അതില് കൂടാതിരിക്കലും പ്രത്യേകം സുന്നത്താണ്. സഅദ്(റ) പറയുന്നു: ഞാന് മരണതുല്യമായ വേദന അനുഭവിക്കുന്ന രോഗസന്ദര്‍ഭത്തില് നബി(സ) എന്നെ സന്ദര്‍ശിച്ചു. ഞാന് ചോദിച്ചു: നബിയെ, രോഗം കാരണം എന്റെ അവസ്ഥ ഇതാണ്, എനിക്കാണെങ്കില് ഒരുപാട് സമ്പത്തുമുണ്ട്. അനന്തരാവകാശിയായി ആകെ മകളുമാണുള്ളത്. ഞാന് എന്റെ മൂന്നില് രണ്ടു ഭാഗം സ്വദഖ ചെയ്യട്ടെയോ? നബി(സ) പറഞ്ഞു; വേണ്ട. ഞാന് ചോദിച്ചു: സമ്പത്തിന്റെ പകുതി സ്വദഖ ചെയ്യട്ടെയോ? നബി(സ) പറഞ്ഞു: വേണ്ട, വെറും മൂന്നിലൊന്ന് സ്വദഖ ചെയ്താല് മതി, അതും ധാരാളമാണ്. നിന്റെ മക്കളെ ജനങ്ങള്‍ക്കിടയില് യാചിക്കുന്ന അവസ്ഥയില് വിട്ടുപോവുന്നതിലേറെ നല്ലത് അവരെ സമ്പന്നരാക്കി വിട്ടുപോവുന്നതാണ്. (ബുഖാരി: 2742, മുസ്‌ലിം : 1628).\nവസ്വിയ്യത്ത് ചെയ്തയാളുടെ മരണശേഷം അയാളുടെ കടങ്ങള് പൂര്‍ണമായി വീട്ടിയശേഷം മാത്രമേ വസ്വിയ്യത്ത് ചെയ്യപ്പെട്ട വസ്തു ഉടമപ്പെടുകയുള്ളൂ. കാരണം, കടമെന്നാല് നിര്‍ബന്ധവും വസ്വിയ്യത്ത് സുന്നത്തുമാണ്. നിര്‍ബന്ധം എപ്പോഴും സുന്നിത്തിനെക്കാള് മുന്തിക്കപ്പെടേണ്ടതുമാണ്. അലി(റ) നിവേദനം ചെയ്യുന്നു; നബി തങ്ങള് വസ്വിയ്യത്തിനെക്കാള് മുമ്പ് കടങ്ങള് വീട്ടാന് വിധി പുറപ്പെടുവിച്ചു. സൂറത്തുന്നിസാഇലെ 11ാമത് വചനം അതാണ് അര്‍ഥമാക്കുന്നത്(ഇബ്‌നു മാജ, അല്‍ബാനി, 2195).\nവസ്വിയ്യത്ത് എഴുതലും സാക്ഷിപറയലും\nവസ്വിയ്യത്ത് എഴുതിവെക്കലും അതിന്റെ മേല് സാക്ഷികളെ നിര്‍ത്തലും മുസ്‌ലിമിന് സുന്നത്താണ്. അതിന്റെ സംരക്ഷണത്തിനും അത് നിഷേധിക്കുന്നത് തടയാനും ഇത് സഹായിക്കും. അബ്ദുല്ലാഹിബ്‌നു ഉമര് (റ) റിപ്പോര്‍ട്ട് ചെയ്ത ഹദീസില് നബി (സ) പറയുന്നു;വസ്വിയ്യത്തിന് ശേഷം അതു നടപ്പിലാവാന് രണ്ടുദിവസം ആവശ്യമാണെങ്കില് നിര്‍ബന്ധമായും അവന് അത് എഴുതിവെക്കണം(ബുഖാരി: 2738, മുസ്‌ലിം : 1627).\nഅനസ്ബ്‌നു മാലിക്(റ) പറയുന്നു; വസ്വിയ്യത്തിന്റെ ആദ്യത്തില് എഴുതുമ്പോള് ഇങ്ങനെ എഴുതുന്ന ശീലം അവര്‍ക്കുണ്ടായിരുന്നു. ‘ഇത് ഇന്നാലിന്ന വ്യക്തിയുടെ വസ്വിയ്യത്താണ്. അല്ലാഹുവല്ലാതെ മറ്റൊരിലാഹില്ലെന്നും മുഹമ്മദ് അല്ലാഹുവിന്റെ ദൂതനാണെന്നും നിസ്സംശയം ലോകാവസാനം സംഭവിക്കുമെന്നും അല്ലാഹു ഖബ്‌റാളികളെ പുനര്‍ജീവിപ്പിക്കുമെന്നും അവന് വസ്വിയ്യത്ത് ചെയ്യുന്നു. തന്റെ ബന്ധുജനങ്ങളോട് അല്ലാഹുവിനെ സൂക്ഷിക്കാനും പരസ്പരം സാഹോദര്യം നിലനിര്‍ത്താനും അല്ലാഹുവിനെയും റസൂലിനെയും സദാ വഴിപ്പെടാനും വസ്വിയ്യത്ത് ചെയ്യുന്നു. ഇബ്‌റാഹിം നബി മകന് യഅ്ഖൂബ് നബിയോട് ചെയ്തപ്രകാരം നിങ്ങള് മുസ്‌ലിമായിട്ടല്ലാതെ മരണപ്പെടരുത് എന്നും വസ്വിയ്യത്ത് ചെയ്യുന്നു'(ഇര്‍വാഉല് ഗലീല്, അല്‍ബാനി, 1647).\nവസ്വിയ്യത്ത് ബാത്വിലാവുന്ന കാര്യങ്ങള്\nവസ്വിയ്യത്തിന്റെ നിര്‍ബന്ധഘടകങ്ങളില് വല്ലതും അപൂര്‍ണമായാല് വസ്വിയ്യത്ത് ബാത്വിലാവുന്നതാണ്. അതിനുപുറമെ ആറു കാര്യങ്ങള് കൂടി പണ്ഡിതന്മാര് പരിചയപ്പെടുത്തുന്നു. ഒന്നാമതായി, വസ്വിയ്യത്ത് ചെയ്യപ്പെട്ടയാള് മരണപ്പെടുക. കാരണം, അയാള്‍ക്ക് വസ്വിയ്യത്ത് അര്‍ഹമാവുക വസ്വിയ്യത്ത് ചെയ്തയാളുടെ മരണശേഷം മാത്രമാണ്. അയാള് നേരത്തെ മരണപ്പെട്ടാല് ആ വിധി ഇല്ലാതാവുകയും ചെയ്യും. രണ്ടാമതായി വസ്വിയ്യത്ത് ചെയ്യപ്പെട്ടയാള് ചെയ്തയാളെ വധിക്കുക. ഇങ്ങനെ വധിക്കുന്നതിലൂടെ വസ്വിയ്യത്ത് ബാത്വിലാവില്ല എന്നുവന്നാല് സമ്പത്ത് കിട്ടാന് വേണ്ടി വസ്വിയ്യത്ത് ചെയ്തയാളെ വധിക്കുന്ന പ്രവണത വ്യാപകമാവുകയും കൂടുതല് പ്രശ്‌നങ്ങള് സൃഷ്ടിക്കപ്പെടുകയും ചെയ്യും. മൂന്നാമതായി, വസ്വിയ്യത്ത് ചെയ്യപ്പെട്ട വസ്തു നശിച്ചുപോവുക. നാലാമതായി, വസ്വിയ്യത്ത് ചെയ്തയാള്‍ക്ക് ഭ്രാന്താവുകയും അത് വര്‍ധിച്ച് മരണത്തോളം എത്തുകയും ചെയ്യുക. ചിലര് ഒരു മാസമെന്നും ചിലര് ഒരു വര്‍ഷമെന്നും ഈ ഭ്രാന്തിന് കാലയളവ് പറഞ്ഞിട്ടുണ്ട്. അഞ്ചാമതായി, വസ്വിയ്യത്ത് ചെയ്തയാള് വസ്വിയ്യത്തിനെ നിഷേധിക്കുക. ആറാമതായി, വസ്വിയ്യത്ത് ചെയ്തയാളോ ചെയ്യപ്പെട്ടയാളോ മതഭ്രഷ്ടനാവുക.\nമദ്ഹബുകളില് നിന്ന് എളുപ്പമുള്ളത് സ്വീകരിക്കല്\nBy സ്വലാഹ് നജീബ്


Janmabhumi| റൂബിക്‌സ് ക്യൂബില് ചരിത്രം കുറിച്ച് ശംഭു\nMay 15, 2022, 06:23 a.m.\nലോകത്ത് ആദ്യമായി റൂബിക്‌സ് ക്യൂബും അതിന്റെ അതിസങ്കീര്‍ണ്ണമായ പ്രശ്‌നപരിഹാരവും ആദ്യമായി കണ്ടുപിടിച്ചത് 1974 ല് ഹംഗേറിയന് ശില്‍പ്പിയും ആര്‍ക്കിടെക്ച്ചര് പ്രൊഫസറുമായിരുന്ന എര്‍ണോ റൂബിക്‌സ് ആണ്. 1981 കാലഘട്ടമായപ്പോള് റൂബിക്‌സ് ക്യൂബ് സമസ്യാ പരിഹാരം ലോകത്തിനുതന്നെ ഹരമായിത്തീര്‍ന്നു. 1980 മുതല് 1983 വരെ മാത്രം 200 ദശലക്ഷം റൂബിക്‌സ് ക്യൂബുകള് ലോക വ്യാപകമായി വിറ്റുപോയി എന്നാണ് ഒരു കണക്ക്\nമാതാ അമൃതാനന്ദമയീ ദേവിക്കൊപ്പം ശംഭുവും കുടുംബവും\nവിവിധ വര്‍ണ്ണങ്ങളുള്ള ആറ് സമചതുരങ്ങള് അടങ്ങുന്ന റൂബിക്‌സ് ക്യൂബ് എന്നും ശരാശരി മനുഷ്യര്‍ക്ക് ഒരു വിസ്മയമാണ്. അതിന്റെ ഓരോ ഭാഗത്തും പലനിറങ്ങളിലുള്ള ഒന്‍പത് ചെറു ക്യൂബുകള് അടങ്ങിയിരിക്കുന്നു. ഈ ചെറു ക്യൂബുകളുടെ ക്രമം തെറ്റിച്ച ശേഷം വീണ്ടും പൂര്‍വ്വസ്ഥിതിയിലാക്കുന്നതിന് അസാധാരണമായ ബുദ്ധിശക്തിയും ഏകാഗ്രമായ മനസ്സും വേണം. ക്ഷമയോടെയുള്ള നിത്യാഭ്യാസവും കൈവേഗവുംകൊണ്ടു മാത്രമേ റൂബിക്‌സ് ക്യൂബ് കൃത്യത വരുത്താന് സാധിക്കുകയുള്ളൂ.\nലോകത്ത് ആദ്യമായി റൂബിക്‌സ് ക്യൂബും അതിന്റെ അതിസങ്കീര്‍ണ്ണമായ പ്രശ്‌നപരിഹാരവും ആദ്യമായി കണ്ടുപിടിച്ചത് 1974 ല് ഹംഗേറിയന് ശില്‍പ്പിയും ആര്‍ക്കിടെക്ച്ചര് പ്രൊഫസറുമായിരുന്ന എര്‍ണോ റൂബിക്‌സ് ആണ്. 1981 കാലഘട്ടമായപ്പോള് റൂബിക്‌സ് ക്യൂബ് സമസ്യാ പരിഹാരം ലോകത്തിനുതന്നെ ഹരമായിത്തീര്‍ന്നു. 1980 മുതല് 1983 വരെ മാത്രം 200 ദശലക്ഷം റൂബിക്‌സ് ക്യൂബുകള് ലോക വ്യാപകമായി വിറ്റുപോയി എന്നാണ് ഒരു കണക്ക്. 1981 മാര്‍ച്ച് 24 നു ഗിന്നസ് ബുക്ക് ഓഫ് വേള്‍ഡ് റെക്കോര്‍ഡ്‌സ് അധികൃതരുടെ നേതൃത്വത്തില് റൂബിക്‌സ് ക്യൂബ് ചാമ്പ്യന്‍ഷിപ്പ് മത്സരം ജര്‍മ്മനിയിലെ മ്യൂണിച്ചില് നടന്നു. അതേ വര്‍ഷം ജൂണ് 25 ന് റൂബിക്‌സ് ക്യൂബ് സംബന്ധിച്ച വാര്‍ത്ത പ്രശസ്തമായ സയന്റിഫിക് അമേരിക്കന് മാഗസിന്റെ കവര് പേജില് സ്ഥാനം പിടിച്ചു.\nതുടര്‍ന്ന് റൂബിക്‌സ് ക്യൂബ് ചൂടപ്പം പോലെ വിറ്റുപോയി. പിന്നീട് ഇതിന്റെ പ്രചാരം ശരവേഗത്തില് വ്യാപിച്ചു. ഏഴ് വയസ്സുള്ളവര് മുതല് 70 വയസ്സുള്ളവര് വരെ ഇതിന്റെ സ്വാധീനത്തില് വന്നു. 2015 ആയപ്പോഴേക്കും വാള്‍മാര്‍ട്ടിന്റെ സ്ഥാപനങ്ങളില് 111 ദശലക്ഷം ഡോളറിന്റെ ക്യൂബുകളുടെ റെക്കോര്‍ഡ് വില്‍പ്പന നടന്നു വെന്നാണ് പറയപ്പെടുന്നത്.\nഇപ്പോഴിതാ റൂബിക്‌സ് ക്യൂബിന്റെ ചരിത്രത്തിലേക്ക് ഒരു മലയാളി യുവാവ് കടന്നുവന്നിരിക്കുകയാണ്. കായംകുളം സ്വദേശിയായ ശംഭു രാജേന്ദ്രന്. തീരെ കൊച്ചുകുട്ടിയായിരിക്കുമ്പോള് മുതല് ശംഭു റൂബിക്‌സ് ക്യൂബ് പരിശീലനം ആരംഭിച്ചിരുന്നു. ഇപ്പോള് കാനഡയില് ഐടി മേഖലയില് സൈബര് സെക്യൂരിറ്റി എഞ്ചിനീയറായി ജോലി ചെയ്യുന്ന ശംഭു 2022 ഫെബ്രുവരി6ന് ഓണ്‍ലൈന് പ്ലാറ്റ്‌ഫോമില് നടന്ന അന്താരാഷ്ട്ര റൂബിക്‌സ് ക്യൂബ് മത്സരത്തില് ഗിന്നസ് ബുക്കില് ജേതാവായി ഇടംപിടിച്ചു. മഹാരാഷ്ട്ര ആസ്ഥാനമായി പ്രവര്‍ത്തിക്കുന്ന ബ്രെയിന് ജിമ്മിന്റെ നേതൃത്വത്തില് നടന്ന റെക്കോര്‍ഡ് ഈവന്റ് മത്സരത്തിലാണ് ഈ നേട്ടം കൈവരിച്ചത്. നേരത്തെ ഇന്ത്യന് ബുക്ക് ഓഫ് റെക്കോര്‍ഡ്‌സിലും, ഏഷ്യന് ബുക്ക് ഓഫ് റെക്കോര്‍ഡ്‌സിലും ശംഭു സ്ഥാനം നേടിയിരുന്നു. 2014 ല് ചെന്നൈ ഐഐടിയില് നടന്ന ശാസ്ത്ര ക്യൂബ് ഓപ്പണ് മത്സരത്തില് 34 സെക്കന്റിലും, പിന്നീട് ട്രിച്ചി എന്‍ഐടിയില് നടന്ന പ്രജ്ഞാന് ക്യൂബ് ഓപ്പണ് മത്സരത്തില് 31 സെക്കന്റിലും റൂബിക്‌സ് ക്യൂബ് സമസ്യാ പരിഹാരത്തില് ശംഭു റെക്കോര്‍ഡ് നേടിയിരുന്നു.\nപോണ്ടിച്ചേരി യൂണിവേഴ്‌സിറ്റിയില് നിന്ന് ബി ടെക് നേടിയ ശംഭു അമൃത ഇന്‍സ്റ്റിറ്റിയൂട്ടില് നിന്ന് സൈബര് സെക്യൂരിറ്റി കോഴ്‌സ് പാസായി. മാതാ അമൃതാനന്ദമയി ദേവിയുടെ നിര്‍ദേശ പ്രകാരം അവിടെയും പിന്നീട് ഇന്‍ഫോ പാര്‍ക്കിലും ജോലി ചെയ്തു. ഇതിനു ശേഷമാണ് കാനഡയിലേക്ക് പോയത്.\nബിജെപി മുന് സംസ്ഥാന സമിതി അംഗവും രാഷ്ട്രീയ രാജ്യ കര്‍മ്മ ചാരി മഹാസംഘ് അഖിലേന്ത്യ സെക്രട്ടറിയും, ശബരിമല യുവതീ പ്രവേശന കേസ് അടക്കം നിരവധി പൊതു താല്‍പ്പര്യ വ്യവഹാരങ്ങള് നടത്തി ശ്രദ്ധേയനുമായ കായംകുളം സ്വദേശി വി. രാജേന്ദ്രന്റെ ഇളയ മകനാണ് ശംഭു രാജേന്ദ്രന്. മിനിയാണ് ശംഭുവിന്റെ അമ്മ. വിജയ് വിഷ്ണു സഹോദരനും. ശംഭുവിന് ആദ്യാക്ഷരം കുറിച്ചതും ചോറൂണ് നടത്തിയതും മാതാ അമൃതാനന്ദമയീ ദേവിയാണ്. അമ്മയുടെ അനുഗ്രഹമാണ് നേട്ടങ്ങള് കൈവരിക്കാന് കഴിഞ്ഞതിനു പിന്നിലെന്നാണ് ഈ കുടുംബം വിശ്വസിക്കുന്നത്.


'മാസ്റ്റര്' എഫ്ക്റ്റ്; തീയറ്റർ റിലീസിന് തയ്യാറെടുത്ത് കൂടുതൽ തമിഴ് ചിത്രങ്ങൾ - Express Kerala\n‘മാസ്റ്റര്’ എഫ്ക്റ്റ്; തീയറ്റർ റിലീസിന് തയ്യാറെടുത്ത് കൂടുതൽ തമിഴ് ചിത്രങ്ങൾ\nനിരവധി വാദപ്രതിവാദങ്ങൾക്കൊടുവിൽ തിയറ്റർ റിലീസ് ചെയ്യുകയും മികച്ച പ്രദർശന വിജയം നേടുകയും ചെയ്ത ചിത്രമായിരുന്നു വിജയ്- വിജയ് സേതുപതി കൂട്ടുകെട്ടിലെത്തിയ ‘മാസ്റ്റര്’. 50 ശതമാനം പ്രവേശനം എന്ന കൊവിഡ് മാനദണ്ഡത്തിനിടയിലും9ദിവസം കൊണ്ട് ആഗോള ബോക്സ് ഓഫീസില് 200 കോടി നേടാൻ ചിത്രത്തിന് കഴിഞ്ഞെന്നാണ് റിപ്പോർട്ട്. ‘മാസ്റ്റര്’ നേടിയ ഈ വിജയത്തോടെ നിരവധി ചിത്രങ്ങളാണ് ഇപ്പോൾ തിയേറ്റർ റിലീസിനായി തയ്യാറെടുക്കുന്നത്. തമിഴിൽ ഇനി വിശാലിന്‍റെയും കാര്‍ത്തിയുടെയും ചിത്രങ്ങൾ തിയറ്റര് റിലീസ് ആയിരിക്കുമെന്നതാണ് പുതിയ വിവരം.\nനേരത്തെ ഒടിടി റിലീസിനെക്കുറിച്ച് ആലോചിക്കുന്നുവെന്ന് റിപ്പോര്‍ട്ട് ചെയ്യപ്പെട്ട വിശാലിന്‍റെ ആക്ഷന് ത്രില്ലര് ചിത്രം ‘ചക്ര’ തിയറ്റര് റിലീസ് പ്രഖ്യാപിച്ചിരിക്കുകയാണ്. ഫെബ്രുവരി 12ന് ചിത്രം തിയറ്ററുകളിലെത്തും. ബാക്യരാജ് കണ്ണന്‍റെ സംവിധാനത്തില് കാര്‍ത്തി നായകനാവുന്ന ‘സുല്‍ത്താനും’ ഏപ്രില് 12നു തിയറ്ററുകളില്‍ത്തന്നെ റിലീസ് ചെയ്യുമെന്നാണ് അനൗദ്യോഗികമായി ലഭിക്കുന്ന വിവരം. അതേസമയം ബോളിവുഡിൽ അക്ഷയ് കുമാര് നായകനാവുന്ന ഫര്‍ഹാദ് സാംജി ചിത്രം ‘ബച്ചന് പാണ്ഡേ’ ആണ് കൊവിഡിന് ശേഷം തിയറ്ററുകളിലെത്തുന്ന ആദ്യ ചിത്രം. റിപബ്ലിക് ദിനത്തിലാണ് ചിത്രം തിയറ്ററുകളിലെത്തുക.\nവിശാല് നായകനായെത്തുന്ന ‘ചക്ര’ ഫെബ്രുവരി 19നു പ്രദർശനത്തിനെത്തുന്നു\nഅക്ഷയ് കുമാറിന്റെ പുതിയ ചിത്രം ‘ബച്ചന് പാണ്ഡേ’യുടെ ഷൂട്ടിംഗ് ആരംഭിച്ചു\nതന്റെ അടുത്ത ബോളിവുഡ് ചിത്രം അക്ഷയ് കുമാറിനൊപ്പമുള്ള കോമിക് ത്രില്ലർ; പ്രിയദര്‍ശൻ\nയോഗി ആദിത്യനാഥുമായി കൂടിക്കാഴ്ച നടത്തി ബോളിവുഡ് താരം അക്ഷയ് കുമാർ\nദില് ബേച്ചാരയുടെ റെക്കോര്‍ഡ് ഭേദിച്ച് അക്ഷയ് കുമാര് ചിത്രം ലക്ഷ്മി


school open | സെപ്റ്റംബർ 1 മുതൽ വിദ്യാഭ്യാസ സ്ഥാപനങ്ങൾ തുറന്നേക്കും; കേന്ദ്രം അനുമതി നൽകുമെന്ന് റിപ്പോർട്ട്; മാർഗ്ഗരേഖ ഓഗസ്റ്റ് മാസം അവസാനം പുറത്തിക്കിയേക്കും - MarunadanMalayalee.com\nAugust 07, 202001:51 PM IST Permalink\nന്യൂഡൽഹി: കോവിഡ് പശ്ചാത്തലത്തിൽ അടച്ച രാജ്യത്തെ സ്‌കൂളുകളും കോളേജുകളും മറ്റ് വിദ്യാഭ്യാസ സ്ഥാപനങ്ങളും സെപ്റ്റംബർ ഒന്ന് മുതൽ തുറന്നു പ്രവർത്തിച്ചേക്കും. സ്‌കൂളുകൾ തുറക്കാൻ കേന്ദ്രസർക്കാൻ അനുമതി നൽകിയേക്കുമെന്ന റിപ്പോർട്ടുകൾ പുറത്തുവന്നു. സ്‌കൂളുകൾ തുറക്കുന്നത് സംബന്ധിച്ച മാർഗരേഖ ഓഗസ്റ്റ് അവസാനം കേന്ദ്രസർക്കാർ പുറത്തിറക്കുമെന്നാണ് കേന്ദ്ര മാനവ വിഭവശേഷി മന്ത്രാലയ വൃത്തങ്ങളെ ഉദ്ധരിച്ച് മാതൃഭൂമി റിപ്പോർട്ടു ചെയ്യുന്ന്ത.\nസെപ്റ്റംബർ ഒന്നിനും നവംബർ 14 നും ഇടയിൽ ഘട്ടം ഘട്ടമായാകും സ്‌കൂൾ തുറക്കുക. അതേയസമയം കോവിഡ് വ്യാപന സാധ്യത കൂടി കണക്കിലെടുത്ത് ഓരോ സംസ്ഥാനങ്ങൾക്കും സ്‌കൂൾ തുറക്കാനുള്ള തീരുമാനമെടുക്കാനുള്ള അധികാരവും കേന്ദ്രം നൽകും. ഓരോ മാസത്തിലേയും ആദ്യ 15 ദിവസം സ്‌കൂളിലെ 10,11,12 ക്ലാസുകളായിരിക്കും പ്രവർത്തിക്കാൻ അനുവദിക്കുക. തുടർന്ന്6മുതൽ9വരെയുള്ള ക്ലാസുകളുടെ പ്രവർത്തനം ആരംഭിക്കും. പ്രൈമറി, പ്രീ പൈമറി ക്ലാസുകൾ ഉടൻ ആരംഭിക്കില്ല. 10 വയസിൽ താഴെയുള്ള കുട്ടികൾ സ്‌കൂളിലെത്തിയാൽ കോവിഡ് പ്രതിരോധ നടപടികൾ പൂർണതോതിൽ നടപ്പാക്കാൻ സാധിക്കില്ലെന്നും റിപ്പോർട്ടിൽ പറയുന്നു.\nസ്‌കൂളിൽ ഓരോ തലത്തിലും നാല് ഡിവിഷനുകൾ ഉണ്ടെങ്കിൽ രണ്ട് ഡിവിഷന് ഒരു സമയവും മറ്റ് രണ്ട് ഡിവിഷന് വേറെ സമയവും ആകും ക്ലാസുകൾ. അതേസമയം അസംബ്ലി, സ്പോർട്സ് പിരീഡ്, കായിക മത്സരങ്ങൾ എന്നിവ ആദ്യഘട്ടത്തിൽ അനുവദിച്ചേക്കില്ല. സ്‌കൂളുകൾ ഷിഫ്റ്റ് സമ്പ്രദായം ഏർപ്പെടുത്തും. രാവിലെ 8 മുതൽ 11 വരേയും 12 മുതൽ3വരെയുമാകും ഷിഫ്റ്റുകൾ. ഇടവേളയായി ലഭിക്കുന്ന ഒരു മണിക്കൂർ സ്‌കൂൾ സാനിറ്റൈസ് ചെയ്യാൻ അനുവദിക്കും. അദ്ധ്യാപക അനധ്യാപക ജീവനക്കാരിൽ 33 ശതമാനം മാത്രമാകും ഒരു സമയം അനുവദിക്കുകയെന്നും റിപ്പോർട്ടുണ്ട്.\nകോവിഡ് വ്യാപനം കുറഞ്ഞ സംസ്ഥാനങ്ങൾ സ്‌കൂൾ തുറക്കുന്നതിന് കേന്ദ്രസർക്കാരിനോട് നേരത്തെ തന്നെ അനുമതി തേടിയിരുന്നു. സ്‌കൂളുകൾ തുറക്കുന്നത് സംബന്ധിച്ച കേന്ദ്രമാനവ വിഭവ ശേഷി മന്ത്രാലയത്തിന്റെ നിർദ്ദേശം കഴിഞ്ഞ ദിവസം കേന്ദ്ര ആരോഗ്യമന്ത്രി ഹർഷ് വർധന്റെ അധ്യക്ഷതയിൽ ചേര്ന്ന യോഗം ചർച്ച ചെയ്തിരുന്നു.


മൂന്നാറില് വിവിധ കേസുകളില് ഉള്‍പ്പെട്ടത് 500 ഓട്ടോ റിക്ഷകള്; പിടിച്ചെടുക്കാന് പൊലീസ് നിര്‍ദ്ദേശം\nMunnar, First Published 11, Jul 2019, 1:40 PM IST\nനിലവില് മൂന്നാറില് 2000 ത്തോളം ഓട്ടോകള് സമാന്തര സര്‍വ്വീസ് നടത്തുന്നുണ്ട്. എസ്‌റ്റേറ്റുകള് കേന്ദ്രീകരിച്ചാണ് ഇത്തരം ഓട്ടോകള് പലതും സമാന്തര സര്‍വ്വീസ് നടത്തുന്നത്. മോട്ടോര് വെഹിക്കിള് വകുപ്പിന് നല്‍കിയ ലിസ്റ്റിലെ ഓട്ടോകള് കണ്ടെത്തുന്നതിന് ബുധനാഴ്ച മുതല് പരിശോധന കര്‍ശനമാക്കി. മോട്ടോര് വെഹിക്കിള് വകുപ്പ്, മൂന്നാര് ട്രാഫിക്ക് യൂണിറ്റ്, പൊലീസ്, പിങ്ക് പൊലീസ് എന്നിവര് സംയുക്തമായാണ് പരിശോധന.\nഇടുക്കി: സംസ്ഥാനത്തെ പ്രാധാന വിനോദ സഞ്ചാരമേഖലയിൽ സമാന്തര സർവ്വീസ് നടത്തുന്ന 500 ഓട്ടോകള് നിരവധി കേസുകളില് ഉള്‍പ്പെട്ടവയെന്ന് പൊലീസ് വകുപ്പ്. കേസുകളില് ഉള്‍പ്പെട്ടിട്ടുള്ള ഇത്തരം ഓട്ടോകള് പിടിച്ചെടുക്കുമെന്ന് പൊലീസ് അറിയിച്ചു. മൂന്നാറിലെ ട്രാഫിക്ക് പരിഷ്‌കാരങ്ങളുടെ ഭാഗമായി ഡിവൈഎസ്പി, മോട്ടോര് വെഹിക്കിള് വകുപ്പിന് നല്‍കിയ റിപ്പോര്‍ട്ടിലാണ് 500 ഓട്ടോകള് വിവിധ കേസുകളില് പിടിച്ചെടുക്കേണ്ടതാണെന്ന് അറിയിച്ചത്.\nപിടിച്ചെടുക്കുന്ന ഓട്ടോകള് കണ്ടുകെട്ടുന്നതടക്കമുള്ള നടപടികള് സ്വീകരിക്കും. മൂന്നാര് പഞ്ചായത്തിന്‍റെ നേത്യത്വത്തില് ഓട്ടോകളുടെ എണ്ണം കുറയ്ക്കുന്നതിന് നമ്പറുകള് ഇടുന്ന നടപടികള് അടുത്ത ദിവസങ്ങളില് ആരംഭിക്കും. ഇതോടൊപ്പം പേപ്പറുകള് കൃത്യമായുള്ളവയ്ക്ക് മോട്ടോര് വെയിക്കിള് വകുപ്പ് സ്റ്റിക്കറുകള് പതിക്കും. ഇത്തരം ഓട്ടോകള്‍ക്ക് മാത്രമായിരിക്കും ഇനി മുതല് മൂന്നാറില് സര്‍വ്വീസ് നടത്താന് കഴിയുക.\nപരിശോധനകള് കര്‍ശനമാക്കുന്നതോടെ ഓട്ടോകളുടെ എണ്ണം കുറയുമെന്നാണ് കരുതുന്നത്. സന്ദര്‍ശകരുടെ സുരക്ഷയുറപ്പുവരുത്തുന്നതിന്‍റെ ഭാഗമായി നടത്തുന്ന പരിശോധനകളില് രാഷ്ട്രീയപാര്‍ട്ടികളും സഹരിക്കുന്നുണ്ട്. ജില്ലാ കളക്ടര് എച്ച് ദിനേശന് ദേവികുളം എംഎല്‍എ എസ് രാജേന്ദ്രന് എന്നിവരുടെ നേത്യത്വത്തില് കഴിഞ്ഞ ദിവസം യോഗം കൂടിയിരുന്നു. മൂന്നാറിലെ അനധികൃത പാര്‍ക്കിംങ് ഒഴിവാക്കുന്നതിനും ഓട്ടോകളുടെ എണ്ണം വര്‍ദ്ധിക്കുന്നത് തടയുന്നതിനും നടപടി സ്വീകരിക്കാന് മൂന്നാര് ഡിവൈഎസ്പി രമേഷ് കുമാറിനെ ചുമതലപ്പെടുത്തി.\nഇതിന്‍റെ ഭാഗമായി കഴിഞ്ഞ ദിവസം മൂന്നാര് എസ്ഐ പരിശോധനകള് കര്‍ശനമാക്കി. ഇതോടെ ചിലര് പ്രതിഷേധവുമായി രംഗത്തെത്തി. പ്രതിഷേധങ്ങള് ഒഴിവാക്കുന്നതിന്‍റെ ഭാഗമയാണ് പൊലീസും മോട്ടോര് വെയിക്കിള് വകുപ്പും സംയുക്തമായി പരിശോധനകള് നടത്തുന്നത്. മൂന്നാർ ടൗൺ, പഴയ മൂന്നാർ, പോസ്റ്റോഫീസ് കവല, പെരിയവാരകവല എന്നിവിടങ്ങളിൽ അഞ്ച് സംഘങ്ങളായി തിരിഞ്ഞായിരുന്നു പരിശോധന. മോട്ടോര് വെയിക്കിള് ഇന്‍സ്‌പെക്ടര് പി ആര് ഷാജിയുടെ നേത്യത്വത്തില് അസി. ഓഫീസര്‍മാരായ എം റ്റി റിച്ചാര്‍ഡ്, ഡാനി നൈറാന്, പി എസ് മുജീബ് എന്നിവര് പരിശോധനയിൽ പങ്കെടുത്തു.\nLast Updated 11, Jul 2019, 1:40 PM IST


കൊറോണ വൈറസിന്റെ ഡെല്‍റ്റ പ്ലസ് വകഭേദത്തെ എന്തുകൊണ്ട് പേടിക്കണം? | why coronavirus delta plus variant is concerning| Health| Covid19| Corona Virus| Delta Plus Variant\nAY.1 വകഭേദം എന്നാണ് ഈ ഡെല്‍റ്റ പ്ലസ് വകഭേദം അറിയപ്പെടുന്നത്\nകഴിഞ്ഞ ദിവസമാണ് കേന്ദ്ര ആരോഗ്യ കുടുംബ ക്ഷേമ മന്ത്രാലയം കൊറോണ വൈറസിന്റെ പുതിയ വകഭേദമായ ഡെല്‍റ്റ പ്ലസ് സ്ഥിരീകരിച്ചത്. ഡെല്‍റ്റ വകഭേദത്തിന് ജനിതകമാറ്റം സംഭവിച്ച് ഉടലെടുത്ത പുതിയ വൈറസാണ് ഡെല്‍റ്റ പ്ലസ് വകഭേദം. 'ആശങ്കപ്പെടേണ്ടത്' എന്ന അര്‍ഥത്തില് 'Variant of Concern' എന്നാണ് ഈ വകഭേദത്തെ മന്ത്രാലയം വിശേഷിപ്പിച്ചത്. രാജ്യത്ത് മഹാരാഷ്ട്ര, മധ്യപ്രദേശ്, കേരളം എന്നീ സംസ്ഥാനങ്ങളിലാണ് ഡെല്‍റ്റ പ്ലസ് വകഭേദത്തിന്റെ സാന്നിധ്യം നേരത്തെ തിരിച്ചറിഞ്ഞത്.\nമഹാരാഷ്ട്രയില് ഡെല്‍റ്റ പ്ലസ് വകഭേദത്തിന്റെ 21 കേസുകളാണ് കണ്ടെത്തിയത്. കേരളത്തില് പാലക്കാട് രണ്ടും പത്തനംതിട്ടയില് ഒരു കേസും റിപ്പോര്‍ട്ട് ചെയ്തു. പത്തനംതിട്ടയില് ഈ പുതിയ വൈറസ് വകഭേദം കണ്ടെത്തിയത് ഒരു നാലുവയസ്സുകാരനിലാണ്. മധ്യപ്രദേശില് ആറ് കേസുകള് നിലവില് റിപ്പോര്‍ട്ട് ചെയ്തിട്ടുണ്ട്. ജൂണ് 22 ന് ഡെല്‍റ്റ പ്ലസ് വകഭേദത്തിന്റെ രണ്ട് കേസുകള് റിപ്പോര്‍ട്ട് ചെയ്തതായി കര്‍ണാടകയില് നിന്നും റിപ്പോര്‍ട്ടുകളുണ്ട്. തമിഴ്‌നാട്ടില് മൂന്ന്, പഞ്ചാബ്, ആന്ധ്രാപ്രദേശ്, ജമ്മുകശ്മീര് എന്നിവിടങ്ങളില് ഓരോ കേസുകളും റിപ്പോര്‍ട്ട് ചെയ്തിട്ടുണ്ട്.\nഇന്ത്യന് സാര്‍സ് കോവ്2ജീനോമിക് കണ്‍സോര്‍ഷ്യത്തിന്റെ(INSACOG) ഏറ്റവും പുതിയ കണ്ടെത്തലുകളെ അടിസ്ഥാനപ്പെടുത്തിയാണ് കേന്ദ്രം സംസ്ഥാനങ്ങള്‍ക്ക് മുന്നറിയിപ്പ് നല്‍കിയിരിക്കുന്നത്. തീവ്രവ്യാപനശേഷി, ശ്വാസകോശത്തിന്റെ കോശങ്ങളിലെ റിസപ്റ്ററുകളില് വേഗത്തില് കൊളുത്തിപ്പിടിക്കാനുള്ള കഴിവ്, മോണോക്ലോണല് ആന്റിബോഡി റെസ്‌പോണ്‍സിനെ കുറയ്ക്കാനുള്ള കഴിവ് എന്നിവയാണ് ഈ വകഭേദത്തിന്റെ പ്രത്യേകത.\nഎന്താണ് സംഭവിച്ച ജനിതക മാറ്റം?\nAY.1 വകഭേദം എന്നാണ് ഈ ഡെല്‍റ്റ പ്ലസ് വകഭേദം അറിയപ്പെടുന്നത്. ലോകാരോഗ്യസംഘടന 'ഡെല്‍റ്റ' എന്ന് നാമകരണം ചെയ്ത B.1.617.2 എന്ന സ്‌ട്രെയിനിന് ജനിതകമാറ്റം സംഭവിച്ചാണ് ഡെല്‍റ്റ പ്ലസ് ഉണ്ടായിരിക്കുന്നത്. ഇന്ത്യയിലാണ് ഇത് ആദ്യമായി തിരിച്ചറിഞ്ഞത്. ഇന്ത്യയില് കോവിഡ് രണ്ടാംതരംഗം ശക്തമായി ആഞ്ഞടിച്ചതിന് കാരണം ഡെല്‍റ്റ വകഭേദമായിരുന്നു.\nസാര്‍സ് കോവ്2വൈറസിന്റെ സ്‌പൈക്ക് പ്രോട്ടീനില് വന്ന K417N എന്ന ജനിതകവ്യതിയാനമാണ് ഡെല്‍റ്റ പ്ലസിന്റെ പിറവിക്ക് പിന്നില്. ഈ സ്‌പൈക്ക് പ്രോട്ടീനാണ് വൈറസിന് മനുഷ്യ ശരീരത്തിന്റെ കോശങ്ങളിലേക്ക് പ്രവേശിച്ച് രോഗബാധയുണ്ടാകാന് വഴിയൊരുക്കുന്നത്.\nഇപ്പോള് സംഭവിച്ചിരിക്കുന്ന K417N എന്ന ജനിതകവ്യതിയാനം ഇമ്മ്യൂണ് എസ്‌കേപ്പുമായി ബന്ധപ്പെട്ടിരിക്കുന്നതാണ്. വൈറസിനെ നശിപ്പിക്കാനുള്ള മരുന്ന് ചികിത്സയെയും വാക്‌സിനെയുമൊക്കെ മറികടക്കാനുള്ള വൈറസിന്റെ കഴിവിനെയാണ് ഇമ്മ്യൂണ് എസ്‌കേപ്പ് എന്ന് പറയുന്നത്.\nഇക്കഴിഞ്ഞ മാര്‍ച്ചില് യൂറോപ്പില് ഈ വകഭേദത്തിന്റെ ജീനോം സീക്വന്‍സുകള് കണ്ടെത്തിയിരുന്നു. യു.കെ., പോര്‍ച്ചുഗല്, സ്വിറ്റ്‌സര്‍ലാന്‍ഡ്, പോളണ്ട്, ജപ്പാന്, നേപ്പാള്, ചൈന, റഷ്യ എന്നീ രാജ്യങ്ങളിലും ഈ വകഭേദത്തെ തിരിച്ചറിഞ്ഞിരുന്നു.\nഡെല്‍റ്റ പ്ലസ് വകഭേദം എത്രമാത്രം വിനാശകാരിയാകും എന്നതിനെ സംബന്ധിച്ച പഠനങ്ങള് നിലവില് ഇല്ല. കോവിഡ് 19 ബാധിച്ചവര്‍ക്ക് നിലവില് ഇന്ത്യയില് നല്‍കുന്ന മോണോക്ലോണല് ആന്റിബോഡി കോക്ക്‌ടെയില് ചികിത്സയെ ഡെല്‍റ്റ പ്ലസ് വകഭേദം പ്രതിരോധിച്ചേക്കുമെന്ന് വിദഗ്ധര് അഭിപ്രായപ്പെടുന്നുണ്ട്. രാജ്യത്ത് കോവിഡ് മൂന്നാം തരംഗത്തിന് ഡെല്‍റ്റ പ്ലസ് വകഭേദം കാരണമായേക്കാമെന്നും ആശങ്കയുണ്ട്. ഡെല്‍റ്റ പ്ലസ് വകഭേദം നിലവില് വളരെ കുറഞ്ഞ തോതില് മാത്രമേ കണ്ടെത്തിയിട്ടുള്ളൂ. അതേസമയം ഇപ്പോള് ശക്തിപ്രാപിച്ചിരിക്കുന്ന ഡെല്‍റ്റ വകഭേദവും ഇതുപോലെ പതുക്കെ വന്ന് ശക്തമായി വ്യാപിക്കുകയായിരുന്നു. കോവിഡ് രണ്ടാംതരംഗം തീവ്രമാകാന് കാരണം ഡെല്‍റ്റ വകഭേദമായിരുന്നു.\nContent Highlights: why coronavirus delta plus variant is concerning, Health, Covid19, Corona Virus, Delta Plus Variant


anna hazare warns hunger strike again\nഎഞ്ചിനീയറെക്കാള് എനിക്കിഷ്ടം അഭിനേതാവിനെ\nThursday 16th June 2011 5:42pm\nജന്ദര്‍മന്തിറില് വീണ്ടും നിരാഹാരസമരം നടത്തുമെന്ന് ഹസാരെ\nThursday 16th June 2011 5:28pm\nന്യൂദല്‍ഹി: ജന്ദര്‍മന്തിറില് വീണ്ടും നിരാഹാരസമരം നടത്തുമെന്ന് അന്നാ ഹസാരെ. ഓഗസ്റ്റ് 16മുതല് സമരം നടത്താനാണ് തീരുമാനം.\n‘എനിക്കിപ്പോള് തോന്നുന്നത് ജന്തര്‍മന്ദിറില് ഞങ്ങള് അവസാനിപ്പിച്ച സമരം വീണ്ടും തുടങ്ങേണ്ടതുണ്ടെന്നാണ്. സര്‍ക്കാര് എന്തൊക്കെ വാഗ്ദാനങ്ങളാണോ ഞങ്ങള്‍ക്ക് നല്‍കിയിരുന്നത് അതെല്ലാം അവര് മറന്നുകഴിഞ്ഞു.’- ഹസാരെ പറയുന്നു.\nഅഴിമതിയില് മുങ്ങിയ രാജ്യത്തെ രക്ഷിക്കാനുള്ള താല്‍പര്യം സര്‍ക്കാരിനില്ല. അഴിമതി വിരുദ്ധ ഭാരതം എന്നത് അവരുടെ മനസിലില്ല. അഴിമതി കാരണം രാജ്യത്തെ പാവപ്പെട്ടവര്‍ക്ക് ജീവിക്കാന് പോലും കഴിയുന്നില്ല. അതിനാല് ഞങ്ങള്‍ക്ക് തോന്നുന്നത് സമരം വീണ്ടും ആരംഭിക്കേണ്ടിവരുമെന്നാണ് ‘ ഹസാരെ വ്യക്തമാക്കി.\nലോക്പാല് ബില്ലിനുവേണ്ടി ഹസാരെയും മറ്റ് ആക്ടിവിസ്റ്റുകളും ചേര്‍ന്ന് നടത്തുന്ന സമരത്തെ ലാഘവത്തോടെയാണ് കോണ്‍ഗ്രസ് കാണുന്നത്. നാല് പേര്‍ക്ക് 121 കോടി ജനങ്ങളുടെ പ്രതിനിധികളാവാന് പറ്റില്ലെന്നാണ് ലോക്പാല് ബില് ഡ്രാഫ്റ്റിംങ് കമ്മിറ്റിയിലുള്ള പൊതുസമൂഹ പ്രതിനിധികളെ ഉദ്ദേശിച്ച് കോണ്‍ഗ്രസ് വക്താവ് ജയന്തി നടരാജ് പറഞ്ഞത്.


'അടുത്തത് ക്ലാസും മാസും ഉള്ള പടം'; നായകന് മമ്മൂട്ടിയെന്ന് ഒമര് ലുലു | my next film is with mammootty says omar lulu\nThiruvananthapuram, First Published 5, Apr 2020, 5:40 PM\n"മമ്മൂക്കയ്ക്കു വേണ്ടി ഒരു പക്ക മാസ് സിനിമ ഡെന്നിസ് ജോസഫ് സാറും ഞാനും കൂടി പ്ലാന് ചെയ്യുന്നുണ്ട്. ഞാന് എന്നും ഈ തമാശ കളിച്ചു നടന്നാല് ശരിയാവില്ല. ഇടയ്ക്ക് ഒരു മാസ് ഒക്കെ വേണ്ടേ"\nമലയാളത്തില് ഒരു കാലത്തെ ഹിറ്റ് തിരക്കഥാകൃത്ത് ആയിരുന്ന ഡെന്നിസ് ജോസഫുമൊത്താണ് തന്‍റെ അടുത്ത സിനിമയെന്ന് ഒമര് ലുലു നേരത്തേ സൂചന നല്‍കിയിരുന്നു. ഇപ്പോഴിതാ അതിലെ നായകനെയും പ്രഖ്യാപിച്ചിരിക്കുകയാണ് സംവിധായകന്. ഡെന്നിസിന്‍റെ തിരക്കഥയില് മമ്മൂട്ടി നായകനാവുന്ന സിനിമയാണ് താന് ഒരുക്കുന്നതെന്നും മാസും ക്ലാസും ഉള്ള സിനിമയാവും അതെന്നും ഒമര് ലുലു പ്രതികരിച്ചു. ഫേസ്ബുക്കില് ആരാധകരുടെ ചോദ്യങ്ങള്‍ക്കാണ് ഒമറിന്‍റെ പ്രതികരണം.\nമമ്മൂട്ടിയും രജനീകാന്തും ഒന്നിച്ച തമിഴ് ചിത്രം ദളപതിയെക്കുറിച്ചുള്ള ഒരു അഭിപ്രായം ഒമര് കഴിഞ്ഞ ദിവസം പങ്കുവച്ചിരുന്നു. ഇതിനു താഴെ വന്ന കമന്‍റുകള്‍ക്ക് മറുപടിയായാണ് ഒമര് മമ്മൂട്ടി നായകനാവുന്ന തന്‍റെ പുതിയ ചിത്രത്തെക്കുറിച്ച് പറഞ്ഞത്. "മമ്മൂക്കയ്ക്കു വേണ്ടി ഒരു പക്ക മാസ് സിനിമ ഡെന്നിസ് ജോസഫ് സാറും ഞാനും കൂടി പ്ലാന് ചെയ്യുന്നുണ്ട്. ഞാന് എന്നും ഈ തമാശ കളിച്ചു നടന്നാല് ശരിയാവില്ല. ഇടയ്ക്ക് ഒരു മാസ് ഒക്കെ വേണ്ടേ", ഒമര് അഭിപ്രായപ്പെട്ടു.\nതന്‍റെ മുന് സിനിമകളിലുള്ള ദ്വയാര്‍ഥ പ്രയോഗങ്ങള് ഈ ചിത്രത്തില് ഉണ്ടാവില്ലെന്നും ഒമര് ലുലു അഭിപ്രായപ്പെടുന്നു. "യൂത്തിനെ മാത്രം ലക്ഷ്യംവച്ചുള്ള കോമഡി സിനിമകളാണ് ഇതുവരെ ചെയ്‍തത്. അതുകൊണ്ടാണ് അങ്ങനെ. മാസ് സിനിമ ആണെങ്കില് ഡബിള് മീനിംഗിന്‍റെ ആവശ്യമില്ല. പക്ക മാസ് ആയിരിക്കും". ക്ലാസും മാസും ഒത്തുചേരുന്ന ചിത്രമാണ് പ്ലാന് ചെയ്യുന്നത് എന്നാണ് ഒമറിന്‍റെ മറ്റൊരു കമന്‍റ്.\nധമാക്കയാണ് ഒമര് ലുലുവിന്‍റേതായി അവസാനം പുറത്തിറങ്ങിയ ചിത്രം. അരുണ് കുമാറും നിക്കി ഗള്‍റാണിയുമായിരുന്നു നായികാനായകന്മാര്. അതേസമയം എണ്‍പതുകളിലും തൊണ്ണൂറുകളിലും മലയാളത്തില് നിരവധി ഹിറ്റുകള് ഒരുക്കിയ തിരക്കഥാകൃത്താണ് ഡെന്നിസ് ജോസഫ്. ജോഷി, തമ്പി കണ്ണന്താനം, ഭരതന്, കെ ജി ജോര്‍ജ്, ടി എസ് സുരേഷ് ബാബു, ഐ വി ശശി എന്നിവര്‍ക്കുവേണ്ടിയൊക്കെ അദ്ദേഹം എഴുതി. നിറക്കൂട്ട്, രാജാവിന്‍റെ മകന്, ന്യൂഡല്‍ഹി, നമ്പര് 20 മദ്രാസ് മെയില്, കോട്ടയം കുഞ്ഞച്ചന് തുടങ്ങി കാലങ്ങള്‍ക്ക് ശേഷവും പ്രേക്ഷകപ്രീതി നിലനിര്‍ത്തുന്ന ചിത്രങ്ങളാണ് അവയില് പലതും.\nLast Updated 5, Apr 2020, 5:40 PM\nഒമര് ലുലു മമ്മൂട്ടി


കൊവിഡ് 19: കേരളത്തില് അരലക്ഷം പേര്‍ക്ക് രോഗബാധ | covid 19 halfalakh patients in Kerala\nകൊവിഡ് 19: കേരളത്തില് അരലക്ഷം പേര്‍ക്ക് രോഗബാധ\nFirst Published Aug 20, 2020, 12:00 PM IST\nസര്‍ക്കാര് കണക്കുകളില് സംസ്ഥാനത്ത് ഇതുവരെ കൊവിഡ് സ്ഥിരീകരിച്ച രോഗികളുടെ എണ്ണം അരലക്ഷം കവിഞ്ഞു. ഓഗസ്റ്റ് 20-ന് സംസ്ഥാന സര്‍ക്കാര് ഔദ്യോഗികമായി പ്രസിദ്ധീകരിച്ച കണക്കനുസരിച്ച്, ആകെ രോഗം സ്ഥിരീകരിച്ചവരുടെ എണ്ണം 50,231 ആയി. ഇതില് 17,382 പേര് സജീവ രോഗികളാണ്. 32,607 പേര്‍ക്ക് രോഗം ഭേദമായി. ഇതുവരെ സംസ്ഥാനത്ത് ഔദ്യോഗികമായി സ്ഥിരീകരിച്ച മരണസംഖ്യ 182 ആണ്. സ്ഥിരീകരിച്ച കേസുകളിൽ നിന്ന് 56 മരണങ്ങൾ കേരളത്തിലെ കൊവിഡ് മരണ പട്ടികയിൽ ഉൾപ്പെടുത്തിയിട്ടില്ലെന്ന് സര്‍ക്കാര് സൈറ്റുകള് തന്നെ പറയുന്നു. കേരളത്തില് അതിവേഗത്തിലാണ് കൊവിഡ് 19 രോഗവ്യാപനമുണ്ടാകുന്നതെന്ന് കണക്കുകള് തെളിവ് നല്‍കുന്നു. ഇതിനിടെ കേരളത്തിലെ ആദ്യ സമൂഹവ്യാപനം നടന്നെന്ന് സര്‍ക്കാര് തന്നെ പറഞ്ഞ തിരുവനന്തപുരത്തിന്‍റെ തീരദേശ മേഖലകളില് കൊവിഡ് ടെസ്റ്റുകള് കുറഞ്ഞെന്നെ പരാതികളും ഉയരുന്നു.\nഇന്ത്യയിലാദ്യമായി കേരളത്തിൽ കൊവിഡ് ബാധ സ്ഥിരീകരിച്ചിട്ട് ഇന്നേയ്ക്ക് 232 ദിവസം പിന്നിടുകയാണ്. ഏതാണ്ട് ആറരമാസക്കാലത്തിനിടെയാണ് കേരളത്തിലെ രോഗികളുടെ എണ്ണം ഉയര്‍ന്നു തുടങ്ങിയത്.\nജനുവരി 31-നാണ് ഇന്ത്യയിലാദ്യമായി കേരളത്തിൽ കൊവിഡ് രോഗബാധ സ്ഥിരീകരിക്കുന്നത്. ചൈനയിലെ വുഹാനിൽ നിന്ന് മടങ്ങിയെത്തിയ മെഡിക്കൽ വിദ്യാർത്ഥിനിക്കാണ് കൊവിഡ് സ്ഥിരീകരിച്ചത്.\nഅതിന് ശേഷം കേരളത്തിന്‍റെ കൊവിഡിന്‍റെ നാൾവഴിക്കണക്ക് ഇങ്ങനെയാണ്: ആ ഒന്നിൽ നിന്ന് നൂറിലെത്താൻ 54 ദിവസമെടുത്തു, ജനുവരി 31-ന് ഒരു രോഗിയാണുണ്ടായിരുന്നതെങ്കിൽ മാർച്ച് 24 ന് 109 രോഗികളായി. 43 ദിവസം കൊണ്ട് 109 രോഗികളിൽ നിന്ന് 502 ൽ എത്തി.\nമെയ്6ന് 502 രോഗികളായി. 21 ദിവസം കൊണ്ട് രോഗികൾ ആയിരം കടന്നു. മെയ് 27ന് 1003 രോഗികളായി. 12 ദിവസം കൊണ്ട് രോഗികൾ രണ്ടായിരം കടന്നു. ജൂൺ 8-ന് 2,005 രോഗികളായി. 12 ദിവസം കൊണ്ട് രോഗികൾ മൂവായിരം കടന്നു.\nജൂൺ 20-ന് രോഗികൾ 3,039 രോഗികളായി. ഏഴ് ദിവസം കൊണ്ട് രോഗികൾ നാലായിരം കടന്നു. ജൂൺ 27 ന് 4,071 രോഗികളായി. ഏഴ് ദിവസം കൊണ്ട് രോഗികൾ അയ്യായിരം കടന്നു. ജൂലൈ 4-ന് 5,204 രോഗികളായി. നാല് ദിവസം കൊണ്ട് രോഗികൾ ആറായിരം കടന്നു. ജൂലൈ 8 ന് 6195 രോഗികളായി.\nമൂന്ന് ദിവസം കൊണ്ട് രോഗികൾ ഏഴായിരം കടന്നു. ജൂലൈ 11 ന് 7438 രോഗികളായി. രണ്ട് ദിവസം കൊണ്ട് രോഗികൾ എണ്ണായിരം കടന്നു. ജൂലൈ 13 ന് 8322 രോഗികളായി. രണ്ട് ദിവസം കൊണ്ട് രോഗികൾ ഒമ്പതിനായിരമായി. ജൂലൈ 15 ന് 9,553 രോഗികളായി.\nഒറ്റ ദിവസം കൊണ്ട് രോഗികൾ പതിനായിരം കടന്നു. ജൂലൈ 16-ന് ആകെ രോഗികളുടെ എണ്ണം 10,275 ആയി. 12 ദിവസം കൊണ്ട് രോഗികളുടെ എണ്ണം ഇരുപതിനായിരം കടന്നു. ജൂലൈ 28 ന് ആകെ രോഗികൾ 20,894 ആയി. എട്ട് ദിവസം കൊണ്ട് മുപ്പതിനായിരം കടന്നു.\nഓഗസ്റ്റ് 06-ന് ആകെ രോഗികൾ 30,449 ആയി. എട്ട് ദിവസം കൊണ്ട് രോഗികൾ നാൽപ്പതിനായിരം കടന്നു. ഓഗസ്റ്റ് 14-ന് ആകെ 41,277 രോഗികളായി. അഞ്ച് ദിവസം കൊണ്ട് ആകെ രോഗികൾ അമ്പതിനായിരം കടന്നു. ഓഗസ്റ്റ് 19-ന് അതായത് ഇന്നലെ ആകെ 50,231 രോഗികളായി.\nകേരളത്തില് ഒരു കൊവിഡ് രോഗിയില് നിന്ന് നൂറ് രോഗികളിലേക്ക് എത്താൻ 54 ദിവസമെടുത്തു. 100-ൽ നിന്ന് ആയിരം രോഗികൾ ഉണ്ടാകാൻ എടുത്തത് 21 ദിവസത്തെ ഇടവേള മാത്രം. ആയിരത്തിൽ നിന്ന് ഇത് പതിനായിരമായി വളരാനെടുത്തത് 49 ദിവസമാണ്.\nഈ കാലയളവിലാണ് കേരളം വളരെ ഫലപ്രദമായി കൊവിഡ് രോഗബാധയെ തടഞ്ഞു നിർത്തിയത്. പക്ഷേ, പിന്നീടങ്ങോട്ട് പ്രതിരോധം ദുർബലമായിത്തുടങ്ങി. പതിനായിരത്തിൽ നിന്ന് ഇരുപതിനായിരത്തിലേക്ക് എത്താൻ എടുത്തത് 12 ദിവസത്തെ ഇടവേള മാത്രം.\nഇരുപതിനായിരത്തിൽ നിന്ന് മുപ്പതിനായിരത്തിലെത്താൻ 8 ദിവസമേ വേണ്ടി വന്നുള്ളൂ. മുപ്പതിനായിരത്തിൽ നിന്ന് നാൽപ്പതിനായിരത്തിലേക്ക് എത്തിയത് വീണ്ടും 8 ദിവസം കൊണ്ട്. നാൽപ്പതിനായിരത്തിൽ നിന്ന് അരലക്ഷത്തിലേക്ക് കുതിച്ചുകയറാൻ വേണ്ടി വന്നത് വെറും അഞ്ച് ദിവസം മാത്രം.\nകണക്കുകള് പ്രകാരം വെറും6ദിവസം കൊണ്ട് 10,523 രോഗികളും 53 മരണവുമാണ് കേരളത്തിലുണ്ടായത്. മരണങ്ങളുടെ 58 ശതമാനവും പുതിയ കാൽലക്ഷത്തിലധികം രോഗികളും സംസ്ഥാനത്തുണ്ടായത് ഈ മാസത്തിലാണ്. അടിയന്തിരഘട്ടം മറികടക്കാൻ കൂടുതൽ ഡോക്ടർമാർക്ക് സർക്കാർ ഐസിയു പരിശീലനം നൽകും.\nരോഗികളുടെ എണ്ണത്തിൽ സെപ്റ്റംബറോടെ ഉണ്ടാകുമെന്ന് പ്രതീക്ഷിച്ച കുത്തനെയുള്ള വർധനവ് നേരത്തേയാകുമെന്ന ആശങ്ക ജനിപ്പിക്കുകയാണ് കണക്കുകൾ. പ്രതിരോധം പൊലീസിനെ ഏൽപ്പിച്ച ആഴ്ച്ചകളിലും വ്യാപനം പിടികൊടുക്കുന്നില്ല.\nആഗസ്ത് 14 മുതൽ 19 വരെ6ദിവസങ്ങൾക്കുള്ളിൽ 10,523 പുതിയ രോഗികളാണുണ്ടായത്. മരണസംഖ്യയും പൊടുന്നനെ കൂടി. ആറ് ദിവസത്തിനിടെ 53 മരണം. ഇതില് 8 മരണങ്ങളെ ഔദ്യോഗികമായി ഒഴിവാക്കിയെങ്കിൽ ഫലം കാക്കുന്നവയും ഇതുവരെ പട്ടികയിൽ പെടാത്തവയും വേറെയുണ്ട്.\nമൊത്തം 182 മരണങ്ങളിൽ 106 ഉം ആഗസ്ത് മാസത്തിലെ 19 ദിവസത്തിനുള്ളിലാണ് സംഭവിച്ചത്. അതായത് 58 ശതമാനം മരണവും ഈ മാസത്തില് തന്നെയാണ്. ഒഴിവാക്കിയ 60 മരണങ്ങൾ വേറെയുമുണ്ട്. 26,618 പുതിയ രോഗികളുണ്ടായതും ഈ 19 ദിവസങ്ങൾക്കിടെയാണ്.\nമൊത്തം രോഗികളുടെ എണ്ണം ആഗസ്തിൽ തന്നെ ഒരു ലക്ഷം കടന്നേക്കുമെന്നാണ് വിദഗ്ദർ നൽകുന്ന മുന്നറിയിപ്പ്. അങ്ങനെയെങ്കിൽ വെന്‍റിലേറ്ററുകളും ഐസിയുകളും നിറയുന്നത് മുന്നിൽ കാണേണ്ട സാഹചര്യമാണുള്ളത്. പരമാവധി മരണങ്ങളൊഴിവാക്കാനാണ് അത്യാഹിത വിഭാഗം ഡോക്ടർമാർക്കും സർക്കാർ ഐസിയു വെന്‍റിലേറ്റര് പരിശീലനം നൽകുന്നത്. 524 പേർക്കാണ് പരിശീലനം നൽകുക. കൊവിഡ് ബ്രിഗേഡും ഉടൻ സജ്ജമാകും.\nലോക്ഡൗണില് കേരളം ഇളവുകള് നല്‍കിയ മാസം കൂടിയാണ് ആഗസ്റ്റ്. മാസാവസാനം മലയാളികളുടെ ഏറ്റവും വലിയ ആഘോഷമായ ഓണം വരാനിരിക്കുന്നു. ഇത് ഏറെ ആശങ്കയാണ് ഉയര്‍ത്തുന്നത്. ആറരമാസത്തോളം വീടുകളില് അടച്ചിരുന്ന ജനത, ലോക്ഡൗണില് ഇളവുകള് ലഭിച്ചതോടെ പുറത്തിറങ്ങാന് തുടങ്ങി.\nനിശ്ചലമായിരുന്ന വാണിജ്യ വ്യവസായ മേഖലകള് സജീവമാകാന് ആരംഭിച്ചു. ഇതിനിടെയാണ് ഓണമെത്തുന്നത്. കേരളത്തില് ഏറ്റവും കൂടുതല് വിപണി സജീവമാകുന്ന സമയങ്ങളിലൊന്നാണിത്. വിപണികള് സജീവമാകുമ്പോള് കൊവിഡ് പ്രോട്ടോക്കോള് പാലിക്കണമെന്ന് സര്‍ക്കാര് ആവശ്യപ്പെടുന്നു.\nരോഗവ്യാപനത്തിന്‍റെ പശ്ചാത്തലത്തിൽ ഓണാഘോഷം വീടുകളിൽ പരിമിതപ്പെടുത്തണമെന്ന് മുഖ്യമന്ത്രിയുടെ നിർദേശിച്ചു. പൊതുസ്ഥലത്ത് ഓണാഘോഷം പാടില്ല. കർശന നിയന്ത്രണങ്ങൾ തുടരണം. ജില്ലാ കളക്ടർമാരുമായി നടത്തിയ വീഡിയോ കോൺഫൻസിലാണ് മുഖ്യമന്ത്രി ഓണക്കാല നിർദ്ദേശങ്ങൾ നൽകിയത്.\nപൂക്കളം ഒരുക്കാൻ അതത് പ്രദേശങ്ങളിലെ പൂക്കൾ ഉപയോഗിക്കണം. പുറത്ത് നിന്ന് വരുന്ന പൂക്കൾ രോഗവ്യാപന സാധ്യത കൂട്ടും. ഓണക്കാലത്ത് തിരക്ക് ഒഴിവാക്കാനായി പൊലീസ് ഇടപെടണമെന്നും മുഖ്യമന്ത്രി ആവശ്യപ്പെട്ടു. കടകളുടെ പ്രവർത്തന സമയം രാവിലെ ഏഴ് മുതൽ രാത്രി ഏഴ് വരെയായിരിക്കും. ശാരീരിക അകലം ഉറപ്പാക്കണം.\nരോവ്യാപനം രൂക്ഷമാക്കാൻ ശ്രമമുണ്ടെന്നും അത്തക്കാരുടെ മുന്നിൽ നിസ്സഹായരാകരുതെന്നും യോഗത്തിൽ മുഖ്യമന്ത്രി നിർദ്ദേശം നൽകി. ഭക്ഷണശാലകളില് സാമൂഹിക അകലം പാലിച്ച് ഭക്ഷണം കഴിക്കാമെന്നതടക്കമുള്ള കാര്യങ്ങൾ മുഖ്യമന്ത്രി നേരത്തെ തന്നെ വ്യക്തമാക്കിയിരുന്നു.\nഹോട്ടലുകള് രാത്രി ഒന്‍പത് മണിവരെ തുറക്കാം. ജില്ലാ കളക്ടര്‍മാര് വ്യാപാരി വ്യവസായികളുടെ യോഗം വിളിക്കണം. ഓണാഘോഷത്തിനായി സംസ്ഥാനത്തേക്ക് എത്തുന്നവര്‍ക്ക് കൊവിഡ് പരിശോധന നടത്തുമെന്നും മുഖ്യമന്ത്രി പറഞ്ഞു.


യുവാക്കളെ ആകർഷിക്കാൻ ഹൈടെക് വിദ്യകളുമായി പാക് ഭീകരസംഘടനകൾ; മസൂദ് അസറിന്റെ പ്രസംഗങ്ങൾ അടങ്ങിയ ജെയ്‌ഷെ മുഹമ്മദ് അനുകൂല ആപ്പ് ഗൂഗിൾ പ്ളേ‌സ്‌റ്റോറിൽ – Media Mangalam\nശ്രീനഗർ: തീവ്രവാദ പ്രചാരണത്തിനായി ദീർഘനാളായി പിന്തുടരുന്ന മാർഗങ്ങൾക്ക് പുറമേ ഹൈടെക്കായും വഴികൾ കണ്ടെത്തി പാക് പിന്തുണയുള‌ള തീവ്രവാദ സംഘടന ജെ‌യ്‌ഷെ മുഹമ്മദ്. ഡ്രോണുകൾ വഴി ആയുധകടത്തും മറ്റും നടത്തുന്നതിന് പിന്നാലെ ഇപ്പോൾ ആപ്പുകളിലൂടെയും യുവാക്കളെ സ്വാധീനിക്കാൻ ശ്രമം നടക്കുന്നുണ്ട്.\n‘അച്ഛീ ബാത്തേൻ’ (നല്ല കാര്യങ്ങൾ) എന്ന പേരിലെ ആപ്പാണ് ഗൂഗിൾ പ്ളേ സ്‌റ്റോറിൽ ലോകമാകമാനമുള‌ള ആൻഡ്രോയിഡ് ഫോൺ ഉപഭോക്താക്കൾക്ക് ലഭ്യമായിരിക്കുന്നത്. ഇസ്‌ലാമിക പ്രബോധനങ്ങളാണ് ഈ ആപ്പിലുള‌ളത്. ഭീകരസംഘടനയുമായി ബന്ധമുണ്ടെന്ന് ആപ്പിൽ ഒരിടത്തും നേരിട്ട് പറയുന്നില്ല. എന്നാൽ ഈ പ്രബോധനങ്ങൾ ജെയ്‌ഷെ മുഹമ്മദ് തലവൻ മൗലാന മസൂദ് അസറിന്റേതാണെന്ന് തെളിഞ്ഞിട്ടുണ്ട്.\nആപ്പിന് പുറത്ത് വെബ് പേജുകളിലേക്കുള‌ള ലിങ്കും നൽകിയിട്ടുണ്ട്. അതിൽ പുസ്‌തകങ്ങൾ, എഴുത്തുകൾ, ഓഡിയോ സന്ദേശങ്ങൾ എന്നിവയുണ്ട്, എല്ലാം മസൂദ് അസറുമായോ അയാളുടെ കൂട്ടാളികളുമായോ ബന്ധമുള‌ളത്. ഇന്ത്യയിലേക്ക് നിരന്തരം ആക്രമണങ്ങളും നുഴഞ്ഞുകയറ്റ ശ്രമങ്ങളും നടത്തുന്ന സംഘടനയായ ജെയ്‌ഷെ മുഹമ്മദിനെ 2001 മുതൽ യു.എൻ സുരക്ഷാ കൗൺസിൽ തീവ്രവാദ സംഘടനയായി കണക്കാക്കുന്നു. വിദേശ തീവ്രവാദ സംഘടനയായി അമേരിക്കയും കണക്കാക്കുന്നു.\n2020 ഡിസംബർ നാലിന് ആരംഭിച്ച ആപ്പ് ഇതുവരെ 5000ലധികം പേർ ഡൗൺലോഡ് ചെയ്‌തു. പാകിസ്ഥാനിൽ നിന്നുള‌ള മത പ്രഭാഷകരുടെ പ്രസംഗങ്ങളും ആപ്പിലുണ്ട്. ഈ ആപ്പുമായി ബന്ധപ്പെട്ട ബ്ലോഗിൽ മസൂദ് അസറിന്റെ പഴയകാല ലേഖനങ്ങളുണ്ട്. സാദി എന്ന തൂലികാനാമത്തിലാണ് ഇവയെല്ലാം. പേജിൽ കണ്ട് ലിങ്കുകളുണ്ട്. അതിലൊന്ന് 2001നും 2019നുമിടയിൽ മസൂദ് അസർ നടത്തിയ തീവ്രവാദ പ്രസംഗങ്ങളാണ്. മറ്റൊരു ലിങ്കിൽ മസൂദ് അസറിന്റെ അനുജൻ ജെയ്‌ഷെ മുഹമ്മദിന്റെ ഓപ്പറേഷണൽ മേധാവി അബ്‌ദുൾ റൗഫ് അസ്‌ഗർ, ഇയാളുടെ അടുത്ത അനുയായി തൽഹാ സയ്‌ഫ് എന്നിവരുടെ പ്രസംഗങ്ങളാണ്.\nആപ്പിന്റെ സെർവർ ജർമ്മനിയിലാണ്. ഉപഭോക്താവിന്റെ ഫോണിലെ വിവരങ്ങളെല്ലാം വളരെ പെട്ടെന്ന് ശേഖരിക്കാൻ ആപ്പിനാകും. ഈ ആപ്പ് നിരോധിക്കുന്നതിന് ഗൂഗിളിൽ റിപ്പോർട്ട് ചെയ്യേണ്ടത് അത്യാവശ്യമാണെന്ന് വിദഗ്ദ്ധർ സൂചിപ്പിച്ചു.\naap masood azar pak terrorist youths\nഗാന്ധിയുടെ നിർദ്ദേശപ്രകാരം വീര്‍സവര്‍ക്കര് മാപ്പ് പറയുകയായിരുന്നു; ഇന്ത്യൻ ചരിത്രത്തിലെ മഹാനായ നായകനാണ് സവർക്കർ: പ്രതിരോധ മന്ത്രി രാജ് നാഥ് സിങ്


എ കെ ശശീന്ദ്രനോളം ഭാഗ്യമുള്ള ജനപ്രതിനിധിയുണ്ടോ കേരള രാഷ്ട്രീയത്തില്?|Is there any other people's representative luckier than saseendran? – News18 Malayalam\nഎ കെ ശശീന്ദ്രനോളം ഭാഗ്യമുള്ള ജനപ്രതിനിധിയുണ്ടോ കേരള രാഷ്ട്രീയത്തില്?\nപാര്‍ട്ടി പിളര്‍ന്ന് ചെറുതായെങ്കിലും എ കെ ശശീന്ദ്രന്റെ ഭൂരിപക്ഷം കൂടുകയും ശക്തി വര്‍ധിക്കുകയും ചെയ്യുകയാണ്.\nLast Updated : May 03, 2021, 13:49 IST\nകോഴിക്കോട്: എന്‍സിപിയിലെ എ കെ ശശീന്ദ്രനോളം ഭാഗ്യമുള്ള എത്ര നേതാക്കളുണ്ട് കേരള രാഷ്ട്രീയത്തില്? എല്‍ഡിഎഫ് സംവിധാനത്തിന്റെ ഊര്‍ജ്ജത്തില്, പ്രത്യേകിച്ച് സിപിഎമ്മിന്റെ സംഘടനാ ശക്തിയില് മാത്രം വലിയ ഭൂരിപക്ഷത്തിന് ജയിക്കുകയും മന്ത്രിയാകുകയും ചെയ്യുന്ന കേരളത്തിലെ ചെറിയൊരു പാര്‍ട്ടിയുടെ പ്രതിനിധി. 38,502 വോട്ടുകളുടെ ഭൂരിപക്ഷത്തിനാണ് ഇത്തവണ എ കെ ശശീന്ദ്രന് എലത്തൂരില് വിജയമുറപ്പിച്ചത്. കോഴിക്കോട് ജില്ലയിലെ ഏറ്റവും വലിയ ഭൂരിപക്ഷം.\n2016ല് 29,507 ആയിരുന്നു ശശീന്ദ്രന്റെ ഭൂരിപക്ഷം. 2011ല് ഭൂരിപക്ഷം 14,654 ഉം. പാര്‍ട്ടി പിളര്‍ന്ന് ചെറുതായെങ്കിലും എ കെ ശശീന്ദ്രന്റെ ഭൂരിപക്ഷം കൂടുകയും ശക്തി വര്‍ധിക്കുകയും ചെയ്യുകയാണ്. സിപിഎമ്മിന്റെ കോട്ടയായ എലത്തൂരില് എന്‍സിപിയ്ക്ക് കാര്യമായി പണിയെടുക്കേണ്ട ആവശ്യവുമില്ല. കോണ്‍ഗ്രസിന്റെ സംഘടനാ സംവിധാനങ്ങള് കൃത്യമായി ചലിക്കുന്ന മണ്ഡലം കൂടിയാണ് എലത്തൂര്.\nഎ കെ ശശീന്ദ്രന്റെ ഭൂരിപക്ഷം വര്‍ധിക്കാന് ഇത്തവണ പ്രധാന കാരണം യുഡിഎഫിലെ പ്രശ്‌നങ്ങളായിരുന്നു. എന്‍സികെയിലെ സുള്‍ഫിക്കര് മയൂരിയുടെ സ്ഥാനാര്‍ഥിത്വത്തിനെതിരെ പരസ്യമായി പ്രാദേശിക കോണ്‍ഗ്രസ് പ്രവര്‍ത്തകര് രംഗത്ത് വന്നിരുന്നു. നേതൃത്വം ഇടപെട്ട് പ്രശ്‌നം പരിഹരിച്ചെങ്കിലും കോണ്‍ഗ്രസിലെ ഒരു വിഭാഗമെങ്കിലും മയൂരിയെ കാലുവാരിയെന്നതാണ് വോട്ടിംഗ് കണക്കുകള് പരിശോധിക്കുമ്പോള് വ്യക്തമാകുന്നത്. യുഡിഎഫിന് ആധിപത്യമുള്ള ചേളന്നൂര് പഞ്ചായത്തിലും കോര്‍പറേഷന് പരിധിയിലും എ കെ ശശീന്ദ്രന് മുന്നിലെത്തിയിരുന്നു. ശശീന്ദ്രന് 83,639 വോട്ടുകള് ലഭിച്ചപ്പോള് സുള്‍ഫിക്കര് മയൂരിയ്ക്ക് കിട്ടിയത് 45,137. കഴിഞ്ഞതവണ യുഡിഎഫിന് 67,280 വോട്ടുണ്ടായ സ്ഥാനത്താണ് 22,000 വോട്ടുകള് കുറയുന്നത്. ബിജെപിയ്ക്ക് 2016നേക്കാള് 2900 വോട്ടുകളുടെ വര്‍ധന മാത്രമാണ് ഉണ്ടായത്.\nYou may also like:'ഇപ്പോൾ ശരിക്കും ബഹാ കിലിക്കി കേൾക്കാൻ തോന്നുന്നു'; ട്രോളുകളെക്കുറിച്ച് എം ബി രാജേഷ്\nകഴിഞ്ഞതവണ ഗതാഗതമന്ത്രിയായെങ്കിലും ഫോണ്‍വി വാദത്തില്‍പ്പെട്ട് കുറച്ച് മാസങ്ങള് മാറി നിന്നിരുന്നു. തോമസ് ചാണ്ടി അഴിമതിയില് കുരുങ്ങി പുറത്തുപോയതോടെ അഗ്നിശുദ്ധിവരുത്തി എ കെ ശശീന്ദ്രന് വീണ്ടും തിരിച്ചുവന്നു. സിപിഎമ്മിന്റെയും പിണറായി വിജയന്റെയും വിശ്വസ്തനായ എ കെ ശശീന്ദ്രന് ഇത്തവണയും മന്ത്രിയാകാനുള്ള സാധ്യത കൂടുതലാണ്. മാണി സി കാപ്പനും കൂട്ടരും എല്‍ഡിഎഫ് വിട്ടപ്പോഴും എ കെ ശശീന്ദ്രന് പിടിച്ചുനിന്നതും കേന്ദ്ര നേതൃത്വത്തെപ്പോലും വരുതിയിലാക്കിയതും ചെറിയ കാര്യമായല്ല എല്‍ഡിഎഫ് കാണുന്നത്. കോണ്‍ഗ്രസ് എസിലെ കടന്നപ്പള്ളിയെക്കാളും ഭാഗ്യദേവത കനിഞ്ഞയാളാവും ഒരുപക്ഷേ എ കെ ശശീന്ദ്രന്.\nYou may also like:'മിത്രങ്ങളെ, പിണറായി അർജുനന്റെ പുനർജന്മം; കണ്ണൂർ കണ്ണന്റെ ഊര്, ധർമക്ഷേത്രമാണ് ധർമടം': സന്ദീപാനന്ദഗിരി\nമണ്ഡലത്തില് പാര്‍ട്ടിയ്‌ക്കൊരു സ്ഥാനാര്‍ഥി വേണമെന്ന എലത്തൂരിലെ സിപിഎം പ്രദേശിക നേതൃത്വത്തിന്റെ ആവശ്യംപോലും അവഗണിച്ചാണ് എ കെ ശശീന്ദ്രന് വീണ്ടും സീറ്റ് നല്‍കിയത്. സിപിഎം ജില്ലാ സെക്രട്ടറി പി മോഹനനെ എലത്തൂര് സീറ്റില് പരിഗണിക്കാനുള്ള നീക്കംപോലും ശശീന്ദ്രന് മുന്നില് ഫലിച്ചില്ല. അല്ലെങ്കിലേ ചെറിയൊരു പാര്‍ട്ടി, അതും പിളര്‍ന്നു. പക്ഷേ എ കെ ശശീന്ദ്രന്റെ വളര്‍ച്ച മാത്രം മുരടിച്ചില്ല. ശശീന്ദ്രരന് വീണ്ടും മന്ത്രിയായാല്‍ത്തന്നെ അത്ഭുതപ്പെടേണ്ടതില്ല. വികസന തുടര്‍ച്ചയ്ക്കുള്ള ജനങ്ങളുടെ അംഗീകാരമാണ് തന്റെ വലിയ ഭൂരിപക്ഷത്തോടെയുള്ള വിജയമെന്ന് എ കെ ശശീന്ദ്രന് ന്യൂസ് 18 മലയാളത്തോട് പറഞ്ഞു.\nFirst published: May 03, 2021, 13:49 IST\nA K SaseendranKerala Assembly Electin 2021minister ak saseendranncp in kerala


യുവതിയെ നിരീക്ഷിച്ച സംഭവം ജഡ്ജിയെ നിയമിക്കുന്നില്ല:കേന്ദ്ര സര്‍ക്കാര് – DN News\nHome/News/Election/യുവതിയെ നിരീക്ഷിച്ച സംഭവം ജഡ്ജിയെ നിയമിക്കുന്നില്ല:കേന്ദ്ര സര്‍ക്കാര്\nയുവതിയെ ഔദ്യോഗിക സംവിധാനമുപയോഗിച്ച് നിരീക്ഷിച്ച സംഭവത്തില് ഗുജറാത്ത് മുഖ്യമന്ത്രി നരേന്ദ്ര മോദിക്കെതിരായ കേസില് അന്വേഷണം നടത്താന് ജഡ്ജിയെ നിയമിക്കുന്നില്ലെന്ന് കേന്ദ്രസര്‍ക്കാര് . അതിന്റെ തീരുമാനം അടുത്ത സര്‍ക്കാരിന് വിട്ടുകൊടുക്കുന്നുവെന്നും കേന്ദ്രമറിയിച്ചു.\nയു.പി.എ. സര്‍ക്കാരിന്റെ രണ്ടു ഘടകകക്ഷികളുടെ ശക്തമായ വിയോജിപ്പിനെ തുടര്‍ന്നാണ് നേരത്തെ നിശ്ചയിച്ച കാര്യത്തില് നിന്ന് കേന്ദ്രസര്‍ക്കാര് പിന്നോട്ട് പോയത്. എന്.സി.പി.യും നാഷണല് കോണ്‍ഫ്രന്‍സുമാണ് അന്വേഷണവുമായി മുന്നോട്ടുപോകരുതെന്നും ജഡ്ജിയെ നിയമിക്കേണ്ടന്നും ആവശ്യപ്പെട്ടത്. എന്നാല് അന്വേഷണവുമായി മുന്നോട്ടുപോകുമെന്ന് ഇന്നലെയും കോണ്‍ഗ്രസ് വക്താവ് ശോഭാ ഓജ പറഞ്ഞിരുന്നു. ഇക്കാര്യമാണ് ഇന്ന് വേണ്ടെന്ന് വെച്ചത്.\nമെയ് 16ന് വോട്ടെണ്ണിക്കഴിയുമ്പോഴേക്കും കേസില് അന്വേഷണം നടത്താന് ഒരു ജഡ്ജിയെ നിയമിക്കുമെന്ന് കഴിഞ്ഞദിവസം നിയമമന്ത്രി കപില്‍സിബല് പറഞ്ഞിരുന്നു. തുടര്‍ന്ന് എന്.സി.പി. നേതാവ് ശരദ്പവാറും എന്.സി. നേതാവ് ഒമര് അബ്ദുള്ളയും ഇക്കാര്യത്തില് വിയോജിപ്പ് രേഖപ്പെടുത്തി. സര്‍ക്കാരിന്റെ കാലാവധി അവസാനിക്കാനിരിക്കെ ഇങ്ങനെയൊരു തീരുമാനം പാടില്ലെന്നാണ് ഒമര് ട്വിറ്ററില് എഴുതിയത്. പവാര് പ്രധാനമന്ത്രിയെ ഫോണില് വിളിച്ച് തന്റെ വിയോജിപ്പ് അറിയിച്ചു. ഇതാണ് ഫലം കണ്ടത്.\nസിബലിന്റെ പ്രസ്താവനയ്‌ക്കെതിരെ ബി.ജെ.പി. നേരത്തേ രംഗത്തുവന്നിരുന്നു. ഗുജറാത്ത് സര്‍ക്കാര് അന്വേഷണത്തിന് ഒരു ജഡ്ജിയെ വെച്ചിട്ടുണ്ടെന്നതിനാല് കേന്ദ്രതീരുമാനം അനാവശ്യമാണെന്നായിരുന്നു പാര്‍ട്ടി വ്യക്തമാക്കിയത്.


പക്ഷിപ്പനി വീണ്ടും, രാജ്യമാകെ മുന്നറിയിപ്പ് | Government puts ALL states on bird flu alert - Malayalam Oneindia\n3 min ago 'വംശഹത്യയുടെ പുതിയ ഗുജറാത്ത് പതിപ്പ് വരാൻ പോകുന്നു, ഹിന്ദുരാഷ്ട്രത്തിന് ബദൽ ഇസ്ലാമികരാഷ്ട്രമല്ല'\nപക്ഷിപ്പനി വീണ്ടും, രാജ്യമാകെ മുന്നറിയിപ്പ്\nPublished: August 18 2013, 9:56 [IST]\nദില്ലി: രാജ്യം വീണ്ടു പക്ഷിപ്പനി ഭീതിയില്. ഛത്തീസ്ഗഡിലും ബീഹാറിലും രോഗം അതിവേഗം വ്യാപിക്കുന്ന പശ്ചാത്തലത്തില് കേന്ദ്രം എല്ലാ സംസ്ഥാനങ്ങള്‍ക്കും മുന്നറിയിപ്പ് നല്‍കി കഴിഞ്ഞു.\nശക്തമായ മണ്‍സൂണ് മഴയും വൃത്തിഹീനമായ അന്തരീക്ഷവും ശരിയായ പരിപാലനവുമില്ലാത്തതാണ് രോഗം അതിവേഗം പരക്കാന് കാരണം. കോഴിവളര്‍ത്തല് കേന്ദ്രങ്ങളിലും വില്‍പ്പന ശാലകളിലും നിരന്തരം പരിശോധന നടത്താനാണ് സംസ്ഥാനങ്ങളോട് ആവശ്യപ്പെട്ടിട്ടുള്ളത്.\nദില്ലിയിലാണ് ഏറ്റവും കൂടുതല് മുന്‍കരുതല് നടപടികള് വേണ്ടതെന്ന് ഉത്തരവില് വ്യക്തമാക്കിയിട്ടുണ്ട്. പ്രതിദിനം 200 ട്രക്ക് കോഴികളാണ് ബിഹാറില് നിന്നും ഛത്തിസ്ഗഡില് നിന്നും ദില്ലിയിലെ മൊത്ത വില്‍പ്പനകേന്ദ്രങ്ങളിലെത്തുന്നത്.\nപക്ഷികളെയും മൃഗങ്ങളെയും ബാധിക്കുന്ന വൈറസ് രോഗമാണ് പക്ഷിപ്പനി. അതേ സമയം അപൂര്‍വമായി ഇവ മനുഷ്യരിലേക്കും പരക്കും. എച്ച്‌വണ്‍എന്‍വണ്, എച്ച്‌വണ്‍എന്‍ടു, എച്ച്ത്രിഎന്റ2 ഇനത്തില് പെട്ട വൈറസുകളാണ് മനുഷ്യരിലേക്കെത്തുന്നത്. പ്രധാനമായും കോഴികളിലൂടെയാണ് ഇത് മനുഷ്യരിലെത്തുന്നത്. ഫലപ്രദമായ ചികിത്സ നല്‍കിയാല് ഭേദപ്പെടുത്താവുന്ന അസുഖമാണിത്.\nh1n1 bird flu bihar delhi chhattisgarh poultry farm എച്ച്1എന്1 പക്ഷിപ്പനി ബിഹാര് ദില്ലി ഛത്തീസ്ഗഡ്\nCentral government puts ALL states on bird flu alert following latest outbreak in Chhattisgarh\nStory first published: Sunday, August 18, 2013, 9:56 [IST]


എനർജി ഡ്രിങ്ക് എന്ന് പറഞ്ഞ് കുടിക്കാൻ കൊടുത്തത് റേഡിയം കലർന്ന വെള്ളം, ഒടുവിൽ സംഭവിച്ചത്... | radium containing water sold as energy drink\nഎനർജി ഡ്രിങ്ക് എന്ന് പറഞ്ഞ് കുടിക്കാൻ കൊടുത്തത് റേഡിയം കലർന്ന വെള്ളം, ഒടുവിൽ സംഭവിച്ചത്...\n1932 -ൽ എബെൻ ബയേഴ്‌സ് അന്തരിച്ചു. ഇതോടെ റാഡിത്തോറിനെതിരെ വിമർശനം ഉയർന്നു. പോസ്റ്റ്‌മോർട്ടത്തിൽ അദ്ദേഹത്തിന്റെ വൃക്കകൾ തകരാറിലായെന്നും എല്ലുകളിൽ 36 മൈക്രോഗ്രാം റേഡിയം ഉണ്ടെന്നും കണ്ടെത്തി.\nThiruvananthapuram, First Published Nov 4, 2021, 4:09 PM IST\nഇന്ന് വിവിധ രുചികളിൽ എനർജി ഡ്രിങ്കുകൾ മാർക്കറ്റിൽ ലഭ്യമാണ്. ഉണർവിനും, ഉന്മേഷത്തിനുമായി നമ്മൾ അത് കുടിക്കാറുമുണ്ട്. എന്നാൽ, പണ്ട് കാലത്ത് ഇറങ്ങിയ ഒരു എനർജി ഡ്രിങ്കിൽ(energy drink) അടങ്ങിയിരുന്ന പ്രധാന ഘടകം കേട്ടാൽ ഒരുപക്ഷേ ആരും ഞെട്ടിപ്പോകും. ഉന്മേഷം പകരാൻ നിർമ്മിച്ചിരിക്കുന്ന ആ പാനീയത്തിലെ പ്രധാന ചേരുവ റേഡിയമായിരുന്നു. റേഡിയം ഒരു ഉയർന്ന അളവിലുള്ള റേഡിയോ ആക്ടീവ് മൂലകമാണ്, അത് അത്യന്തം അപകടകാരിയാണ്. അതിന്റെ തീവ്രമായ റേഡിയോ ആക്റ്റിവിറ്റി ആരോഗ്യത്തെ പ്രതികൂലമായി ബാധിക്കും. ഇന്ന് റേഡിയേഷന്റെ ദൂഷ്യവശങ്ങളെ കുറിച്ച് വ്യക്തമായി നമുക്കറിയാം. എന്നാൽ പണ്ട് വൈദ്യശാസ്ത്രം അത്രയൊന്നും പുരോഗമിക്കാത്ത സമയത്ത് എല്ലാ രോഗങ്ങൾക്കുമുള്ള പ്രതിവിധിയായി സമ്പന്നർ കണ്ടിരുന്നത് ഈ റേഡിയം അടങ്ങിയ പാനീയമാണ്.\nരോഗങ്ങളിൽ നിന്ന് മുക്തി നേടാൻ അവർ ഉപയോഗിച്ചിരുന്ന ആ ഡ്രിങ്ക് പക്ഷേ അവരെ പതിയെ പതിയെ കൊല്ലുകയായിരുന്നു. റാഡിത്തോർ(radithor) എന്നറിയപ്പെട്ടിരുന്ന അത് ചെറിയ2ഔൺസ് കുപ്പികളിലാണ് വിറ്റിരുന്നത്. ന്യൂജേഴ്‌സിയിലെ ഈസ്റ്റ് ഓറഞ്ചിലെ ബെയ്‌ലി റേഡിയം ലബോറട്ടറീസാണ് റാഡിത്തോറിന്റെ നിർമ്മാതാവ്. വിലകൂടിയ ഈ ടോണിക്ക് ആളുകൾക്ക് ഊർജം പകരുകയും അനോറെക്സിയ, ഹിസ്റ്റീരിയ, ഉറക്കമില്ലായ്മ എന്നിവയുൾപ്പെടെയുള്ള ഡസൻ കണക്കിന് രോഗങ്ങൾ സുഖപ്പെടുത്തുകയും ചെയ്യുമെന്ന് അവകാശപ്പെട്ടിരുന്നു. സമ്പന്നനായ അമേരിക്കൻ സോഷ്യലിസ്റ്റും വ്യവസായിയുമായ എബെൻ ബയേഴ്‌സ് തന്റെ വൈദ്യന്റെ നിർദ്ദേശപ്രകാരം റാഡിത്തോർ കഴിക്കാൻ തുടങ്ങി. കൈക്ക് പരിക്കേറ്റതിനെ തുടർന്ന്, മുറിവ് ഉണക്കാനായിട്ടാണ് അദ്ദേഹത്തിന് റാഡിത്തോർ നിർദ്ദേശിക്കപ്പെട്ടത്. 1927 ഡിസംബറിൽ, അദ്ദേഹം ദിവസവും മൂന്ന് കുപ്പി റേഡിയം കലർന്ന വെള്ളം കുടിക്കാൻ തുടങ്ങി. രണ്ട് വർഷത്തേക്ക് അദ്ദേഹം അത് തുടർന്നു.\nതന്റെ ആരോഗ്യം മെച്ചപ്പെടുകയാണെന്ന ധാരണയിൽ എബൻ തന്റെ സുഹൃത്തുക്കൾക്കും ബിസിനസ്സ് കൂട്ടാളികൾക്കും റാഡിത്തോർ അയച്ചു കൊടുത്തു. തന്റെ കാമുകിയോടും അത് കഴിക്കാൻ അദ്ദേഹം ആവശ്യപ്പെട്ടു. 1930 -ൽ പല്ലുകൾ കൊഴിയുന്നത് വരെ അദ്ദേഹം അത് തുടർന്നു. അദ്ദേഹം ആകെ മൊത്തം 1,400 കുപ്പി റാഡിത്തോർ കഴിച്ചതായി വിശ്വസിക്കപ്പെടുന്നു. റേഡിയോ ആക്ടീവ് എനർജി ഡ്രിങ്ക് ശരീരത്തെ ഗുരുതരമായി ബാധിക്കുമ്പോൾ എബെൻ ബയേഴ്‌സിന് 50 വയസ്സായിരുന്നു. റേഡിയം വിഷബാധയേറ്റ് അദ്ദേഹത്തിന്റെ കീഴ്ത്താടി ദ്രവിച്ചു. 51 -കാരനായ അദ്ദേഹത്തിന് മൂക്കിന് താഴെ ഒരു അസ്ഥി കഷണം മാത്രം അവശേഷിച്ചു. കൂടാതെ തലയോട്ടിയിലും ദ്വാരങ്ങൾ ഉണ്ടായി. ശരീരത്തിലെ എല്ലുകൾ എല്ലാം ദ്രവിക്കാൻ തുടങ്ങി.\n1932 -ൽ എബെൻ ബയേഴ്‌സ് അന്തരിച്ചു. ഇതോടെ റാഡിത്തോറിനെതിരെ വിമർശനം ഉയർന്നു. പോസ്റ്റ്‌മോർട്ടത്തിൽ അദ്ദേഹത്തിന്റെ വൃക്കകൾ തകരാറിലായെന്നും എല്ലുകളിൽ 36 മൈക്രോഗ്രാം റേഡിയം ഉണ്ടെന്നും കണ്ടെത്തി. 10 മൈക്രോഗ്രാം പോലും മനുഷ്യർക്ക് മാരകമാണ്. ഇതിനെത്തുടർന്ന് അതിന്റെ ഉത്പാദനം എന്നേക്കുമായി അവസാനിപ്പിച്ചു. 1918 മുതൽ 1928 വരെയുള്ള സമയത്താണ് റാഡിത്തോർ നിർമ്മിക്കപ്പെട്ടത്. എബൻ ബയേഴ്‌സിന്റെ മരണത്തിനുപുറമെ, ഉപഭോക്താക്കൾക്കിടയിൽ ഇത് ഉണ്ടാക്കിയ നാശത്തിന്റെ വ്യാപ്തി വലിയ തോതിൽ അജ്ഞാതമാണ്. വിദഗ്ധർ വിശ്വസിക്കുന്നത് അത് ചെലവേറിയ ചികിത്സയായതിനാൽ സമ്പന്നർക്ക് മാത്രമേ ഇത് കഴിക്കാൻ സാധിച്ചിരുന്നുള്ളു എന്നാണ്. അതിനാൽ ഇത് ഒരു ചെറിയ വിഭാഗത്തെ മാത്രമേ പ്രതികൂലമായി ബാധിച്ചിട്ടുണ്ടാകൂ എന്ന് അനുമാനിക്കുന്നു.\nLast Updated Nov 4, 2021, 4:09 PM IST


സുപ്രീംകോടതിയെ സമീപിക്കാന് ഗവര്‍ണറുടെ സമ്മതം ആവശ്യമില്ല\nHomekeralaസുപ്രീംകോടതിയെ സമീപിക്കാന് ഗവര്‍ണറുടെ സമ്മതം ആവശ്യമില്ല\nതിരുവനന്തപുരം : ഗവര്‍ണറുടെ അധികാരത്തെ സര്‍ക്കാര് ചോദ്യം ചെയ്തിട്ടില്ലെന്ന് മന്ത്രി എ.കെ.ബാലന് പറഞ്ഞു. ഗവര്‍ണര്‍ക്ക് അങ്ങനെ തോന്നുന്നുവെങ്കില് വിഷമമുണ്ട്. ഗവര്‍ണറുടെ ആശങ്ക പരിഹരിക്കാന് നടപടിയെടുക്കും. ഗവര്‍ണറുമായി ഏറ്റുമുട്ടാന് സര്‍ക്കാര് ഉദ്ദേശിച്ചിട്ടില്ലെന്നും മന്ത്രി ബാലന് പറഞ്ഞു.\nഗവര്‍ണറുടെ സമ്മതം വാങ്ങണമെന്ന് ഭരണഘടനയിലോ, റൂള്‍സ് ഓഫ് ബിസിനസ്സിലോ, നിയമസഭ നിയന്ത്രിക്കുന്ന ചട്ടങ്ങളിലോ ഇല്ല. കേന്ദ്രസര്‍ക്കാരുമായി സംസ്ഥാന സര്‍ക്കാര് ഏറ്റുമുട്ടലുകള് ഉണ്ടാക്കുന്ന വിഷയത്തില് ഗവര്‍ണറെ അറിയിക്കണമെന്ന് നിര്‍ദേശമുണ്ട്. എന്നാല് ഗവര്‍ണറുടെ സമ്മതം വാങ്ങണമെന്ന് പറയുന്നില്ല. ഇവിടെ ഏറ്റുമുട്ടലിന്റെ പ്രശ്‌നവുമില്ല.\nഈ വിഷയത്തില് നിയമവിദഗ്ധരുമായി ആലോചിച്ച് ഗവര്‍ണര്‍ക്ക് മറുപടി നല്‍കും. മാത്രമല്ല, ഇത് നിയമവിരുദ്ധമാണെങ്കില് കോടതിക്ക് തന്നെ പറയാനുള്ള അവസരമുണ്ടല്ലോ. ഗവര്‍ണര് പറഞ്ഞതാണ് ശരിയെങ്കില്, സുപ്രീംകോടതിക്ക് ഹര്‍ജി ഫയല് ചെയ്ത സമയത്ത് തന്നെ പറയാനുള്ള അവസരമുണ്ടല്ലോ. ഞങ്ങളുടെ ഭാഗത്ത് നിന്നും ബോധപൂര്‍വ്വം ഒന്നു വന്നിട്ടില്ല. ഗവര്‍ണറുടെ അധികാരത്തില് കൈകടത്താന് ശ്രമിച്ചിട്ടില്ല. ഗവര്‍ണറെ അപമാനിക്കാനും ശ്രമിച്ചിട്ടില്ല. താന് പറഞ്ഞതാണ് സര്‍ക്കാര് നിലപാടെന്നും നിയമമന്ത്രി എ.കെ.ബാലന് വ്യക്തമാക്കി.


ശബ്ദമലിനീകരണത്തിനെതിരെ കര്‍ശന നടപടികള്‍ക്ക് ഒരുങ്ങി ജില്ലാ ഭരണകൂടം\nതിരുവനന്തപുരം: പരീക്ഷാക്കാലം മുന്‍നിര്‍ത്തി ശബ്ദമലിനീകരണത്തിനെതിരെ കര്‍ശന നടപടികള്‍ക്ക് ജില്ലാ ഭരണകൂടം. ഉച്ചഭാഷിണികള് കൂടുതല് ശബ്ദത്തില് ഉപയോഗിക്കുന്നത് പരിശോധിക്കുന്നതിന് അസി. കലക്ടര് അനുപം മിശ്രയുടെ നേതൃത്വത്തില് പ്രത്യേക സ്‌ക്വാഡ് രൂപീകരിച്ചതായി ജില്ലാ കലക്ടര് ഡോ. കെ.വാസുകി അറിയിച്ചു.\nവിവിധ സ്ഥലങ്ങളില് സ്‌ക്വാഡ് പരിശോധന നടത്തും. തഹസീല്‍ദാര്, ബന്ധപ്പെട്ട സ്റ്റേഷന്‍ഹൗസ് ഓഫീസര്, മലിനീകരണ നിയന്ത്രണ ബോര്‍ഡ് പ്രതിനിധികള് എന്നിവരടങ്ങുന്നതാണ് സ്‌ക്വാഡ്. പൊതുനിരത്തുകളില് 75 ഡെസിബലിലും ജനവാസകേന്ദ്രങ്ങളില് 65 ഡെസിബലിലും ഉയര്‍ന്ന ശബ്ദത്തില് ഉച്ചഭാഷിണികള് ഉപയോഗിക്കുന്നവര്‍ക്കെതിരെ നടപടി സ്വീകരിക്കും.\nരാത്രി പത്തു മുതല് രാവിലെ ആറുവരെയുള്ള സമയത്ത് ഉച്ചഭാഷിണി ഉപയോഗം കര്‍ശനമായി നിരോധിക്കും. മൈക്ക് ഓപ്പറേറ്റര്‍മാര്‍ക്കും സംഘാടകര്‍ക്കുമെതിരെ വിവിധ നിയമങ്ങളനുസരിച്ച് തടവും പിഴയുമടക്കമുള്ള ശിക്ഷാ നടപടികള് സ്വീകരിക്കുമെന്നും കലക്ടര് അറിയിച്ചു. പൊതുജനങ്ങള്‍ക്ക് ശബ്ദമലിനീകരണം സംബന്ധിച്ച പരാതികള് 6062606 നമ്പറില് അറിയിക്കാവുന്നതാണ്


റിപ്പബ്ലിക് ദിന പരേഡില് ശബരിമല അയ്യപ്പന് വേണ്ട; കാരണം ഹാപ്പി ടു ബ്ലീഡ് കാമ്പയിന്\n12 Jan 2016 7:27 AM GMT\n67ാം റിപ്പബ്ലിക് ദിനമാഘോഷിക്കാന് രാജ്യമാകെയൊരുങ്ങുകയാണ്. ഇത്തവണത്തെ ചടങ്ങില് മുഖ്യാതിഥിയായി ഫ്രാന്‍സ് പ്രസിഡന്റ് ഫ്രാന്‍സ്വാ ഒലാദും ആഘോഷത്തിനു പകിട്ടു പകരാന് ഫ്രഞ്ച് സേനയുമുണ്ടാകും. ചരിത്രത്തിലാദ്യമായാണ് അന്യരാജ്യത്തിന്റെ സേന ഇന്ത്യന് റിപ്പബ്ലിക് ദിനത്തില് പങ്കെടുക്കുന്നത്. എന്നാല് കേരളത്തിന്റെ അഭിമാനമുയര്‍ത്തിയിരുന്ന നിശ്ചലദൃശ്യങ്ങള് പരേഡില് ഇത്തവണയുണ്ടാകില്ല. 2012, 2014, 2015 എന്നീ വര്‍ഷങ്ങളില് സംഭവിച്ചതു പോലെ തന്നെ ഇത്തവണയും കേരളത്തില് നിന്നും സമര്‍പ്പിച്ച നിശ്ചലദൃശ്യ മാതൃക ആഘോഷത്തിന്റെ ചുമതല വഹിക്കുന്ന പ്രതിരോധവകുപ്പ് തള്ളിയിരിക്കുകയാണ്.\nശബരിമല അയ്യപ്പക്ഷേത്രവുമായി ബന്ധപ്പെട്ട മാതൃകയായിരുന്നു സംസ്ഥാന സാംസ്‌കാരിക വകുപ്പ് ഇത്തവണ കേന്ദ്രത്തിനു സമര്‍പ്പിച്ചത്. വളരെ കണിശമായി നടത്താറുള്ള സ്‌ക്രീനിംഗ് പ്രക്രിയയിലൂടെയാണ് നിശ്ചലദൃശ്യങ്ങള് പ്രതിരോധവകുപ്പ് തെരഞ്ഞെടുക്കാറുള്ളത്. ഇത്തവണ അവസാന ഘട്ടത്തില് വരെ എത്തിയ മാതൃക തള്ളിക്കളയാന് വകുപ്പ് ചൂണ്ടിക്കാട്ടിയ കാരണം ശബരിമല ക്ഷേത്രം വിവാദത്തില്‍പ്പെട്ടിരിക്കുകയാണെന്നും, ആയതിനാല് രാജ്യത്തിന്റെ അഭിമാനത്തിന്റെ ഭാഗമായ ചടങ്ങിലേക്ക് ഇത്തരമൊരു വിഷയം പരിഗണിക്കാന് സാധിക്കില്ല എന്നുമായിരുന്നു. വിവാദം എന്ന് വകുപ്പ് വിശേഷിപ്പിച്ചത് ഇപ്പോഴും ചര്‍ച്ചകളില് നിറഞ്ഞു നില്‍ക്കുന്ന സ്ത്രീകളുടെ ശബരിമല പ്രവേശനം തന്നെ.\nപ്രധാനമന്ത്രി നരേന്ദ്രമോദി കേരളത്തിലെത്തിയ ഡിസംബര് 14നായിരുന്നു നിശ്ചല ദൃശ്യം തള്ളിക്കൊണ്ടുള്ള തീരുമാനം വന്നത്. തനിക്ക് ശബരിമലയില് പോകണമെന്നും അയ്യപ്പദര്‍ശനം നടത്തണമെന്നും തൃശൂര് പ്രസംഗത്തിനിടെ മോദി ആഗ്രഹം പ്രകടിപ്പിച്ചിരുന്നു.\nആര്‍ത്തവദിനങ്ങളിലാണോ എന്നു പരിശോധിക്കാന് സാധ്യമാവുന്ന യന്ത്രങ്ങള് വന്നതിനു ശേഷം മാത്രം സ്ത്രീകള് ക്ഷേത്രത്തില് പ്രവേശിക്കുന്നതിനെക്കുറിച്ച് ആലോചിക്കാം എന്ന ദേവസ്വംബോര്‍ഡ് ചെയര്‍മാന് പ്രയാര് ഗോപാലകൃഷ്ണന്റെ വിവാദ പരാമര്‍ശം മാധ്യമങ്ങളിലും പൊതുസമൂഹത്തിലും വലിയ ചര്‍ച്ചയായിരുന്നു . തുടര്‍ന്ന് സോഷ്യല് മീഡിയയില് ഹാപ്പി ടു ബ്ലീഡ് എന്ന പേരില് പ്രതിഷേധ കാമ്പയിനുകള് ആരംഭിച്ചു. ഇക്കാര്യം ജഡ്ജ്‌മെന്റ് പാനലിന്റെ ശ്രദ്ധയില്‍പ്പെടുകയും അവസാനഘട്ട തെരഞ്ഞെടുപ്പ് പ്രക്രിയയില് നിന്നും കേരളം തഴയപ്പെടുകയുമായിരുന്നു.\nമോഡല്, പശ്ചാത്തല സംഗീതം എന്നിവയടക്കമുള്ള തയ്യാറെടുപ്പുകള് തയ്യാറാക്കിയ അവസാന ഘട്ടത്തില് നിന്നുമാണ് കേരളത്തിന്റെ നിശ്ചലദൃശ്യ മാതൃക പ്രതിരോധവകുപ്പ് തള്ളിക്കളയുന്നത് എന്ന് കേരളാ ഇന്‍ഫോര്‍മേഷന് ആന്‍ഡ് പബ്ലിക് റിലേഷന്‍സ് വിഭാഗം ഡയറക്ടര് എ ഫിറോസ് പറയുന്നു.\n'മൂന്ന് ഘട്ടങ്ങളിലായി മാസങ്ങള് നീണ്ട പരിശോധനയിലൂടെയാണ് ദൃശ്യങ്ങള് തെരഞ്ഞെടുക്കുക. കലാകാരന്മാര്, ആര്‍ക്കിട്ടെക്റ്റുകള്, ഡിസൈനര്‍മാര് എന്നിങ്ങനെ ജോയിന്റ് സെക്രട്ടറിയുടെ നേതൃത്വത്തില് 100 പേര് ഉള്ള ഒരു ജൂറിയാണ് ഈ വിഷയത്തില് അവസാന വാക്ക്. കേരള സര്‍ക്കാര് ഈ വിഷയത്തില് കേന്ദ്രത്തിനെ സമീപിക്കാനാണ് സാധ്യത. ഇക്കാര്യത്തില് ഒരു തീരുമാനം ഇത് വരെ ഉണ്ടായതായി അറിയില്ല'-അദ്ദേഹം വ്യക്തമാക്കി.\nഎന്നാല് കേരളത്തിന്റെ നിശ്ചലദൃശ്യം മാത്രമല്ല തള്ളപ്പെട്ടിരിക്കുന്നത്. തെലങ്കാന, പശ്ചിമ ബംഗാള്, മഹാരാഷ്ട്ര എന്നീ സംസ്ഥാനങ്ങള് സമര്‍പ്പിച്ച മാതൃകകളും തള്ളിയിട്ടുണ്ട്. തുടര്‍ച്ചയായി രണ്ടു തവണ നിരാകരിക്കപ്പെട്ടതില് പ്രതിഷേധിച്ച് ഇനിയുള്ള റിപ്പബ്ലിക് ദിന പരേഡുകളില് തങ്ങളുടെ നിശ്ചലദൃശ്യങ്ങള് അയയ്ക്കുന്നത് അവസാനിപ്പിച്ചതായി തെലങ്കാന സര്‍ക്കാര് അറിയിച്ചിരുന്നു. തെലങ്കാനയ്ക്ക് ഒരു തവണ പ്രത്യേക പരിഗണന ലഭിച്ചിരുന്നു. കഴിഞ്ഞ വര്‍ഷം മികച്ച നിശ്ചലദൃശമായി തെരഞ്ഞെടുക്കപ്പെട്ടതിനാലാണ് ഇത്തവണ പരിഗണിക്കാത്തത് എന്നായിരുന്നു മഹാരാഷ്ട്ര സര്‍ക്കാരിനു ലഭിച്ച മറുപടി.\nകഴിഞ്ഞ വര്‍ഷം 13 സംസ്ഥാനങ്ങളെ കേന്ദ്രം ഒഴിവാക്കിയിരുന്നു. കേരളം, തമിഴ്‌നാട്, ബീഹാര്, പശ്ചിമബംഗാള്, ഒഡീഷ, നാഗലാന്റ്, ത്രിപുര, മണിപ്പൂര്, മേഘാലയ, മിസോറാം ഹിമാചല് പ്രദേശ് എന്നീ സംസ്ഥാനങ്ങളും ഡല്‍ഹി കേന്ദ്രഭരണ പ്രദേശങ്ങളും ഇതില് ഉള്‍പ്പെടും. ബിജെപി ഇതര സര്‍ക്കാരുകള് ഭരിക്കുന്ന സംസ്ഥാനങ്ങളെ ഒഴിവാക്കി എന്നുള്ള ആരോപണം ഇതേത്തുടര്‍ന്ന് ഉയരുകയും ചെയ്തിരുന്നു.\nസ്ത്രീകള്‍ക്ക് എന്തുകൊണ്ട് ശബരിമലയില് പ്രവേശിച്ചു കൂടാ എന്ന കോടതിയുടെ ചോദ്യം വിഷയത്തില് വീണ്ടും ചര്‍ച്ചകള്‍ക്കു കളമൊരുക്കിയിരിക്കുകയാണ്. കോടതിയുടെ പരിഗണനയിലിരിക്കുകയും അതിന്മേല് ചര്‍ച്ചകള് നടന്നുകൊണ്ടും ഇരിക്കുന്ന സാഹചര്യത്തില് പ്രതിരോധവകുപ്പ് അനുകൂലമായ നടപടി സ്വീകരിക്കുമോ എന്നുള്ളത് സംശയമാണ് എന്ന് വിദഗ്ധര് അഭിപ്രായപ്പെടുന്നു. എന്നാല് പ്രത്യേക പരിഗണനയുടെ അടിസ്ഥാനത്തില് പരേഡില് പങ്കെടുക്കാന് കഴിഞ്ഞ വര്‍ഷം തെലങ്കാനയ്ക്ക് അനുമതി ലഭിച്ചതുപോലെ കേരളത്തിനും ഇത്തവണ കിട്ടുമെന്നാണ് സംസ്ഥാന സര്‍ക്കാരിന്റെ പ്രതീക്ഷ.


ആക്രമണം രൂക്ഷം, ഗാസയില് നിന്ന് കൂട്ടപ്പലായനം - Janayugom Online\nMay 15, 2021, 10:22 pm\nആക്രമണം രൂക്ഷം, ഗാസയില് നിന്ന് കൂട്ടപ്പലായനം\nഗാസയ്ക്കുമേല് കര, നാവിക, വ്യോമ സേനകളെ ഉപയോഗിച്ച് ഇസ്രയേല് ആക്രമണം ശക്തമാക്കിയതോടെ പതിനായിരത്തിലധികം പേര് പലായനം ചെയ്തതായി റിപ്പോര്‍ട്ട്. പലസ്തീന് അനുകൂല വാര്‍ത്തകള് റിപ്പോര്‍ട്ട് ചെയ്ത അന്താരാഷ്ട്രമാധ്യമ സ്ഥാപനങ്ങള് പ്രവര്‍ത്തിച്ച കെട്ടിടവും ഇസ്രയേല് ഇന്നലെ നടത്തിയ വ്യോമാക്രമണത്തില് തകര്‍ത്തു. അല്‍ജസീറ, എപി, തുടങ്ങിയ സ്ഥാപനങ്ങളുടെ കെട്ടിടമാണ് തകര്‍ത്തത്. കെട്ടിടം നാമവശേഷമായതായി അല്‍ജസീറ റിപ്പോര്‍ട്ട് ചെയ്തു. ഗാസയിൽ ദിവസങ്ങളായി തുടരുന്ന ആക്രമണങ്ങളിൽ 31 കുട്ടികളുൾപ്പെടെ കൊല്ലപ്പെട്ടവരുടെ എണ്ണം 126 ആയി ഉയര്‍ന്നു. 920 പേർക്ക് പരിക്കേറ്റിട്ടുണ്ട്. പശ്ചിമ ഗാസയിലെ ഷാതി അഭയാർത്ഥി ക്യാമ്പിനു നേരെ ഇസ്രയേൽ നടത്തിയ ബോംബാക്രമണത്തിൽ 10 പേര് കൊല്ലപ്പെട്ടു. രണ്ട് സ്ത്രീകളും എട്ട് കുട്ടികളും ഉള്‍പ്പെടെ ഒരു കുടുംബത്തിലെ അംഗങ്ങളാണ് കൊല്ലപ്പെട്ടത്.\nപലസ്തീൻ പ്രവിശ്യയിൽ 160 ഓളം വിമാനങ്ങൾ ഉപയോഗിച്ച് വ്യോമാക്രമണം ശക്തമാക്കിയതായി ഇസ്രയേൽ സൈന്യം അറിയിച്ചു. ടാങ്കുകളും പീരങ്കികളും കരയിൽനിന്നും യുദ്ധക്കപ്പലുകൾ വഴി കടലിൽനിന്നും ആക്രമണം തുടരുകയാണ്. വടക്കൻ ഗാസയിലാണ് ഏറ്റവും കൂടുതൽ നാശനഷ്ട്ങ്ങളുണ്ടായത്. യുഎന്നും വിവിധ രാജ്യങ്ങളും ആക്രമണം നിര്‍ത്തണമെന്ന ആവശ്യമുയർത്തിയിട്ടും പിന്തിരിയില്ലെന്ന നിലപാടിലാണ് ഇസ്രയേല്. ഇസ്രയേലിൽ സമാധാനം പുനഃസ്ഥാപിക്കുംവരെ ആക്രമണം തുടരുമെന്നാണ് പ്രധാനമന്ത്രി ബെഞ്ചമിന് നെതന്യാഹുവിന്റെ നിലപാട്.\nഗാസയ്ക്ക് നേരെ നടക്കുന്ന ആക്രമണങ്ങളില് പ്രതിഷേധിച്ച് വെസ്റ്റ്ബാങ്കില് തെരുവിലിറങ്ങിയവര്‍ക്ക് നേരെ ഇസ്രയേൽ നടത്തിയ വെടിവെപ്പിൽ 11 പേർ കൊല്ലപ്പെട്ടു. 1,334 പേർക്ക് വിവിധ സംഭവങ്ങളിലായി പരിക്കേറ്റതായും റെഡ്ക്രസന്റ് അറിയിച്ചു. ലെബനൻ അതിർത്തി പ്രദേശത്ത് പ്രതിഷേധങ്ങളിൽ പങ്കെടുത്ത ഒരാളെ കൂടി ഇസ്രയേൽ പൊലീസ് വെടിവച്ചുകൊന്നു. അതിനിടെ, ഇസ്രയേൽ കുടിയൊഴിപ്പിക്കുമെന്ന് പ്രഖ്യാപിച്ച കിഴക്കൻ ജറൂസലേം പ്രദേശമായ ശൈഖ് ജർറാഹിൽ അറസ്റ്റ് തുടരുകയാണ്.\nENGLISH SUMMARY:Attack intensifies, mass exodus from Gaza\nചൊവ്വയെ തൊട്ട് ചൈനയുടെ സുറോങ് റോവര്\nകോവാക്സിന് അംഗീകാരം നല്‍കി ഒമാൻ


ചാര്‍ജ്ജ് കൊള്ളയ്ക്ക് തയ്യാറെടുത്ത് എസ്ബിഐ; അക്കൗണ്ട് പിന്‍വലിക്കാന് സോഷ്യമീഡിയയില് ആഹ്വാനം; ബാങ്കിനെ ദൈവം രക്ഷിക്കട്ടെ എന്ന് പ്രാര്‍ത്ഥനയും | Daily Indian Herald\nകേരള കോൺഗ്രസ് ഇല്ലാത്ത യുഡിഎഫ് കൂടുതൽ ദുർബലമായി!..ജോസ് കെ മാണി വിഭാഗത്തിന് പ്രലോഭനങ്ങളുമായി സിപിഐഎം-ഇടതു നേതൃത്വം ◆ കോതമംഗലം പള്ളിയിൽ ഇസ്ലാം മത വിശ്വാസികൾ നിസ്കാരം നടത്തിയതിനെതിരെ കേന്ദ്ര ആഭ്യന്തര മന്ത്രാലയത്തിന് പരാതി നൽകിയാ തോമസ് പോൾ റമ്പാൻ എതിരെ ഓർത്തഡോക്സ് സഭാ വിശ്വാസിയുടെ പ്രതിഷേധം ◆ മുതിർന്ന സിപിഎം നേതാവ് കോട്ടയത്തെത്തി ചർച്ച നടത്തി. ജോസ് കെ മാണി ഇടത്തിലേക്ക്.മാണി.സി.കാപ്പന് രാജ്യസഭയിലെത്താൻ സിപിഎം ഫോർമുല; ജോസിന്റെ വരവിനെ സ്വാഗതം ചെയ്ത് എൻസിപി ◆ കേരള കോൺഗ്രസ് ജോസ് കെ മാണി വിഭാഗത്തെ പുറത്താക്കിയിട്ടില്ലെന്ന് ചെന്നിത്തല!ജോസ് വിഭാഗം ഇടതുപക്ഷത്തേക്ക് ?ചെന്നിത്തലയും കോൺഗ്രസും അങ്കലാപ്പിൽ. ◆ ഉമ്മൻചാണ്ടി മുതൽ ചാണ്ടി ഉമ്മൻ വരെ.ഷാഫി പറമ്പിൽ അരങ്ങത്തേക്ക് ഇറങ്ങുമ്പോൾ ചങ്ക് കലങ്ങുന്നത് ആർക്കൊക്കെ. ◆ ഇന്ധനവില വര്‍ധനവില് പ്രതിഷേധിച്ച് സംസ്ഥാനത്ത് 1500 കേന്ദ്രങ്ങളിൽ യൂത്ത് കോണ്‍ഗ്രസിന്‍റെ പ്രതീകാത്മക ബന്ദ് നടന്നു. ◆ ലോകത്ത് കൊവിഡ് മരണ സംഖ്യ 5,14,298 ആയി.ഇന്ത്യയിൽ കൊറോണ ബാധിതരുടെ എണ്ണം ഉയരുന്നു: 24 മണിക്കൂറിൽ 18522 കേസുകൾ ◆ ചെറുവള്ളി എസ്റ്റേറ്റിൽ വി.എം സുധീരൻ എത്തുന്നു. ബിഷപ്പ് കെ.പി യോഹന്നാനെതിരെ ജനകീയ സമരം? ◆ മലപ്പുറത്ത് ഗ്യാസ് ടാങ്കർ ലോറി മറിഞ്ഞു.വാതക ചേർച്ച ഉള്ളതായാണ് നിഗമനം. ◆ രമേശ് ചെന്നിത്തലക്ക് ‘കറപ്റ്റോമാനിയ’!!!..അഴിമതി’ആരോപണങ്ങളിൽ ‘ക്ലച്ചില്ലാതെ’ചെന്നിത്തല. ◆\nMay 11, 2017 9:43 am By : Indian Herald Staff\nകണ്ണൂര്: സര്‍വ്വീസുകള്‍ക്ക് ചാര്‍ജ്ജ് ഈടാക്കി ജനങ്ങലെ വലച്ച എസ്ബിഐ വന് കൊള്ളയ്ക്ക് തയ്യാറെടുക്കുന്നു. ഇനി മുതല് സൗജന്യം എടിഎം ഇടപാടുകള് ഇല്ലെന്ന് എസ്ബിഐ അറിയിച്ചു. ഒരു എടിഎം ഇടപാടിന് 25 രൂപയാണ് സര്‍വീസ് ചാര്‍ജ്. പുതിയ നിരക്ക് ജൂണ് ഒന്നു മുതല് നിലവില് വരും. നിലവില് ഒരു മാസം അഞ്ചു തവണ എടിഎം സേവനങ്ങള് സൗജന്യമായിരുന്നു ഇതാണ് ഇല്ലാതാക്കുന്നത്. മുഷിഞ്ഞ നോട്ടുകള് മാറുന്നതിനും സര്‍വീസ് ചാര്‍ജ് ഈടാക്കാനും എസ്ബിഐ പുറത്തിറക്കിയ സര്‍ക്കുലറില് നിര്‍ദേശിക്കുന്നു.\nഇരുപത് മുഷിഞ്ഞ നോട്ടുകള് അല്ലെങ്കില് അയ്യായിരം രൂപവരെ മാത്രമേ ഇനി സൗജന്യമായി മാറാന് സാധിക്കൂ. ഇതിനു മുകളില് നോട്ടുകള് മാറുകയാണെങ്കില് ഒരു നോട്ടിന് രണ്ടുരൂപ വച്ച് അല്ലെങ്കില് ആയിരം രൂപയ്ക്ക് അഞ്ചുരൂപ വച്ച് ഈടാക്കാനാണ് നിര്‍ദേശം. ബിസിനസ് കറസ്‌പോണ്ടന്റുമാര് തമ്മിലുള്ള പണം കൈമാറുന്നതിനും പിന്‍വലിക്കുന്നതിനും സര്‍വീസ് ചാര്‍ജ് ഏര്‍പ്പെടുത്തിയിരിക്കുകയാണ്. പണത്തിന്റെ മൂല്യമനുസരിച്ചാണ് സര്‍വീസ് ചാര്‍ജ് ഈടാക്കാന് നിര്‍ദേശിക്കുന്നത്.\nഎന്നാല് വിവാദ തീരുമാനത്തിനെതിരെ പരക്കെ രോഷം പുകയുകയാണ്. സാമൂഹ്യ മാധ്യമങ്ങളില് ആള്‍ക്കാര് ശക്തമായ പ്രതിഷേധമാണ് രേഖപ്പെടുത്തുന്നത്. അക്കൗണ്ടുകള് പിന്‍വലിക്കാനുള്ള ആഹ്വാനവും മുഴങ്ങുന്നുണ്ട്. പലരും അക്കൗണ്ടുകള് പിന്‍വലിച്ച് ‘എസ്ബിഐയെ ദൈവം രക്ഷിക്കട്ടെ’ എന്ന് അറിയിക്കുന്നുമുണ്ട്.\nTags: atm, charge, sbi\nമിനിമം ബാലന്‍സിന്റെ പേരില് എസ്ബിഐ പിഴിഞ്ഞത് 10,000 കോടി രൂപ\nകള്ളന്മാര്‍ക്ക് ഇനി രക്ഷയില്ല; എടിഎമ്മുകളില് കൂടുതല് ഇലക്ട്രോണിക് നിരീക്ഷണ സംവിധാനങ്ങള് സ്ഥാപിക്കും\nസാധാരണക്കാരെ ഇനിയും വലയ്ക്കാന് എസ്ബിഐ; എടിഎമ്മുകളില് നിന്ന് പിന്‍വലിക്കാവുന്ന തുകയുടെ പരിധി വെട്ടിക്കുറയ്ക്കുന്നു\nഎടിഎമ്മില് നിന്ന് പണം പിന്‍വലിച്ചപ്പോള് ലഭിച്ചത് ബ്രൗണ് പേപ്പര്\nഎടിഎമ്മുകള് കാലി; ഉത്തരേന്ത്യന് സംസ്ഥാനങ്ങളില് കറന്‍സിക്ക് രൂക്ഷ ക്ഷാമം\nലോകത്ത് കൊവിഡ് മരണ സംഖ്യ 5,14,298 ആയി.ഇന്ത്യയിൽ കൊറോണ ബാധിതരുടെ എണ്ണം ഉയരുന്നു: 24 മണിക്കൂറിൽ 18522 കേസുകൾ


യൂറിക് ആസിഡ് കുറയ്ക്കാൻ ഈ ഒരു ഒറ്റമൂലി മാത്രം മതി...!! - Oman Job Vacancy\nയൂറിക് ആസിഡ് കുറയ്ക്കാൻ ഈ ഒരു ഒറ്റമൂലി മാത്രം മതി…!!\nയൂറിക് ആസിഡ് കുറയ്ക്കാൻ ഈ ഒരു ഒറ്റമൂലി മാത്രം മതി...!!\nരക്തത്തില് യൂറിക് ആസിഡ് ഉയരുന്നത് പലരേയും അലട്ടുന്ന ആരോഗ്യ പ്രശ്‌നമാണ്. ശരീരകോശങ്ങളില് ഉല്പാദിപ്പിക്കപ്പെടുന്നതോ, ഭക്ഷണത്തിലൂടെ ശരീരത്തിലെത്തുന്നതോ ആയ പ്യൂരിനുകള് എന്ന നൈട്രജന് സംയുക്തങ്ങള് വിഘടിച്ചാണ് ശരീരത്തില് യൂറിക് ആസിഡ് ഉണ്ടാകുന്നത്. ജീവിത ശൈലികള് കാരണവും ഭക്ഷണ രീതികള് കാരണവും ഇന്നത്തെ കാലത്ത് യുവാക്കളില് പോലും ഈ പ്രശ്‌നം കണ്ടു വരുന്നുണ്ട്.\nപൊണ്ണത്തടി, ജനിതക തകരാറ്, വൃക്കയുടെ തകരാറ്, മദ്യപാനം, പ്യൂരിനടങ്ങിയ ഭക്ഷണത്തിന്റെ അമിത ഉപയോഗം, പ്രമേഹം എന്നിവയും യൂറിക് ആസിഡിന്റെ അളവ് വര്‍ദ്ധിക്കുവാന് കാരണമാകാം. രക്തത്തില് യൂറിക് ആസിഡ് അടിഞ്ഞു കൂടുന്നത് ഹൈപ്പര് യൂറിസെമിയ എന്നാണ് അറിയപ്പെടുന്നത്. യൂറിക് ആസിഡ് കൂടുമ്ബോള് ഇത് ക്രിസ്റ്റലുകളായി മാറി സന്ധികളിലും മറ്റും അടിഞ്ഞു കൂടി നീരും വേദനയുമെല്ലാം ഉണ്ടാക്കുന്നു. ഗൗട്ട് എന്നാണ് പൊതുവേ ഇതറിയപ്പെടുന്നത്.\nകൈകാല് കാല് മുട്ടുകളിലും കണങ്കാലിലുമെല്ലാം നീരു വരുന്ന അവസ്ഥ ഇതു കൊണ്ടുണ്ടാകുന്നു. ഒരു സമയം ഒരു സന്ധിയിലേ സാധാരണയായി ഈ അവസ്ഥ ഉണ്ടാകും. രണ്ടു സന്ധികളില് ഒരേ സമയം നീരു വരുന്നത് അപൂര്‍വമാണ്. യൂറിക് ആസിഡ് നിയന്ത്രിച്ചു നിര്‍ത്തുന്നത് വാതം, സന്ധിവേദന പോലുള്ള രോഗങ്ങളെ അകറ്റി നിര്‍ത്താന് ഏറെ അത്യാവശ്യവുമാണ്. യൂറിക് ആസിഡ് അളവു കൂടുന്നത് വാത സംബന്ധമായ പ്രശ്‌നങ്ങള് മാത്രമല്ല, കരള് രോഗം, ക്യാന്‍സര് തുടങ്ങിയ പ്രശ്‌നങ്ങള്‍ക്കും ഇടയാക്കും. ഇതിനായി പല വീട്ടുവൈദ്യങ്ങളുമുണ്ട്.\nഎത്ര കടുത്ത മലബന്ധവും മാറ്റാം…!! മലബന്ധം കാരണവും പരിഹാരങ്ങളും…


നാരകശലഭം - Koodu Magazine | Official Website of Malayalam Nature Magazine Koodu\nHome » Columns » ശലഭചിത്രങ്ങൾ » നാരകശലഭം\nLime Butterfly | Suma Rao\nകിളിവാലന് ശലഭങ്ങളില് സര്‍വസാധാരണമായി കണ്ടുവരുന്ന ഒരു മനോഹര ശലഭമാണ് നാരകശലഭം (Lime Butterfly, Papilio demoleus). പിന്‍ചിറകില് വാലില്ലാത്ത ഒരു കിളിവാലന് ശലഭമാണിത്. വ്യത്യസ്ത ആവാസ വ്യവസ്ഥകളില് വര്‍ഷം മുഴുവനും ഇവയെ കാണാന് സാധിക്കും. പുല്‍മേടുകള്, വരണ്ടപ്രദേശങ്ങള്, പൂന്തോട്ടങ്ങള്, അര്‍ധ നിത്യഹരിത വനങ്ങള്, നിത്യഹരിത വനങ്ങള് തുടങ്ങിയ വ്യത്യസ്ത ആവാസവ്യവസ്ഥകളില് ഈ ശലഭത്തെ കാണാന്‍കഴിയും. സമുദ്രനിരപ്പില്‍നിന്നും 2,130 മീറ്റര് ഉയരത്തില്‍വരെ ഇവയെ നിരീക്ഷിച്ചിട്ടുണ്ട്. ഇന്ത്യയിലും പാക്കിസ്ഥാന്, അഫ്ഗാനിസ്ഥാന്, ശ്രീലങ്ക, നേപ്പാള്, ഭൂട്ടാന്, ബംഗ്ലാദേശ്, മ്യാന്‍മാര് എന്നീ രാജ്യങ്ങളിലും നാരകശലഭങ്ങളെ കാണാം. ആണ്-പെണ് നിറവ്യത്യാസമില്ലാത്ത ഈ ശലഭങ്ങളെ മഴക്കാലത്തും മഴ കഴിഞ്ഞുള്ള മാസങ്ങളിലുമാണ് ഏറ്റവും കൂടുതലായി കാണാന് കഴിയുന്നത്. അരുവിയോരങ്ങളിലും നനവാര്‍ന്ന മണ്ണിലും ഇവ കൂട്ടം കൂടിയിരുന്ന്\nചെളിയൂറ്റല് (Mud puddling) നടത്താറുണ്ട്. രാവിലെ മന്ദഗതിയില് പറക്കുന്ന ഇവ വെയിലിന് ചൂട് കൂടുമ്പോള് വേഗത്തില് പറക്കുന്നു.\nനാരകശലഭത്തിന്‍റെ ചിറകുകള്‍ക്ക് കറുത്ത നിറമാണ്. ചിലപ്പോള് ഇരുണ്ട തവിട്ടുനിറത്തിലും കാണാറുണ്ട്. ചിറകിന്‍റെ ഉപരിഭാഗത്ത് മഞ്ഞ നിറത്തിലുള്ള പല ആകൃതിയിലുള്ള അടയാളങ്ങള് കാണാം. പിന്‍ചിറകില് ഓരോന്നിലും ചുവപ്പ് നിറത്തിലുള്ള ഓരോ പൊട്ടുണ്ട്. ഈ പൊട്ടിന്‍റെ മുന്‍ഭാഗത്ത് ചന്ദ്രക്കല\nപോലുള്ള തിളങ്ങുന്ന നീലനിറത്തിലുള്ള ഒരു അടയാളം കാണാം. ഇത് അടുത്തുപോയി നിരീക്ഷിച്ചെങ്കില് മാത്രമേ കാണാന് സാധിക്കുകയുള്ളൂ. ചിറകുകളുടെ അടിഭാഗത്ത് ഇളം മഞ്ഞ നിറത്തിലുള്ള പല ആകൃതിയിലും വലുപ്പത്തിലുമുള്ള അടയാളങ്ങളാണ് കൂടുതലായി കാണപ്പെടുന്നത്. മഞ്ഞ, നീല എന്നീ നിറങ്ങളിലുള്ള അടയാളങ്ങളും കാണാം. ശരീരം ഇളം മഞ്ഞ നിറത്തിലുള്ളതാണ്. അതില് നെടുകെ കറുത്ത വരകള് കാണാം.\nLimebutterfly | Shaji Chandran\nനാരക വര്‍ഗ്ഗത്തില്‍പ്പെട്ട ചെടികളാണ് നാരകശലഭത്തിന്‍റെ ലാര്‍വയുടെ പ്രധാന ആഹാര സസ്യം. പാഞ്ചി (പാണല്), കറിവേപ്പ്, കൂവളം തുടങ്ങിയ ചെടികളിലും പെണ്‍ശലഭങ്ങള് മുട്ടയിടാറുണ്ട്. നാരക ശലഭത്തിന്‍റെ ലാര്‍വകള്‍ക്ക് ആദ്യ ദിനങ്ങളില് പക്ഷിക്കാഷ്ഠത്തോട് സാദൃശ്യമുണ്ടായിരിക്കും. വളര്‍ച്ചയുടെ അടുത്ത ഘട്ടത്തില് ഇലപ്പച്ച നിറമായിത്തീരുന്നു. ഇവയുടെ തലയില് ഇരുവശങ്ങളിലായി നീല കലര്‍ന്ന ഇരുണ്ട നിറത്തിലുള്ള രണ്ട് കണ്‍പൊട്ടുകളുണ്ട്. ഇവയെ തമ്മില് ബന്ധിപ്പിച്ചുകൊണ്ട്മഞ്ഞ നിറത്തിലുള്ള അടയാളങ്ങളുണ്ട്. പ്യൂപ്പയുടെ നിറം പച്ചയാണ്.\nTags: Lime Butterfly, Papilio demoleus, ചിത്രശലഭം, നാരകശലഭം, ശലഭം


drug-murder-case | ലഹരിമരുന്ന് കുത്തിവച്ച് യുവാവ് മരിച്ച സംഭവം; ആറ്റുകാൽ സ്വദേശിക്ക്3വർഷം കഠിന തടവും പിഴയും; ശിക്ഷ മനഃപൂർവമല്ലാത്ത നരഹത്യാ വകുപ്പു പ്രകാരം; മൂന്നാം പ്രതിയെ തെളിവുകളുടെ അഭാവത്തിൽ വിട്ടയച്ചു; രണ്ടാം പ്രതിക്കെതിരെയുള്ള കേസ് ജുവൈനൽ കോടതിയുടെ പരിഗണനയിൽ - MarunadanMalayali.com\nMarch 19, 2019 | 06:18 AM IST | Permalink\nതിരുവനന്തപുരം; ലഹരി മരുന്ന് അമിതമായി കുത്തിവച്ച് യുവാവ് മരിച്ച കേസിൽ പ്രതിക്ക്3വർഷം കഠിന തടവും 50,000 രൂപ പിഴയും ശിക്ഷ. ആറ്റുകാൽ സ്വദേശി ശരത് മോഹനെയാണ് അഡീഷനൽ സെഷൻസ് കോടതി ശിക്ഷിച്ചത്. മനഃപൂർവമല്ലാത്ത നരഹത്യാ വകുപ്പു പ്രകാരമാണു കോടതി ശിക്ഷ വിധിച്ചത്.\nലഹരിമരുന്ന് അമിതമായി കുത്തിവച്ചു രാഹുൽ കുമാർ (22) എന്ന യുവാവാണ് മരിച്ചത്. മൂന്നാം പ്രതിയും വള്ളക്കടവു സ്വദേശിയുമായ ഫൈ എന്ന ഫൈസലിനെ കോടതി തെളിവുകളുടെ അഭാവത്തിൽ വിട്ടയച്ചു. കേസിലെ രണ്ടാം പ്രതിക്കെതിരെയുള്ള കേസ് ജുവനൈൽ കോടതിയുടെ പരിഗണയിലാണ്.\nആദ്യം അസ്വഭാവിക മരണത്തിനു കേസ് രജിസ്റ്റർ ചെയ്ത പൊലീസ് പോസ്റ്റ്‌മോർട്ടം റിപ്പോർട്ട് ലഭിച്ച ശേഷമാണ് അമിതമായി ലഹരി മരുന്ന് ഉപയോഗിച്ചതാണു മരണ കാരണമെന്നു സ്ഥിരീകരിച്ചത്. തുടർന്നു പ്രതികളെ പിടികൂടി. 2013 ജൂലൈയിൽ ഫോർട്ട് പൊലീസ് കുറ്റപത്രം സമർപ്പിച്ചു. മരിച്ച രാഹുലിന്റെ അച്ഛൻ അടക്കം 13 സാക്ഷികളെ വിസ്തരിച്ചു. 20 രേഖകളും,20 തൊണ്ടി മുതലും പ്രോസിക്യൂഷൻ പരിഗണിച്ചു.\n2013 ജൂൺ 29 നാണു സംഭവം. തുഞ്ചൻ സ്മാരക സ്‌കൂളിനു സമീപമുള്ള ശരതിന്റെ വീട്ടിലാണു പ്രതികളുടെ സുഹൃത്തു കൂടിയായ രാഹുൽ കുമാർ മരിക്കുന്നത്. ഇവിടെ വച്ചു പ്രതികൾ സ്ഥിരമായി ലഹരി മരുന്ന് ഉപയോഗിച്ചിരുന്നു.രാഹുൽ ശരത്തിന്റെ നിർദേശ പ്രകാരം ഫൈസലിന്റെ പക്കൽ നിന്നും 1200 രൂപ നൽകി 10 പൊതി ബ്രൗൺ ഷുഗർ വാങ്ങി വീട്ടിൽ എത്തി. ഇവിടെ വച്ചു സിറിഞ്ച് ഉപയോഗിച്ച് അതു ശരീരത്തിൽ കുത്തിവച്ചു.\nഅമിത ഉപയോഗത്താൽ മയങ്ങിപ്പോയ പ്രതികൾ രാത്രി 9.30 നു എഴുന്നേറ്റപ്പോൾ രാഹുൽ മയങ്ങി കിടക്കുന്നതു കണ്ടു. തുടർന്നു പ്രതികൾ രാഹുലിന്റെ ബന്ധുക്കളെ വിളിച്ചു, രാഹുലിനെ മെഡിക്കൽ കോളേജ് ആശുപത്രിയിൽ കൊണ്ടുപോയി. എന്നാൽ അവിടെ എത്തും മുൻപു രാഹുൽ മരിക്കുകയുമായിരുന്നു.


Blog – P P Ramachandran\nവൃദ്ധനായ വഴിപോക്കനെ കുഞ്ഞുങ്ങള് വളഞ്ഞു.\nഅയാള് ഒന്നും മിണ്ടാതെ അവരെ നോക്കുകമാത്രം ചെയ്തു.\nപിന്നെ കീശയില്‍നിന്ന് ഒരു പിടി നക്ഷത്രങ്ങളെടുത്ത്\nതുള്ളിച്ചാടുന്ന കുട്ടികളെക്കണ്ട് അയാള് ചിരിച്ചു.\nപല്ലില്ലാത്ത ആ വായില്\nകഥയില്ലാത്തവരുടെ കഥ പറഞ്ഞതിന്\nPosted on August 14, 2019 August 14, 2019 Categories Blog, Poetry\nPosted on June 17, 2019 June 17, 2019 Categories Blog, ProseLeaveacomment on ഇട്ട്യേച്ചന് & സണ്‍സ്\nഇതാ, ബേബിമാഷ് എന്റെ മുന്നിലിരിക്കുന്നു! അതേ കുസൃതിച്ചിരിയോടെ, കണ്ണടയ്ക്കു മുകളിലൂടെ ചെരിഞ്ഞു നോക്കിക്കൊണ്ട്, ആദിമധ്യാന്തമില്ലാതെ പറഞ്ഞുകൊണ്ടിരിക്കുന്നു. ഔചിത്യമോ ക്രമമോ ഒന്നുമില്ലാതെ ഓര്‍മ്മവന്നത് വന്നപോലെ പറയുന്നു.\nബേബിമാഷുടെ കുറിപ്പുകളിലൂടെ കടന്നുപോകുമ്പോള് എഴുതിയതു വായിക്കുകയല്ല, പറയുന്നത് കേള്‍ക്കുകയാണ് നമ്മള്. സ്ഥലവും സമയവും എല്ലാം കൃത്യമായി ഓര്‍മ്മിക്കും. എന്നാല് സംഭവങ്ങള് വിവരിക്കുമ്പോള് മുന്‍പിന് ക്രമമൊന്നും കണ്ടെന്നുവരില്ല. പറച്ചിലില് എന്നപോലെ പടര്‍ന്നു പരന്നുപോകും. ഉള്ളില്‍ത്തട്ടിയതേ പറയു. അതു മറയില്ലാതെ എഴുതിവിടും. ആ എഴുത്ത് ചില്ലുപോലെ സുതാര്യം. ഇങ്ങനെ ഹൃദയം പുറത്തിട്ടു നടക്കുന്ന ഒരാള് എഴുത്തുകാര്‍ക്കിടയില് അപൂര്‍വ്വം.\nകവിത, കവിസൗഹൃദങ്ങള്, കവിസമ്മേളനങ്ങള് – ബേബിമാഷുടെ ജീവിതത്തെ ധന്യമാക്കുന്നത് ഇവയെക്കുറിച്ചുള്ള ഓര്‍മ്മകളും വിചാരങ്ങളുമാണ്. ഏതു ജീവിതസന്ദര്‍ഭത്തിനും ഉദ്ധരിക്കാന് മാഷക്ക് കവിത വേണം. കവിതയെ ജീവിതം കൊണ്ടും ജീവിതത്തെ കവിതകൊണ്ടും പൂരിപ്പിക്കലാണ് മാഷുടെ നേരമ്പോക്ക്.\nകവി ബാലചന്ദ്രന് ചുള്ളിക്കാടുമായി ബേബിമാസ്റ്റര്‍ക്കുള്ള അനസൂയവിശുദ്ധമായ സൗഹൃദത്തിന്റെ നാള്‍വഴിക്കുറിപ്പുകളാണ് ‘ബാലന്’. ഒരേസമയം തന്റെ ആരാധനാപാത്രവും ആത്മമിത്രവുമായിത്തീര്‍ന്ന ബാലനെ ബേബിമാഷ് തിരിച്ചറിയുന്നത് ബാലപംക്തിയില്‍വന്ന കവിതയിലൂടെ. പിന്നീട് സാഹിത്യക്യാംപില് കണ്ടുമുട്ടിയതും മത്സരങ്ങളില് പങ്കെടുത്തതും സമ്മേളനവേദികള് പങ്കിട്ടതുമായ ഓര്‍മ്മകള്. ബാലന്റെ മുന്നില് എന്നും രണ്ടാംസ്ഥാനക്കാരനായിട്ടും, തന്റെ കവിതയെ നിശിതമായി വിമര്‍ശിച്ചിട്ടും ബേബി മാഷക്ക് ബാലനോടുള്ള ആരാധന കുറയുന്നില്ല. പൊതുവേ അല്പരസവും അഹന്തയുമുള്ള കവികള്‍ക്കിടയില് ഈ സൗഹൃദം അതിശയകരമായി തോന്നിയാല് അത്ഭുതമില്ല. സ്വന്തം പരിമിതികള് വിനയപൂര്‍വ്വം സ്വീകരിച്ചുകൊണ്ട് അപരന്റെ പ്രതിഭയെ പ്രകീര്‍ത്തിക്കുവാനുള്ള ഈ സന്നദ്ധത അപൂര്‍വ്വമാണെന്നു പറയണം.\nകുഞ്ഞുണ്ണിമാഷുമായുള്ള സൗഹൃദം ബേബിമാഷ് കൂടെക്കൂടെ പരാമര്‍ശിക്കുന്നതു കാണാം. “പിന്നോട്ടുമാത്രം മടങ്ങുന്ന കാലുകൊണ്ടല്ലയോ മുന്നോട്ടു പോകുന്നിതാളുകള്” എന്ന കുഞ്ഞുണ്ണിക്കവിത മാഷക്ക് ശരിക്കും ബോധ്യപ്പെട്ടത് പരിക്കുപറ്റിയ തന്റെ കാല്‍മുട്ട് മടങ്ങാതായ സന്ദര്‍ഭത്തിലാണത്രേ! (ഒരു കവിത മനസ്സില് ആയതെങ്ങനെ?). അപകടത്തില്‍പ്പെട്ട് കാലൊടിഞ്ഞു കിടക്കുമ്പോഴും ആ അനുഭവം ഒരു കവിതയെ ശരിക്കും മനസ്സിലാക്കാന് സഹായിച്ചതിനാല് വേദന മറന്നു ചിരിക്കുന്ന ബേബിമാഷെ ഈ കുറിപ്പില് കാണാം. മനസ്സുകൊണ്ടുമാത്രമല്ല ശരീരംകൊണ്ടും കവിത ആസ്വദിച്ചു!\n‘ഏകാന്തം വിഷം’ എന്ന കുറിപ്പില്, ഒരു വാക്കിന്റെ പൊരുളന്വേഷിച്ചുകൊണ്ടുള്ള അലച്ചിലും ഒടുവില് നിഘണ്ടു നോക്കി അതു സ്വയം കണ്ടുപിടിച്ചപ്പോഴുണ്ടായ ആനന്ദവും നിഷ്കളങ്കമായി ആവിഷ്കരിക്കുന്നു. അര്‍ഥം അറിവുണ്ടായിട്ടും അതു പറഞ്ഞുതാരാതെ സ്വയം കണ്ടുപിടിക്കാന് നിര്‍ദ്ദേശിച്ച കുഞ്ഞുണ്ണിമാഷാണ് ഇവിടെ ഗുരു. ‘ഗുരോസ്തു മൗനം വ്യാഖ്യാനം’ എന്ന ശ്ലോകാര്‍ദ്ധത്തിന്റെ പൊരുളാണ് വഴികാട്ടി.\nകവി കെ എ ജയശീലന്റെ തൂലികാചിത്രമാണ് ‘കവിമുനിമടയില്’. പെരിങ്ങോട്ടുകരയിലെ ജയശീലന്‍മാഷുടെ തറവാട്. അവിടത്തെ ഏകാന്തവാസം. ചുറ്റിനടപ്പ്. പാമ്പിന്‍കാവിനകത്ത് പടം വിരുത്തിനിന്ന മൂര്‍ഖനെ ജയശീലന്‍മാഷ് നോട്ടംകൊണ്ട് പത്തി താഴ്ത്തി തിരിച്ചയച്ചത്. ജയശീലന്റെ കവിത പരിചയമുള്ളവര്‍ക്ക് ആ കവിതയിലെ ജൈവസാന്നിദ്ധ്യത്തിനു കാരണമായ പശ്ചാത്തലം ഈ പരിചയക്കുറിപ്പില് കാണ്ടെത്താം. കവിത അറിയുന്നതോടൊപ്പം കവിയെ, അയാളുടെ ആവാസവ്യവസ്ഥയൊടൊപ്പം പരിചയപ്പെടുത്താന് മാഷ് കാണിക്കുന്ന താത്പര്യത്തിന് ഉദാഹരണമാണ് ഈ ലേഖനം.\nബേബിമാഷക്ക് കവിത ചൊല്ലി രസിക്കാനുള്ളതാണ്, വായിച്ചു പഠിക്കാനുള്ളതല്ല. “എന്നുടെ ഒച്ച കേട്ടുവോ വേറിട്ട്” എന്ന് വൈലോപ്പിള്ളിയുടെ കഥാപാത്രം ചോദിച്ചതുപോലെ മാഷ് നിശ്ശബ്ദമായി തന്റെ കവിതാവതരണത്തെക്കുറിച്ച് അഭിപ്രായം ആരായും. ഡോ. സുകുമാര് അഴീക്കോട് തന്റെ കാവ്യാലാപനം കേട്ട് അഭിനന്ദിച്ച മുഹൂര്‍ത്തത്തെ അനുസ്മരിക്കുകയാണ് ‘അഴീക്കോട് കവിതയ്ക്കു കാതോര്‍ത്തപ്പോള്’ എന്ന ലേഖനത്തില്. ആശാന്റെ പരിവര്‍ത്തനവും വള്ളത്തോളിന്റെ തോണിയാത്രയും താന് ചൊല്ലുന്നതു കേട്ട് കണ്ണടച്ചിരിക്കുന്ന അഴീക്കോടു സാറിന്റെ വാങ്മയചിത്രം ബേബിമാഷ് മിഴിവോടെ വരച്ചിടുന്നു. എന്നെന്നേയ്ക്കുമായി കണ്ണടച്ചപ്പോഴും ആ കാവ്യാസ്വാദകന് ഏതോ കവിത ആസ്വദിക്കുകയായിരുന്നു എന്ന് കരുതിപ്പോകും.\nസ്വന്തം കവിത അവതരിപ്പിക്കുന്നതിനേക്കാള് മറ്റുള്ളവരുടെ മികച്ച കവിതകള് തിരഞ്ഞെടുത്ത് അവതരിപ്പിക്കാന് മാഷ് കാണിക്കുന്ന ഉത്സാഹം എടുത്തുപറയേണ്ടതാണ്. സച്ചിദാനന്ദന്റെ ബോധവതി എന്ന കവിത അരങ്ങില് അവതരിപ്പിച്ചപ്പോള് അര്‍ത്ഥബോധമില്ലാതെ ഒരു വാക്ക് ഉച്ചരിച്ചതും വേദിയിലുണ്ടായിരുന്ന കവി അത് തത്സമയം തിരുത്തിച്ചതും ബേബിമാഷ് കൃതജ്ഞതയോടെ അനുസ്മരിക്കുന്നു (മയഗ്നി).\nസെമിനാരിയില് പുരോഹിതവിദ്യാര്‍ത്ഥിയായിരിക്കെ പരിചയപ്പെടാനിടയായ ഫാദര് ഹെര്‍മനാണ് തന്റെ കവിയച്ഛന് എന്ന് ബേബിമാഷ് നിറകണ്ണുകളോടെ ഓര്‍ക്കുന്നു (എന്റെ ദൈവവിളികള്). താനെഴുതിയ കവിതയില് സവിശേഷമായ ഒരു വൈകാരികസ്പര്‍ശമുണ്ട് എന്ന് തിരിച്ചറിഞ്ഞതും താന് കവിയാണെന്ന് പറഞ്ഞതും ഹെര്‍മനച്ചനാണ്. കവിത, അതിന്റെ അര്‍ത്ഥത്തില് ഊന്നിക്കൊണ്ട്, മുഴുകിരസിച്ചു ചൊല്ലുന്ന അച്ചനാണ് രചനയിലും കവിതാവതരണത്തിലും തന്റെ ഗുരു എന്നും മാഷ് കടപ്പാട് രേഖപ്പെടുത്തുന്നു.\nതന്റെ ജീവിതത്തെ മാറ്റിമറിച്ച മൂന്നു ‘ദൈവവിളികളെ’ക്കുറിച്ചുള്ള ലേഖനം നമുക്കറിയാത്ത മാഷുടെ ബാല്യകൗമാരങ്ങളിലേക്കുള്ള ഒരു തിരിഞ്ഞുനോട്ടമാണ്. ദേവാലയങ്ങളുടെ വാസ്തുസൗന്ദര്യത്തില് ആകൃഷ്ടനായി പുരോഹിതനാവാന് ആഗ്രഹിച്ച ഒരു കുട്ടിക്കാലമാണ് ബേബിമാഷുടേത്. പള്ളിയും അള്‍ത്താരയും ഗോപുരവും എത്ര കണ്ടാലും മതിയാവില്ല. കുട്ടിക്കാലത്തെ ആദ്യത്തെ ഓര്‍മ്മപോലും അമ്മയുടെ തോളില്‍ക്കിടന്ന് പള്ളിയിലെ പാതിരാക്കുര്‍ബാന കണ്ടതാണ്. അങ്ങനെ പള്ളിയില് കഴിഞ്ഞുകൂടാന്‍വേണ്ടി പള്ളീലച്ചനാവാന് ആഗ്രഹിച്ച ഒരു വിചിത്രബാലന്റെ കഥ.\nസൗന്ദര്യാരാധകനും കവിയും ചാഞ്ചാട്ടക്കാരനുമായ തന്റെ വ്യക്തിത്വത്തെ തിരിച്ചറിയുന്നതിലും രൂപപ്പെടുത്തുന്നതിലും സഭയും പുരോഹിതരും എന്തുമാത്രം സ്വാധീനിച്ചു എന്ന് മാഷ് വിസ്തരിച്ചു പറയുന്നു. അതിനു പശ്ചാത്തലമായി, ക്രൈസ്തവസഭയുടേയും അതിലെ കൈവഴികളുടേയും സന്യാസചര്യയുടേയും സങ്കീര്‍ണ്ണതകള് മാഷ് വിവരിക്കുന്നുണ്ട്. എന്നാല് ആ വിവരണങ്ങള്‍ക്കിടയ്ക്ക് തഞ്ചം കിട്ടുമ്പോഴെല്ലാം മാഷ് കവിത ചൊല്ലി ഉദാഹരിക്കും. ഇടവകപ്പള്ളിയായ മൂക്കന്നൂര് സെന്റ്മേരീസ് ചര്‍ച്ചിന്റെ തലയെടുപ്പു കാണിക്കാന് വൈലോപ്പിള്ളിയുടെ പള്ളിമണികളില്‍നിന്നുള്ള വരികള് ചേര്‍ക്കും. അള്‍ത്താരബാലന്മാരുടെ കൈമണിയൊച്ച കേട്ടാല് ചങ്ങമ്പുഴയുടെ “മൃദുല മഞ്ജുള മഞ്ജീര ശിഞ്ജിതം” ഉദ്ധരിക്കും.\nഗോവയിലെ നൂറ്റാണ്ടുകള് പഴക്കമുള്ള പള്ളിമന്ദിരങ്ങള്‍ക്കുമുന്നില് വിസ്മയസ്തബ്ധനായി നില്‍ക്കുമ്പോഴും ബേബി മാഷക്ക് കവിതയാണ് ഓര്‍മ്മ വരിക. ഷെല്ലിയുടെ ഒസിമാന്‍ഡിയാസ് ചക്രവര്‍ത്തിയുടെ പ്രതിമ പോലെ ഇതും നാളെ ഛിന്നഭിന്നമായി പോകും എന്ന വാസ്തവത്തിനു മുന്നില് ശിരസ്സു കുനിക്കും. കേവലമൊരു വാസ്തുവിവരണമായി മാറുമായിരുന്ന ഈ കുറിപ്പിന് (ഗോവയിലെ പഴയ പള്ളികള്) ഉയരമുള്ള ഒരു വീക്ഷണകോണ് നല്‍കിയത് ആ കവിതയാണ്. അംഗുലപ്പുഴു ഉടലുകൊണ്ട് എന്നപോലെ മാഷ് കവിതകൊണ്ട് ലോകത്തെ അളക്കുന്നു.\nവ്യക്തികളെ തൂലികാചിത്രമായി അവതരിപ്പിക്കുന്നതില് മാഷക്കുള്ള അഭിരുചി ഒന്നു വേറെത്തന്നെ. അതില് ഏറെ ഹൃദ്യം മൂര്‍ക്കന്നൂര് സെബാസ്റ്റ്യന് എന്ന നാടകകലാകാരനെക്കുറിച്ചുള്ളത്. ഉള്ളതെല്ലാമുപേക്ഷിച്ച് കലയ്ക്കുവേണ്ടി ജീവിതം സമര്‍പ്പിച്ച തന്റെ ഇളയപ്പന് മൂക്കന്നൂര് സെബാസ്റ്റ്യന് എന്ന നാടകകലാകാരനെക്കുറിച്ചുള്ള വേദനിപ്പിക്കുന്ന ഓര്‍മ്മകളാണ് ഈ കുറിപ്പ്. ഒരു പ്രചരണ നോട്ടീസ് വായിച്ചുകൊണ്ട് അത്യന്തം നാടകീയമായിട്ടാണ് ബേബിമാഷ് ഇളയപ്പനെ അവതരിപ്പിക്കുന്നത്. വീട്ടുകാര്‍ക്ക് പുകഞ്ഞ കൊള്ളിയും നാട്ടുകാര്‍ക്ക് കണ്ണിലുണ്ണിയുമായി, ഒന്നും നേടാതെ എല്ലാം നഷ്ടപ്പെടുത്തി, ഒടുവില് അര്‍ബുദം ബാധിച്ച് മണ്ണിലും മറവിയിലും മാഞ്ഞുപോയ ഒരു ജീവിതം. കുറഞ്ഞ വാക്കുകളില് സംഭവബഹുലമായ ഒരു ജീവിതത്തെ മാഷ് ഹൃദയസ്പര്‍ശിയായി ആലേഖനം ചെയ്തിരിക്കുന്നു.\nവേറെയും വ്യക്തിചിത്രങ്ങളുണ്ട്. “പാഠപുസ്തകത്തെ സാഹിത്യത്തിന്റെ വിശാലമായ നീന്തല്‍ക്കുളത്തിലേക്ക് എടുത്തുചാടാനുള്ള ചാട്ടപ്പലകയായി” കണക്കാക്കുന്ന ഗുരുനാഥന് എസ്.കെ.വസന്തന്, ഗാനങ്ങളെക്കൊണ്ട് ജീവിതക്ലേശമകറ്റിയ ആബേലച്ചന് എന്നിങ്ങനെ.\nമറ്റുള്ളവരുടെ ചിത്രമെഴുതുന്നതോടൊപ്പം തന്റെ തന്നെ ചിത്രമെഴുതാനും ബേബിമാഷ് മടിക്കുന്നില്ല. സാധാരണ പോര്‍ട്രെയ്റ്റുകളില് ഒരു മുഖമേ കാണുകയുള്ളു. എന്നാല് ബേബിമാഷിന് ഇരുമുഖങ്ങളുണ്ട്. കടുത്ത വിഷാദവും ഉന്മാദവും മാറിമാറി അനുഭവിക്കേണ്ടിവന്ന ബൈപോളാര് ഡിസോര്‍ഡര് എന്ന മനോരോഗത്തിന്റെ നാളുകളെ മാഷ് വിവരിക്കുമ്പോള് (ഇരുമുഖങ്ങളുള്ള ഒരു ജീവിതം) ചിരിക്കണോ കരയണോ എന്ന് സംശയിച്ചുപോകും. ഉന്മാദത്തില്‍നിന്നു വിഷാദത്തിലേക്കും തിരിച്ചും ഉള്ള ഈ ഊഞ്ഞാലാട്ടം അസഹ്യമാണ്. ആട്ടം സഹിക്കാതെ ആത്മഹത്യ ചെയ്യുന്നവരുണ്ട്. എന്നാല്\n“ഉയിരിന് കൊലക്കുടുക്കാക്കാവും കയറിനെ\nഉഴിഞ്ഞാലാക്കിത്തീര്‍ക്കാന് കഴിഞ്ഞതല്ലേ ജയം”\nഎന്ന വൈലോപ്പിള്ളിയുടെ വരികളിലെ ജീവിതസങ്കീര്‍ത്തനമാണ് ബേബിമാഷക്ക് മൃതസഞ്ജീവനിയായത്. മാഷക്ക് കവിതതന്നെ ഔഷധം; കവിതാലാപനംതന്നെ ജീവനം!\nഎന്റെ ഒരനുഭവം കൂടി ഓര്‍മ്മിച്ചുകൊണ്ട് ബേബി മാഷുടെ ഓര്‍മ്മത്താളുകള് അടച്ചുവെക്കാം. തൊണ്ണൂറുകളുടെ തുടക്കം. ഒറ്റപ്പാലത്ത് ഒരു കവിസമ്മേളനം. വായനകഴിഞ്ഞ് ഇറങ്ങിയപ്പോള് ഒരാള് വന്ന് ചോദിച്ചു:\n“അപ്പോള് നിങ്ങളാണല്ലേ പി പി രാമചന്ദ്രന്! ഞാന് കരുതിയത് പ്രായമുള്ള ഒരാളാവും എന്നാണ്. കണ്ടാല് നിങ്ങള് എന്നേക്കാളും എത്രയോ ചെറുപ്പം!”\n‘കാകാചാര്യന്’ എന്ന എന്റെ കവിത മാതൃഭൂമി ആഴ്ചപ്പതിപ്പില് പ്രസിദ്ധീകരിച്ചിട്ട് അധികമായിരുന്നില്ല. ഞാന് ഒന്നു ചമ്മി. ചിരിച്ച് സൗഹാര്‍ദ്ദം ഭാവിച്ചു.\n“എന്റെ പേര് കെ.വി. ബേബി.”\n“അറിയാം. പരിചയപ്പെട്ടതില് സന്തോഷം.” ഞാന് പറഞ്ഞു.\nആ പരിചയം കണ്ണിമുറിയാതെ തുടര്‍ന്നു. പല വേദികളില് ഒരുമിച്ച് കവിത വായിച്ചു. അക്കാദമി വരാന്തയിലും മരച്ചുവട്ടിലും നിന്നു സംസാരിച്ചു പുതുക്കി. ഇപ്പോള് ഇങ്ങനെ അദ്ദേഹത്തിന്റെ ഓര്‍മ്മകളുടെ അവതാരകനുമായി. നന്ദി മാഷേ. കവിതയില്ലെങ്കില് പിന്നെ നിങ്ങളും ഞാനും തമ്മിലെന്ത്?\nPosted on March 30, 2019 April 24, 2019 Categories Blog


48 മണിക്കൂര്, 1.2 മില്യന് കാഴ്ച്ചക്കാര്; മിഖായേലിന്റെ ടീസര് തരംഗമാകുന്നു – Southlive Malayalam: Kerala News, Malayalam News, Breaking News, Movie News, Political News\n48 മണിക്കൂര്, 1.2 മില്യന് കാഴ്ച്ചക്കാര്; മിഖായേലിന്റെ ടീസര് തരംഗമാകുന്നു\nJanuary 11, 2019 , 12:45 pm\nകായംകുളം കൊച്ചുണ്ണിയുടെ വമ്പന് വിജയത്തിന് പിന്നാലെ ഈ വര്‍ഷവും ഹിറ്റുകള് ആവര്‍ത്തിക്കാനുള്ള പുറപ്പാടിലാണ് യുവനടന് നിവിന് പോളി. ഈ വര്‍ഷം നിവിന്റെ പുറത്തിറങ്ങാനിരിക്കുന്ന ആദ്യം ചിത്രമായ മിഖായേല് അത്തരമൊരു മുന്നറിയിപ്പാണ് നല്‍കുന്നത്. ചിത്രത്തിന്റേതായി കഴിഞ്ഞ ദിവസം പുറത്തിറങ്ങിയ ടീസറിന് വമ്പന് സ്വീകാര്യതയാണ് ലഭിച്ചു കൊണ്ടിരിക്കുന്നത്. പുറത്തിറങ്ങി രണ്ടു ദിവസം പിന്നിടുമ്പോല് 12 ലക്ഷത്തിന് മേല് കാഴ്ച്ചക്കാരാണ് ടീസറിന് ഉള്ളത്. യൂട്യൂബ് ട്രെന്‍ഡിംഗിലും മുന്നില് തന്നെയുണ്ട് മാസ് ടീസര്.\nആദ്യ ടീസര് പോലെ തന്നെ രണ്ടാം ടീസറും ഏറെ ആവേശം പകരുന്നതാണ്. ‘പശ്ചാത്താപത്തിലൂടെ പാപിയ്ക്ക് മോചനം നല്‍കാന് ഞാന് ദൈവമല്ല. പാപത്തിന് കൂലി മരണമാണ്’. എന്ന നിവിന്റെ ഡയലോഗാണ് ടീസറിന് മാസ് പരിവേഷം നല്‍കുന്നത്. നിവിനും ഉണ്ണി മുകുന്ദനും നേര്‍ക്കുനേര് മുട്ടുന്നതും ടീസറില് കാണാം. സംഭബഹുലമായ തലങ്ങളിലൂടെയാണ് മിഖായേല് പ്രേക്ഷകനെ കൂട്ടിക്കൊണ്ടു പോകാന് ഒരുങ്ങുന്നത് എന്ന സൂചനയാണ് ടീസര് നല്‍കുന്നത്.\nമമ്മൂട്ടി നായകനായ ദി ഗ്രേറ്റ് ഫാദറിന് ശേഷം ഹനീഫ് അദേനി സംവിധാനം ചെയ്യുന്ന ചിത്രമാണ് മിഖായേല്. ഫനീഫ് അദേനിയുടെ മുന് ചിത്രങ്ങളിലേ പോലെ തന്നെ മികച്ച ആക്ഷന് മിഖായേലില് പ്രതീക്ഷിക്കാം എന്ന സൂചനയാണ് ടീസര് നല്‍കുന്നത്. ചിത്രത്തില് നിവിന് നായികയായെത്തുന്നത് മഞ്ജിമ മോഹനാണ്.\nസുദേവ് നായര്, സുരാജ് വെഞ്ഞാറമൂട്, സിദ്ദിഖ്, ഷാജോണ്, കെ പി എ സി ലളിത, ശാന്തി കൃഷ്ണ തുടങ്ങി വലിയ താരനിര തന്നെ ചിത്രത്തില് അണിനിരക്കുന്നു. ക്രൈം ത്രില്ലര്, ഫാമിലി എന്റെര്‍റ്റൈനെര് വിഭാഗങ്ങളില് പെടുത്താവുന്ന ചിത്രം നിര്‍മ്മിക്കുന്നത് ആന്റോ ജോസഫാണ്. വിഷ്ണു പണിക്കര് ഛായാഗ്രഹണം നിര്‍വ്വഹിക്കുന്ന ചിത്രത്തിന് സംഗീതം ഒരുക്കുന്നത് ഗോപി സുന്ദറാണ്. ചിത്രം ഈ മാസം 18 ന് തിയേറ്ററുകളിലെത്തും.\nRelated Topics:Mikhaelnivin paulyyoutube


സ്വര്‍ണ വിലയില് മാറ്റമില്ല; പവന് 36640 രൂപ | Business Malayali\nHome Market സ്വര്‍ണ വിലയില് മാറ്റമില്ല; പവന് 36640 രൂപ\nകേരളത്തില് ഇന്ന് സ്വര്‍ണ വിലയില് മാറ്റമില്ല. ഇന്നലത്തെ അതേ നിരക്കിലാണ് ഇന്നും സ്വര്‍ണ വ്യാപാരം നടക്കുന്നത്. പവന് 36640 രൂപയാണ് വില.ഗ്രാമിന് 4580 രൂപയാണ് നിരക്ക്. ഡിസംബറിലെ ഏറ്റവും കുറഞ്ഞ സ്വര്‍ണ വില ഡിസംബര് ഒന്നിന് രേഖപ്പെടുത്തിയ 35920 രൂപയാണ്. ഈ മാസത്തെ ഏറ്റവും ഉയര്‍ന്ന വില ഡിസംബര് എട്ടിന് രേഖപ്പെടുത്തിയ 37280 രൂപയാണ്.\nഇന്ത്യന് വിപണികളില് സ്വര്‍ണ്ണത്തിന്റെയും വെള്ളിയുടെയും വില ഉയര്‍ന്നു. ആഗോള വിപണിയില് സ്വര്‍ണ വില ഇന്ന് ഉയര്‍ന്നു. സ്വര്‍ണ വില 0.2 ശതമാനം ഉയര്‍ന്ന് 1,831.9 ഡോളറിലെത്തി. വെള്ളി വില 0.2 ശതമാനം ഉയര്‍ന്ന് 23.87 ഡോളറിലെത്തി.\nPrevious articleവിപണിയില് നഷ്ടത്തോടെ തുടക്കം; സെന്‍സെക്‌സില് 173 പോയന്റ് ഇടിവ്\nNext articleഓല ഇലക്ട്രിക് സ്‌കൂട്ടര് നിര്‍മ്മാണത്തിലേക്ക്


“കേരള ബ്ലാസ്റ്റേഴ്സിലെ യുവതാരങ്ങൾ പ്രതീക്ഷ നൽകുന്നു” – കോസ്റ്റ | Fanport\nTuesday, Dec 1, 2020 04:03 AM\nHome Football Indian Super League “കേരള ബ്ലാസ്റ്റേഴ്സിലെ യുവതാരങ്ങൾ പ്രതീക്ഷ നൽകുന്നു” – കോസ്റ്റ\n“കേരള ബ്ലാസ്റ്റേഴ്സിലെ യുവതാരങ്ങൾ പ്രതീക്ഷ നൽകുന്നു” – കോസ്റ്റ\nകേരള ബ്ലാസ്റ്റേഴ്സിന്റെ ക്യാപ്റ്റൻ ആയ കോസ്റ്റ നാളെ ആദ്യമായി കേരള ബ്ലാസ്റ്റേഴ്സിനെ ആം ബാൻഡ് അണിഞ്ഞ് കളത്തിലേക്ക് നയിക്കാൻ ഇരിക്കുകയാണ്. കേരള ബ്ലാസ്റ്റേഴ്സിൽ എത്തിയതിൽ സന്തോഷം ഉണ്ട് എന്ന് പറഞ്ഞ കോസ്റ്റ കേരള ബ്ലാസ്റ്റേഴ്സിലെ യുവതാരങ്ങളിൽ ഏറെ പ്രതീക്ഷ ഉണ്ട് എന്ന് പറഞ്ഞു. കേരള ബ്ലാസ്റ്റേഴ്സിന്റെ യുവതാരങ്ങളിൽ ഏതെങ്കിലും ഒരു താരത്തെ അല്ല താൻ പറയുന്നത്. ഒരു ടീമെന്ന നിലയിൽ ഈ യുവതാരങ്ങൾ വലിയ മുതൽകൂട്ടാണ് ടീമിന് എന്ന് കോസ്റ്റ പറഞ്ഞു.\nയുവതാരങ്ങൾ നിരന്തരം മെച്ചപ്പെടാൻ പരിശ്രമിക്കുന്നുണ്ട്. ഒപ്പം ഇവരുടെ ഊർജ്ജം ടീമിന് ഗുണം ചെയ്യും എന്നും കോസ്റ്റ മാധ്യമങ്ങളോട് പറഞ്ഞു. ടീമിന് ഇപ്പോൾ സീസണിൽ എന്താകും എന്ന രീതിയിൽ അല്ല കളിയെ സമീപിക്കുന്നത്. ഒരോ മത്സരവും എന്ന രീതിയിലാണ്. ടീമിന്റെ എല്ലാ ശ്രദ്ധയും നാളത്തെ മത്സരം വിജയിക്കുന്നതിലാണെന്നും അങ്ങനെ ആകും ടീം മുന്നോട്ട് പോവുക എന്നും കോസ്റ്റ പറഞ്ഞു.\nPrevious articleആഴ്സണൽ ടീമിൽ ഒരു കൊറോണ പോസിറ്റീവ് കൂടെ\nNext article“മോഹൻ ബഗാനിൽ നല്ല ഓർമ്മകൾ, പക്ഷെ ഇപ്പോൾ തന്റെ ക്ലബ് കേരള ബ്ലാസ്റ്റേഴ്സ് ആണ്” – കിബു


Panjab | Kairali News | kairalinewsonline.com\nകർഷകസംഘടനകളുടെ ബഹിഷ്‌കരണ ആഹ്വാനത്തെ തുടർന്ന് പഞ്ചാബിൽ റിലയൻസ് പെട്രോൾ പമ്പുകൾ നിശ്‌ചലമാകുന്നു. കോർപറേറ്റുവക ഷോപ്പിങ് മാളുകള് ശക്തമായ ബഹിഷ്‌കരണമാണ് നേരിടുന്നത്. ജിയോ സിം കാർഡുകൾ വ്യാപകമായി ഒഴിവാക്കുന്നു. ...\nമകളെ വീടിനുള്ളില് പൂട്ടിയിട്ട് സ്വന്തം അമ്മ; കാരണം ഞെട്ടിപ്പിക്കുന്നത്\nമയക്കുമരുന്നിന് അടിമയായ മകളെ അമ്മ വീടിനുള്ളില് ചങ്ങലക്കിട്ട് പൂട്ടി. മകള് മയക്കുമരുന്ന് തേടി പോകുന്നത് തടയാനാണ് അമ്മ മകളെ പൂട്ടിയിട്ടത്. പഞ്ചാബിലെ അമൃത്സറിലാണ് സംഭവം. മകളെ താന് ...\nപഞ്ചാബ് ട്രെയ്ന് അപകടം: മരണം 59 ആയി 39 മൃതദേഹങ്ങള് തിരിച്ചറിഞ്ഞില്ല\nറയില്‍വേ പാളത്തിന് സമീപം ആഘോഷങ്ങള്‍ക്ക് അനുമതി നല്‍കിയിട്ടില്ല\nഅമൃത്‍സറില് ട്രെയിന് ആളുകള്‍ക്കിടയിലേക്ക് പാഞ്ഞു കയറി; 60 മരണം; മരണസംഖ്യ ഉയരുന്നു\nനൂറിലേറെ പേര്‍ക്ക് പരിക്കേറ്റിട്ടുണ്ട്\nപൊലീസിന്റ കണ്ണില്ലാത്ത ക്രൂരത; ജീപ്പിന് മുകളില് സ്ത്രീയുമായി പാഞ്ഞ് പൊലീസ്; തെറിച്ച് വീണ് യുവതിക്ക് പരിക്ക്\nവളവില് വെച്ച് വെട്ടിച്ച് ജസ്വിന്തറിനെ താഴെ വീഴ്ത്തുകയായിരുന്നു\nമദ്യനിരോധിത മേഖലയിലെ പൊലീസ് സ്റ്റേഷനില് അടിച്ചുപൂസായി പൊലീസുകാര്; വീഡിയോ പുറത്ത്\nമദ്യപിച്ച് ആടുകയും പാടുകയും ചെയ്തത് പൊലീസ് സ്റ്റേഷനില് വെച്ചാണ്\nകാമുകനൊപ്പം ജീവിക്കാന് വരന്റെ പാലില് വിഷം കലര്‍ത്തി; നവവധുവിന്റെ ക്രൂരതക്ക് ഇരയായത് 13 പേര്\nയുവതി ഭര്‍ത്താവിന് കുടിക്കാനുള്ള പാലില് വിഷം കലര്‍ത്തുകയായിരുന്നു\nഗുരുദാസ്പൂര് ഒരു പ്രതീകമാണ്; വരാനിരിക്കുന്ന തെരഞ്ഞെടുപ്പുകളില് രാജ്യം എങ്ങനെ ചിന്തിക്കുമെന്നതിന്‍റെ പ്രതീകം\nപ്രാദേശിക കാരണങ്ങള് ചൂണ്ടികാട്ടി പരാജയത്തെ ന്യായീകരിക്കുകയാണ് ബിജെപി


കണ്ടക്ടര്‍മാരില്ല; കെഎസ്ആര്‍ടിസി സര്‍വ്വീസുകള് മുടങ്ങുന്നു :: Janmabhumi Daily\nFriday 8 July 2016 8:13 pm IST\nമാനന്തവാടി : ആവശ്യത്തിന് കണ്ടക്ടര്‍മാരില്ലാത്തതിനാല് മാനന്തവാടി കെഎസ്ആര്‍ടിസി ഡിപ്പോയില്‍നിന്നുള്ള സര്‍വ്വീസുകള്‍ക്ക് മുടക്കം പതിവാകുന്നു. കഴിഞ്ഞദിവസം മാത്രം മുടങ്ങിയത് 25ഓളം സര്‍വ്വീസുകളാണ്. ഇതോടെ ലക്ഷങ്ങളുടെ നഷ്ടമാണ് മാനന്തവാടി ഡിപ്പോക്ക് സംഭവിച്ചത്. സര്‍വ്വീസ് മുടക്കം ഗ്രാമീണ മേഖലയിലെ യാത്രക്കാരെയാണ് ഏറെ ബുദ്ധിമുട്ടിലാക്കിയത്. നിലവില് 95 ഷെഡ്യൂളുകളാണ് മാനന്തവാടി കെഎസ്ആര്‍ടിസി ഡിപ്പോയില് ഉള്ളത്. ഇത്രയും സര്‍വ്വീസുകള് നടത്താന് വേണ്ട കണ്ടക്ടര്‍മാരുടെ എണ്ണം 272 ആണ്. എന്നാല് ഇപ്പോഴുള്ളതാവട്ടെ 193 പേരും. 79 പേരുടെ കുറവ്. കണ്ടക്ടര്‍മാര് ഇല്ലാത്തതുകൊണ്ടുതന്നെ കഴിഞ്ഞ ഏതാനും മാസങ്ങളായി 84 ഷെഡ്യൂളുകള് മാത്രമാണ് മാനന്തവാടി ഡിപ്പോയില്‍നിന്നും ഓപ്പറേറ്റ് ചെയ്യുന്നത്. ഇന്നലെമാത്രം 25 സര്‍വ്വീസുകള് മുടങ്ങിയതായാണ് സൂചന. കണ്ടക്ടര്‍മാരുടെ കുറവ് മാത്രമല്ല, കഴിഞ്ഞ ഏതാനും ആഴ്ച്ചകളായി സ്‌പെയര്‍പാര്‍ട്‌സിന്റെ അഭാവവും സര്‍വ്വീസ് മുടങ്ങാന് ഇടയാക്കുന്നു. മാനന്തവാടിക്ക് സമാനമായി കല്‍പ്പറ്റ, ബത്തേരി ഡിപ്പോകളിലെ സര്‍വ്വീസുകളുടെ എണ്ണത്തിലും കുറവ് വരുന്നുണ്ട്. മാനന്തവാടി ഡിപ്പോയില് സര്‍വ്വീസ് മുടങ്ങിയതിനാല് കെഎസ്ആര്‍ടിസി ബസുകള്‍മാത്രം സര്‍വ്വീസ് നടത്തുന്ന മാനന്തവാടി - വാളാട് - കരിമാനി റൂട്ടിലും കല്ലോടി -പാതിരിച്ചാല് റൂട്ടിലും കുളത്താട-പുതുശ്ശേരി തുടങ്ങിയ റൂട്ടിലുമുള്ള വിദ്യാര്‍ത്ഥികളടക്കമുള്ള യാത്രക്കാരാണ് ദുരിതത്തിലായത്. പുതിയ കണ്ടക്ടര്‍മാരുടെ ലിസ്റ്റ് പിഎസ് സി പ്രസിദ്ധീകരിച്ചതിനാല് താല്‍ക്കാലിക ജീവനക്കാരെ നിയമിക്കാന് കഴിയുന്നില്ലെന്നാണ് ഡിപ്പോ അധികൃതര് പറയുന്നത്. പിഎസ് സി നിയമനം ലഭിച്ചവരാകട്ടെ ഈ തൊഴില് ഉപേക്ഷിച്ച് മറ്റ് തൊഴിലുകളിലേക്ക് ചേക്കേറുന്നതും കണ്ടക്ടര്‍മാരുടെ ക്ഷാമം ഇരട്ടിയാക്കുന്നു.\nകെഎസ്ആര്‍ടിസി ചെയിന് സര്‍വ്വീസുകള് മുടങ്ങുന്നു: യാത്രക്കാര് ദുരിതത്തില്


bsf detects underground tunnel at jammu and kashmir international border | ഇന്ത്യ പാക് അതിർത്തിയിൽ വീണ്ടും തുരങ്കം കണ്ടെത്തി; നുഴഞ്ഞുകയറ്റത്തിന് ഭീകരരുടെ ശ്രമമെന്ന് സൂചന; ആറ് മാസത്തിനിടെ കണ്ടെത്തുന്ന നാലാമത്തെ തുരങ്കം - MarunadanMalayalee.com\nJanuary 23, 202104:39 PM IST Permalink\nന്യൂഡൽഹി: ഇന്ത്യ-പാക് അന്താരാഷ്ട്ര അതിർത്തിയിൽ വീണ്ടും തുരങ്കം കണ്ടെത്തി. ജമ്മു കശ്മീരിലെ കത്തുവ ജില്ലയിലുള്ള അതിർത്തി പ്രദേശത്താണ് ഭൂമിക്കടിയിൽ തുരങ്കം കണ്ടെത്തിയത്. മൂന്ന് അടി വ്യാസവും 150 മീറ്റർ നീളവുമുള്ള തുരങ്കമാണ് കണ്ടെത്തിയിരിക്കുന്നത്. 30 അടി താഴ്ചയിലാണ് തുരങ്കം നിർമ്മിച്ചിരിക്കുന്നത്.\nരണ്ടാഴ്ചയ്ക്കിടയിൽ അതിർത്തിയിൽ കണ്ടെത്തുന്ന രണ്ടാമത്തേതും ആറു മാസത്തിനിടയിൽ കണ്ടെത്തുന്ന നാലാമത്തെയും തുരങ്കമാണ്. അതിർത്തി രക്ഷാസേന നടത്തിയ പരിശോധനയിലാണ് തുരങ്കം കണ്ടെത്തിയത്. ഭീകരവാദികൾ ഇന്ത്യയിലേയ്ക്ക് നുഴഞ്ഞുകയറാൻ നടത്തുന്ന ശ്രമത്തിന്റെ ഭാഗമായാണ് തുരങ്കം നിർമ്മിച്ചതെന്നാണ് സൂചന.\nജനുവരി 13ന് ഹിരൺനഗർ സെക്ടറിലും തുരങ്കം കണ്ടെത്തിയിരുന്നു. 25 അടി ആഴവും മൂന്ന് അടി വ്യാസവും 150 മീറ്റർ ദൈർഘ്യവും ഉള്ളതായിരുന്നു ഈ തുരങ്കം. 2020 നവംബർ 22ന് സാംബ ജില്ലയിലും സമാനമായ വിധത്തിൽ തുരങ്കം കണ്ടെത്തിയിരുന്നു.


കുവൈത്തില് 31 മുതല് ഭാഗിക കര്‍ഫ്യൂ; വ്യാഴാഴ്ച 10 മരണം | Pravasi | Deshabhimani | Friday May 29, 2020\nടിവി ഹിക്മത്ത്Updated: Friday May 29, 2020\nകുവൈത്തസിറ്റി: 24 മണിക്കൂര് കര്‍ഫ്യൂവില് ഇളവ് നല്‍കാന് കുവൈത്ത് മന്ത്രിസഭാ യോഗം തീരുമാനം. ഘട്ടം ഘട്ടമായാണ് ഇളവുകള് നടപ്പാക്കുക. ഒന്നാംഘട്ടത്തില് 24 മണിക്കൂര് കര്‍ഫ്യൂ ഭാഗികമാക്കും. മെയ് 31 മുതല് രവൈകീട്ട്6മുതല് രാവിലെ6വരെയായിരിക്കും കര്‍ഫ്യൂ. എന്നാല്, കോവിഡ് വ്യാപനം ഉണ്ടായ ജലീബ് അല് ശുയൂഖ്, മെഹ്ബൂല, ഫര്‍വാനിയ, ഖൈത്താന്, ഹവല്ലി, മൈദാന് ഹവല്ലി എന്നിവിടങ്ങളില് സമ്പൂര്‍ണ ഐസൊലേഷന് തുടരും.\nസര്‍ക്കാര് മേഖലയില് മെയ് 28 വരെ പ്രഖ്യാപിച്ചിരുന്ന പൊതു അവധി അനിശ്ചിതമായി നീട്ടി. പള്ളികളില് ആരോഗ്യമാനദണ്ഡങ്ങള് പാലിച്ചു പ്രവേശനം അനുവദിക്കുമെന്നും സര്‍ക്കാര് വക്താവ് അറിയിച്ചു.\nഅതിനിടെ, വ്യാഴാഴ്ച കുവൈത്തില് 845 പേര്‍ക്ക് രോഗം സ്ഥിരീകരിച്ചു. 10 പേര് മരിച്ചു. ഇതോടെ രാജ്യത്ത് കോവിഡ് മൂലം മരിച്ചവരുടെ എണ്ണം 185 ആയി. കേസുകള് 24,112 ആയി.\nപുതിയ രോഗികളില് 208 പേര് ഇന്ത്യക്കാര് ആണ്. കുവൈത്തില് കോവിഡ് സ്ഥിരീകരിച്ച ഇന്ത്യക്കാരുടെ എണ്ണം 7,603 ആയി.\nവ്യാഴാഴ്ച 3,396 പേര്‍ക്ക് കോവിഡ് ടെസ്റ്റ് നടത്തി. ഇതില് 845 പേര്‍ക്കാണ് രോഗം സ്ഥിരീകരിച്ചത്. വ്യാഴാഴ്ച രോഗം സ്ഥിരീകരിച്ച മുഴുവന് പേര്‍ക്കും സമ്പര്‍ക്കത്തിലൂടെയാണ് വൈറസ് ബാധിച്ചതെന്ന് മന്ത്രാലയം അറിയിച്ചു. പുതിയ രോഗികളില് 255 പേര് ഫര്‍വാനിയ ഗവര്‍ണറേറ്റുകരാണ്. അഹമ്മദി- 222, ജഹറ-189, ഹവല്ലി -96, കേപിറ്റല് ഗവര്‍ണറേറ്റ്- 83 എന്നിങ്ങിനെയാണ് മറ്റ് ഗവര്‍ണറേറ്റിലെ കോവിഡ് കേസുകള്.\nബഹ്‌റൈനില് 24 മണിക്കൂറിനിടെ നാല് മരണം


വടക്കന് വീരഗാഥയിൽ നിങ്ങൾക്കാർക്കെങ്കിലും ഈ ഹോളിവുഡ് ടച്ച് കണ്ടുപിടിക്കാനായോ? ; ഇംഗ്ലീഷ് സിനിമകൾ കൂടുതൽ കണ്ടതിന്റെ ഗുണം; സംവിധായകന് ശ്രീകുമാര് കൃഷ്ണന് നായര് പറഞ്ഞ ആ വാക്കുകൾ ! - metromatinee.com Lifestyle Entertainment & Sports\nഇന്നും മലയാളികൾ അഭിമാനത്തോടെ കണ്ടാസ്വദിക്കുന്ന സിനിമയാണ് മമ്മൂട്ടി ഹരിഹരന് കൂട്ടുകെട്ടിൽ പിറന്ന ഒരു വടക്കന് വീരഗാഥ. എക്കാലത്തെയും മികച്ച ക്ലാസിക്ക് ചിത്രങ്ങളില് ഒന്നായ ഈ സിനിമ റിലീസ് ചെയ്ത് വര്‍ഷങ്ങള് കഴിഞ്ഞെങ്കിലും ഇന്നും പ്രേക്ഷകര്‍ക്കിടയിൽ സിനിമയുടെ ചർച്ചകൾ അവസാനിക്കുന്നില്ല .\nമമ്മൂട്ടിക്ക് ആദ്യമായി ദേശീയ പുരസ്‌കാരം നേടിക്കൊടുത്ത ചിത്രം എന്ന ഖ്യാദിയും വടക്കന് വീരഗാഥയ്ക്കുണ്ട് . മികച്ച നടന് പുറമെ മികച്ച തിരക്കഥ, മികച്ച പ്രൊഡക്ഷന് ഡിസൈന്, മികച്ച കോസ്റ്റ്യൂം ഡിസൈന് തുടങ്ങിയവയ്ക്കും സിനിമയ്ക്ക് ദേശീയ പുരസ്‌കാരം ലഭിച്ചു. അതേസമയം വടക്കന് വീരഗാഥയില് ദേശീയ അവാര്‍ഡ് ജൂറിക്ക് കണ്ടുപിടിക്കാന് കഴിയാതെ പോയ ഹോളിവുഡ് ടച്ചിനെ കുറിച്ച് പറയുകയാണ് സംവിധായകന് ശ്രീകുമാര് കൃഷ്ണന് നായര്. തീർത്തും ആരാധകർ പോലും വിട്ടുപോയ സംഗതിയാകും ഇത്.\nവടക്കന് വീരഗാഥയിലെ വാള്‍പയറ്റ് രംഗങ്ങളെ കുറിച്ചാണ് സംവിധായകന് സംസാരിച്ചത്. വാള്‍പയറ്റ് രംഗങ്ങളില് വാള് വീശുന്ന ഇടത്ത് അതുവരെ മലയാളത്തില് തീരെ ഉപയോഗിച്ചിട്ടില്ലാത്ത ശബ്ദം ഇടണം എന്ന് തനിക്ക് ആഗ്രഹം ഉണ്ടായിരുന്നു എന്ന് സംവിധായകന് പറയുന്നു.\n‘ഞാന് ഇംഗ്ലീഷ് സിനിമകള് ഒരുപാട് കാണുന്ന സമയമാണ് അന്ന്. ഇംഗ്ലീഷ് സിനിമകളില് നിഞ്ച പടങ്ങളിലെല്ലാം ഈ വാളിന്‌റെ സൗണ്ട് ഉണ്ട്. അത് എങ്ങനെ നമ്മള് സെല്ലുലോയ്ഡിലേക്ക് മാറ്റുമെന്നായി ചിന്ത. അങ്ങനെ നിര്‍മ്മാതാവിനോട് ആയിരം രൂപ വാങ്ങി കുറെ നിഞ്ച പടത്തിന്‌റെ വീഡിയോ കാസറ്റ്‌സ് എടുത്തു’.\nഅങ്ങനെ ഞാന് ഒരു മെറ്റല് ടേപ്പ് കൂടി വാങ്ങിച്ചു. സുഹൃത്തിന്റെ ടേപ്പ് റെക്കാര്‍ഡര് നല്ലതാണ്. അത് കണക്ട് ചെയ്ത് നിഞ്ചയുടെ എല്ലാ ശബ്ദങ്ങളും ഞാന് മെറ്റല് ടേപ്പിലേക്ക് മാറ്റി. കൂട്ടത്തില് നിങ്ങള് സിനിമയിലെ ക്രൗഡ് കണ്ടിട്ടുണ്ടാവും.\nഅന്ന് മദ്രാസില് വളരെ കുറച്ച് ഡബ്ബിംഗ് ആര്‍ട്ടിസ്റ്റുകളാണ് ഉളളത്. അപ്പോ ക്രൗഡിന്‌റെ ശബ്ദത്തിനായി സ്പാര്‍ട്ടക്കസ് എന്ന ചിത്രത്തിന്‌റെ ക്രൗഡ് സൗണ്ട് എടുത്തു. അങ്ങനെ പ്രസാദ് സ്റ്റുഡിയോയില് പോയി അവിടെയുളള റെക്കോര്‍ഡിസ്റ്റിന്‌റെ കൈയ്യില് കൊടുത്തിട്ട് ഞങ്ങള് ഇതിനെ ഒരു ഫിലിം ടേപ്പിലേക്ക് മാറ്റി’.\nഫിലിം ടേപ്പിലേക്ക് മാറ്റിയിട്ട് സൗണ്ട് നെഗറ്റീവിലേക്ക് എക്‌സ്‌പോസ് ചെയ്തു. അത് ലാബില് കൊണ്ടുപോയിട്ട് ആ സൗണ്ട് നെഗറ്റീവിനെ വികസിപ്പിച്ച് പോസിറ്റീവായിട്ട് മാറ്റി. എഡിറ്റിംഗ് ഭൂരിഭാഗം കഴിഞ്ഞ ശേഷം എഡിറ്റര് ഗോവിന്ദനും ഞാനും ഈ അങ്കം വെട്ടിന്‌റെ ഇടയ്ക്ക് ഒരോ ഒരോ പീസുകളായിട്ട് സൗണ്ട് ആഡ് ചെയ്തു. എന്നിട്ട് ഇത് മാത്രം കാണാന് തുടങ്ങി. അങ്ങനെയാണ് അങ്കം വെട്ട് രംഗങ്ങള്‍ക്ക് ഇങ്ങനെയൊരു ശബ്ദം വന്നത്. ഇതിന് സൗണ്ട് എഡിറ്റേഴ്‌സിന് നാഷണല് അവാര്‍ഡ് കിട്ടി.\nഅന്ന് സിനിമ കണ്ട ശേഷം എംടി സാര് ഇതേകുറിച്ച് പറഞ്ഞ് അഭിനന്ദിച്ചതാണ് തനിക്ക് കിട്ടിയ നാഷണല് അവാര്‍ഡെന്നും സംവിധായകന് പറഞ്ഞു. ഒരു പ്രമുഖ മാധ്യമത്തിന് നല്‍കിയ അഭിമുഖത്തിലാണ് ശ്രീകുമാര് കൃഷ്ണന് നായര് വടക്കന് വീരഗാഥ അനുഭവം പങ്കുവെച്ചത്.\nabout oru vadakkan veeraghadha\nRelated Topics:Featured, Mammootty, Mammootty Movie, oru vadakkan veeragadha\nമനസ്സ് മടുക്കാതെ വീണ്ടും വീണ്ടും ശ്രമിച്ചുകൊണ്ടിരിക്കും! അംഗീകാരം കിട്ടുമ്പോൾ മതിമറക്കാറുമില്ല… ആ ബാലൻസ് സൂക്ഷിക്കും; മണിക്കുട്ടൻ മനസ്സ് തുറക്കുന്നു


എന്‍റെ തോന്നലുകള്: ഇടവഴിയിലെ പാണ്ടന് നായ\nഒരു ദിവസം സ്കൂളിലേക്ക് പോകുന്ന വഴിയില് വച്ചാണ് ഞാന് ആദ്യമായി അവനെ കാണുന്നത്. കഴുത്തില് ഒരു കറുത്ത ബെല്‍ട്ടും, ഉരുണ്ട ശരീരവും , ശരീരത്തിന് യോജിക്കാത്ത രീതിയില് നില്‍കുന്ന അവന്‍റെ കുടക്കമ്പി പോലെയുള്ള വാലും , കണ്മഷി എഴുതിയ പോലെയുള്ള അവന്‍റെ കണ്ണുകളും അങ്ങനെ ആളൊരു ചുള്ളന് തന്നെ ആയിരുന്നെന്നു പറയാം. പക്ഷെ പറഞ്ഞിട്ടെന്താ കാര്യം , സ്വഭാവം മാത്രം പോര. ഇടവഴിയിലെ ഒരു വളവില് , തൊടിയോട് ചേര്‍ന്ന് ഒരു കുഴിയിലാണ് അധികവും അവന് ഉച്ചക്ക് ഉറങ്ങാന് കിടക്കുക . ഉച്ചക്ക് അവന്‍റെ ഉറക്കം ശല്യപ്പെടുത്തുന്ന രീതിയില് നമ്മള് സംസാരിച്ചു കൊണ്ട് അത് വഴി പോയാല് , അവന് ആദ്യം ദ്വേഷ്യം കൊണ്ട് ഒന്ന് മുരളും. എന്നിട്ടും സംസാരം നിര്‍ത്തിയില്ലെങ്കില് അവന് കുരച്ചു കൊണ്ട് അടുത്തേക്ക് ഓടി വരും. പക്ഷെ , എന്തോ ഇത് വരെയും ആരെയും കടിച്ചിട്ടില്ല ട്ടോ. പിന്നെ പിന്നെ അവന് എല്ലാവരോടും നല്ല ഇണക്കത്തില് പെരുമാറാന് തുടങ്ങി. അത് കൊണ്ടൊക്കെ തന്നെ , ഇടവഴിയിലെ എല്ലാ വീട്ടുകാര്‍ക്കും അവനെ വലിയ ഇഷ്ടമായി തുടങ്ങി.\nഇവന് ദൂരെ ഏതോ വീട്ടില് നിന്നു ഓടി വന്നതാണെന്നും , വീട്ടുകാര്‍ക്ക് ഇവന്‍റെ സ്വഭാവം പറ്റാഞ്ഞിട്ട് ഇവിടെ ഉപേക്ഷിച്ചു പോയതാണെന്നും അങ്ങനെ ഒരുപാട് കഥ പറയുന്നുണ്ട് ഇവനെ കുറിച്ച്. എന്തായാലും ഇവിടെ വന്നിട്ട് ഇപ്പോള് മാസങ്ങളായിരിക്കുന്നു. അവനു ആഹാരം എല്ലാ വീട്ടില് നിന്നും ഉണ്ട്. എല്ലാവരുടെ വീട്ടിലും അവന് ദിവസവും ഒരു തവണ മുഖം കാണിച്ചേ പോകൂ.\nഇടയ്ക്കു ഞങ്ങളുടെ വീടിനു പിന്നിലെ മതിലിനു മുകളിലൂടെ ഒരു വരവുണ്ട് അവനു. അവിടെ മതിലിനു മുകളില് അവനു ഞങ്ങള് ഒരു പാത്രം വച്ചിട്ടുണ്ട്. അതില് അന്നത്തെ ഭക്ഷണത്തിന്റെ ഒരു പങ്കു അവനുള്ളതാണ്. മീനുണ്ടെങ്കില് അന്നത്തെ ദിവസത്തെ ഭക്ഷണം അവന് ഒരു പിടി പോലും ബാക്കി വയ്ക്കാറില്ല. അവന് ഞങ്ങള് ഇട്ട പേരാണ് ടോമി. വിളിച്ചാല് അവന് ഓടി വന്നു മുഖത്തേക്ക് നോക്കി കുറച്ചു മാറി ഒരു നില്‍പ്പുണ്ട്. അന്ന് എന്‍റെ കൈയില് മോബിലോ , ക്യാമറയോ ഉണ്ടെങ്കില് അവന്‍റെ ഫോട്ടോ എടുക്കാനെ സമയം ഉണ്ടാകുമായിരുന്നുള്ളൂ. അത്രക്കും നല്ല ഫോട്ടോ പോസുകളെ അവന്‍റെ കൈയില് ഉണ്ടായിരുന്നുള്ളൂ .\nഒരു ദിവസം ടോമിയെ പുറത്തു നിന്നുമുള്ള നായ്ക്കള് കൂട്ടം ചേര്‍ന്ന് ആക്രമിച്ചു. അവന്‍റെ കാലിനു ചെറിയ മുറിവുണ്ടായി. കുറച്ചു ദിവസങ്ങള് കഴിഞ്ഞപ്പോള് അവന് സുഖം പ്രാപിച്ചു. അത് കഴിഞ്ഞ് ഒരാഴ്ചയായില്ല , അപ്പുറത്തെ വീട്ടിലെ കോഴികളെ കുറെ നായ്ക്കള് പിടിച്ചു കൊണ്ട് പോയി, ശബ്ദം കേട്ട് ടോമി ആ നായ്ക്കള്‍ക്ക് പിന്നാലെ പാഞ്ഞപ്പോള് അവര് ആ കോഴിയെ അവിടെ ഉപേക്ഷിച്ചിട്ട് കടന്നു കളഞ്ഞു. അപ്പോളേക്കും ആ കോഴി ചത്തിരുന്നു . അന്നവന് വേണ്ടി ആ കോഴിയെ കറി വച്ച് കൊടുത്തെങ്കിലും അവന് എന്തോ അത് കഴിച്ചില്ല.\nദിവസം തോറും പുറത്തെ നായ്ക്കളുടെ ശല്യം കൂടി കൂടി വരുന്നു. ആളുകളുടെ കോഴിയെയും ഉണക്കാന് ഇട്ടിരിക്കുന്ന തുണികളും എല്ലാം നായ്ക്കള് കടിച്ചു വലിച്ചു കൊണ്ട് പോകാന് തുടങ്ങി. ഒരിക്കല് ഒരു കുട്ടിയെ നായ കടിക്കുകയും ചെയ്തതോടു കൂടെ ആളുകള് പഞ്ചായത്തിലോ മറ്റോ പോയി പരാതി കൊടുത്തു. അന്നേ ദിവസം തന്നെ പേ വിഷ ബാധക്കുള്ള കുത്തി വെപ്പും ടോമിക്ക് കൊടുത്തു.\nരണ്ടു ദിവസത്തിന് ശേഷം ഞാന് സ്കൂള് വിട്ടു വരുമ്പോള് നായ പിടുത്തക്കാര് ഒരു വണ്ടിയില് കുറെ നായ്ക്കളെ കൊണ്ട് പോകുന്നത് കണ്ടു. വണ്ടി അവിടത്തെ ചെറിയ കവലയില് നിര്‍ത്തിയപ്പോള് സ്കൂള് കുട്ടികളെല്ലാം അതിനു ചുറ്റും കൂടി. ഞാനും പോയി നോക്കി. മിക്ക നായ്ക്കളും ചത്തിരിക്കുന്നു. കഴുത്തില് കമ്പി വേലി പോലെ എന്തോ ഇട്ടു കുടുക്കിയിരിക്കുന്നു. ആകെ ചോരമയം. വണ്ടിയിലെ ചില നായ്ക്കള്‍ക്ക് ചെറിയ ജീവനുണ്ടെന്നു തോന്നുന്നു. ചിലത് മൂളുന്നു. അതിനിടയില് എവിടെയോ കുടക്കമ്പി പോലൊരു വാല് പ്രാണ വേദന കൊണ്ട് വളഞ്ഞു പുളയുന്നു. ഞാന് സൂക്ഷിച്ചു നോക്കുമ്പോഴേക്കും വണ്ടി പോയികഴിഞ്ഞിരുന്നു.\nഞാന് വീട്ടിലേക്കു സങ്കടം കടിച്ചമര്‍ത്തി കൊണ്ട് ഓടി. പുസ്തകങ്ങള് കട്ടിലിലേക്ക് വലിച്ചെറിഞ്ഞു. ടോമി എന്ന പേര് ഉറക്കെ എത്ര വിളിച്ചിട്ടും അവന് വന്നില്ല. അവന് എങ്ങോട്ട് പോയി എന്ന് ആര്‍ക്കും അറിയില്ല. ഞാന് കണ്ട കാഴ്ച പറഞ്ഞപ്പോള് എല്ലാവര്ക്കും വിഷമമായി. പരാതി കൊടുത്ത ആളുകള്‍ക്ക് കുറ്റബോധം കാരണം ഒന്നും പറയാന് സാധിച്ചില്ല.\nഅറിഞ്ഞു കൊണ്ടല്ലെങ്കിലും, അവര് കാരണമല്ലേ ടോമിക്ക് ഈ ഗതി വന്നതെന്ന ചിന്ത എന്‍റെ മനസ്സില് കുറെ കാലം അവരെ വെറുക്കാനിടയാക്കി. ദിവസങ്ങള് കഴിഞ്ഞപ്പോളെക്കും എല്ലാവരും ടോമിയെ മറന്നു കഴിഞ്ഞിരിക്കുന്നു.\nപിന്നീടുള്ള സ്കൂള് യാത്രകളിലെല്ലാം ,ഇടവഴിയിലെ ആ വളവില് ആ തൊടിക്കരികിലെ കുഴിയില് എന്നെങ്കിലും ടോമി ഉറങ്ങി കിടക്കുന്ന ഒരു കാഴ്ചക്കായി ദൈവത്തോട് പ്രാര്‍ത്ഥിക്കും . അവന് അവിടെ വന്നിട്ടില്ല എന്നറിയുമ്പോള് പ്രാര്‍ത്ഥന നിര്‍ത്തും. പിന്നെയും അടുത്ത ദിവസം. ., അങ്ങനെ അങ്ങനെ ഒരു ദിവസം ഞാനും ടോമിയെ മറന്നു കഴിഞ്ഞിരിക്കുന്നു.\nPosted by പ്രവീണ് ശേഖര് at 2:32 PM\nമണ്ടൂസന് May 18, 2012 at 10:46 AM\nഇതൊന്നും നീ എത്ര നന്നായി വിശദീകരിച്ചാലും ആർക്കും സങ്കടമുണ്ടാവുമെന്ന് തോന്നുന്നില്ല. കാരണം അത്തരമൊരു സ്നേഹം കൊടുത്തവർക്ക് മാത്രമേ അത് വായിച്ചനുഭവിക്കാൻ കഴിയൂ. വീട്ടിൽ നീ പറഞ്ഞ പോലെ ഇങ്ങനെ വന്ന ഒരു പൂച്ചയുണ്ടായിരുന്നു. അതിനെ എത്ര സ്നേഹത്തോടെയാ ഞങ്ങൾ വളർത്തിയതേ എന്ന് ഞങ്ങൾക്കേ അറിയൂ. അത് പാമ്പിനോടുള്ള മല്ലയുദ്ധത്തിനിടെ കടിയേറ്റ് മരിച്ചത് ഞങ്ങളിൽ കടുത്ത വേദനയുണ്ടാക്കി. ആ പാവം നുരയും പതയും വായിൽ ൻഇന്നൊലിപ്പിച്ച് വീട്ടിൽ വന്ന് കിടന്ന രംഗം എന്റെ മനസ്സിൽ നിന്ന് മാറുന്നില്ല. ആശംസകൾ പ്രവീൺ. ആ ഓർമ്മകളിലേക്ക് എന്നെ കൊണ്ടുപോയതിന്.\nപ്രവീണ് ശേഖര് May 19, 2012 at 8:38 AM\nമനേഷേ..നീ പറഞ്ഞത് ശരിയാടാ...എനിക്കറിയാം ഇതൊന്നും ആര്‍ക്കും മനസിലാകില്ല എന്ന്. മനസിലാക്കുന്നവര് മനസിലാക്കിയാല് മതി.. പിന്നെ, ആരും കേള്‍ക്കാനില്ല എന്ന് കരുതി നമുക്ക് സംസാരിക്കാതിരിക്കാന് പറ്റുമോ..മുന്നിലുള്ളത് മരമായാലും , പാറയായാലും, മൃഗങ്ങള് ആയാലും എനിക്ക് സംസാരിക്കാന് പറ്റാറുണ്ട്..അവര് അത് മനുഷ്യരേക്കാള് നന്നായി കേള്‍ക്കാരുമുണ്ടെന്നാണ് എന്‍റെ തോന്നല്..\nപൂച്ചകള് ഒരുപാടുണ്ടായിരുന്നു വീട്ടില് ..ഇപ്പോള് ഒന്നുമില്ല. മനുഷ്യനൊപ്പം കൂടിയപ്പോള് അവരും കുട്ടികളും പേരക്കുട്ടികളും ഒക്കെയായി ദൂരെ എങ്ങോട്ടോ മാറി താമസം തുടങ്ങി. കാലം പോകുന്ന ഒരു പോക്കേ..വളര്‍ത്തി വലുതാക്കിയ പൂച്ചകളെ ഇടക്കൊക്കെ ദൂരെയുള്ള ചില വീടുകളുടെ ഭാഗത്ത് കാണാറുണ്ട് .. നമ്മള് ഒന്ന് വിളിച്ചാല് , ഒരു മ്യാവൂ..പോലും പറയാതെ തല തിരിച്ചു ഒരൊറ്റ പോക്കാണ്..ഹി ഹി..കാലം പോകുന്ന ഒരു പോക്കേ ..


ശബരിമല വിഷയത്തിൽ ബിജെപിയുടെ അജണ്ടയിൽ എതിരാളികൾ ഓരോന്നായി വീണു; സ്ത്രീകൾ മലകയറിയപ്പോൾ നട അടയ്ക്കാനുള്ള നീക്കം തന്ത്രി കണ്ഠരര് രാജീവര് ബിജെപിയുമായി ആലോചിച്ചു; കോഴിക്കോട്ട് നടന്ന യുവമോർച്ചയോഗത്തിലെ ശ്രീധരൻപിള്ളയുടെ വെളിപ്പെടുത്തൽ ഇങ്ങനെയൊക്കെ...\n2018-11-05 08:11:16am |\nകോഴിക്കോട്: ശബരിമല പ്രശ്നവുമായി ബന്ധപ്പെട്ട് ബിജെപി അധ്യക്ഷൻ പി.എസ്.ശ്രീധരൻ പിള്ള നടത്തിയ വെളിപ്പെടുത്തലുകൾ പുറത്ത്. വിഷയത്തെ രാഷ്ട്രീയമായി ഉപയോഗിക്കാൻ ബിജെപി ശ്രമിച്ചു എന്ന് തെളിയിക്കുന്ന പ്രസംഗത്തിന്‍റെ ശബ്ദരേഖയാണ് പുറത്ത് വന്നത്. ഞായറാഴ്ച കോഴിക്കോട്ട് യുവമോർച്ച യോഗത്തെ അഭിസംബോധന ചെയ്ത് സംസാരിച്ചതിലെ ശബ്ദശകലമാണ് പുറത്ത് വന്നത്.\nശബരിമല വിഷയം ബിജെപിക്ക് സുവർണാവസരമാണെന്നും പാർട്ടി മുന്നോട്ട് വച്ച അജണ്ടയിൽ ഓരോരുത്തർ വീണുവെന്നും അദ്ദേഹം പ്രസംഗത്തിൽ വ്യക്തമാക്കുന്നുണ്ട്. ഒപ്പം, രഹ്‌ന ഫാത്തിമയെയും മറ്റൊരു സ്ത്രീയേയും പോലീസ് സംരക്ഷണത്തിൽ മലകയറ്റിയപ്പോൾ നട അടയ്ക്കാനുള്ള നീക്കം തന്ത്രി കണ്ഠരര് രാജീവര് ബിജെപിയുമായി ആലോചിച്


വിജയ യാത്ര നിലയ്ക്കുന്നില്ല; 13 ദിവസം കൊണ്ട് കുറുപ്പ് 75 കോടിയില് - Cine Kerala\nHome Film News വിജയ യാത്ര നിലയ്ക്കുന്നില്ല; 13 ദിവസം കൊണ്ട് കുറുപ്പ് 75 കോടിയില്\nവിജയ യാത്ര നിലയ്ക്കുന്നില്ല; 13 ദിവസം കൊണ്ട് കുറുപ്പ് 75 കോടിയില്\nദുല്‍ഖര് സല്‍മാന് നായകനായി എത്തി പ്രദര്‍ശനം തുടരുന്ന ചിത്രമാണ് കുറുപ്പ്. പിടികിട്ടാപ്പുള്ളി സുകുമാര കുറുപ്പിന്റെ കഥ പറയുന്ന ചിത്രത്തിന് വന് വരവേല്‍പ്പാണ് ആരാധകര് നല്‍കിയത്. കൊവിഡ് പ്രതിസന്ധിയില് തകര്‍ന്ന് നിന്ന തീയറ്റര് മേഖലയെ പിടിച്ച് എഴുന്നേല്‍പ്പിച്ചത് കുറുപ്പായിരുന്നു.\nറിലീസിന് പിന്നാലെ ജനങ്ങള് തീയറ്ററിലേക്ക് ഒഴുകുകയായിരുന്നു. അഞ്ചൂറോളം തീയറ്ററുകളില് ചിത്രം പ്രദര്‍ശനത്തിന് എത്തിയിരുന്നു. മിക്ക തീയറ്ററുകളിലും സിനിമ ഹൗസ് ഫുള് ആയിരുന്നു. പല തീയറ്ററുകളിലും ഒരാഴ്ചയോളം വെളുപ്പിന് വരെ ഷോകള് ഉണ്ടായിരുന്നു.\nചിത്രം കഴിഞ്ഞ ദിവസം 50 കോടി ക്ലബ്ബില് ഇടം നേടിയിരുന്നു. എന്നാല് ഇപ്പോള് മറ്റൊരു നേട്ടം കൂടി സ്വന്തമാക്കിയിരിക്കുകയാണ് ചിത്രം. 75 കോടി ക്ലബ്ബില് ഇടം പിടിച്ചിരിക്കുകയാണ് ചിത്രം. 35000 ഷോകളാണ് ഇത് വരെ ചിത്രം പ്രദര്‍ശിപ്പിച്ചിട്ടുള്ളത്.\nറിലീസിന് എത്തി 13 ദിവസം കൊണ്ടാണ് ചിത്രം 75 കോടി ക്ലബ്ബില് ഇടം പിടിച്ചിരിക്കുന്നത്. 50 ശതമാനം സീറ്റിങ് കപ്പാസിറ്റിയിലാണ് ചിത്രം ഈ വിജയം സ്വന്തമാക്കിയത് എന്നതാണ് ചിത്രത്തിന്റെ നേട്ടത്തിന് മാറ്റ് കൂട്ടുന്നത്.\nശ്രീനാഥ് രാജേന്ദ്രന്റെ സംവിധാനത്തില് ഒരുങ്ങിയ ചിത്രമാണ് കുറുപ്പ്. ദുല്‍ഖറിന്റെ അരങ്ങേറ്റ ചിത്രമായ സെക്കന്റ് ഷോ സംവിധാനം ചെയ്തത് ശ്രീനാഥായിരുന്നു.


അഞ്ചലിന് വീണ്ടും റാങ്കിന്‍റെ തിളക്കം \nഹോം Anchal അഞ്ചലിന് വീണ്ടും റാങ്കിന്‍റെ തിളക്കം\nഅഞ്ചലിന് വീണ്ടും റാങ്കിന്‍റെ തിളക്കം\nഅഞ്ചല്: സിവില് സര്‍വീസ് പരീക്ഷയില് 151 ാം റാങ്ക് വാങ്ങി വിജയിച്ച അഞ്ചല് സ്വദേശി സുശ്രീയ്ക്ക് പിന്നാലെ അയല്‍വാസിയായ തഴമേല് കുട്ടങ്കര അരുന്ധതി നിലയത്തില് അതുല്യ മോഹനനും പ്ലസ് ടു പരീക്ഷയില് 1200 മാര്‍ക്ക് ലഭിച്ചു.\nഇരട്ടസഹോദരിയായ അമല മോഹനന് ഈ നേട്ടം കൈവരിക്കാന് ഒന്പത് മാര്‍ക്കു കുറഞ്ഞു പോയി. ഇവരുടെ ജ്യേഷ്ഠത്തി അരുന്ധതി മോഹനന് ബിഎ.(ഹിന്ദി) പരീക്ഷയില് ഒന്നാം റാങ്കായിരുന്നു. അഞ്ചല് ഗവ. വെസ്റ്റ് ഹയര് സെക്കന്‍ഡറി സ്കൂളിലെ വിദ്യാര്‍ഥിനികളാണ് ഇരുവരും. ട്രാവല്‍സ് സ്ഥാപനം നടത്തുന്ന മോഹനന്‍റേയും പാരലല് കോളേജ് അധ്യാപികയായ ബേബിയുടേയും മക്കളാണ് അതുല്യയും അമലയും.\nഹയര് സെക്കന്‍ററിയ്ക്ക് 1200 മാര്‍ക്ക് വാങ്ങിയ അതുല്യയെ അയല്‍വാസിയും സിവില് സര്‍വീസ് റാങ്ക് ജേതാവ് എസ്.സുശ്രീ മധുരം നല്‍കി അനുമോദിച്ചു. മന്ത്രി കെ.രാജു, എന്.കെ.പ്രേ മചന്ദ്രന് എംപി. എന്നിവര് ടെലഫോണിലൂടെ അഭിനന്ദനമറിയിച്ചു.


വെളിപ്പാടു 19 | ഓൺലൈൻ ബൈബിൾ | പുതിയ ലോക ഭാഷാന്തരം\n19 ഇതിനുശേഷം സ്വർഗത്തിൽ വലിയൊരു കൂട്ടത്തിന്‍റെ മഹാഘോഷംപോലെ ഒന്ന് ഞാൻ കേട്ടു. അവർ പറഞ്ഞത്: “യാഹിനെ സ്‌തുതിപ്പിൻ!* രക്ഷയും മഹത്ത്വവും ശക്തിയും നമ്മുടെ ദൈവത്തിനുള്ളത്.\n2 അവന്‍റെ ന്യായവിധികൾ സത്യസന്ധവും നീതിയുക്തവുമല്ലോ. തന്‍റെ വേശ്യാവൃത്തിയാൽ ഭൂലോകത്തെ വഷളാക്കിയ മഹാവേശ്യയെ അവൻ ന്യായംവിധിച്ച് തന്‍റെ ദാസന്മാരുടെ രക്തത്തിന് അവളോടു പ്രതികാരം ചെയ്‌തിരിക്കുന്നു.”\n3 അപ്പോൾത്തന്നെ അവർ വീണ്ടും ഉദ്‌ഘോഷിച്ചത്: “യാഹിനെ സ്‌തുതിപ്പിൻ!* അവളെ ദഹിപ്പിച്ചതിന്‍റെ പുക എന്നെന്നും ഉയർന്നുകൊണ്ടിരിക്കും.”\n4 ഇരുപത്തി നാലു മൂപ്പന്മാരും നാലുജീവികളും, “ആമേൻ! യാഹിനെ സ്‌തുതിപ്പിൻ”* എന്നു പറഞ്ഞ് സാഷ്ടാംഗം വീണ് സിംഹാസനസ്ഥനായ ദൈവത്തെ ആരാധിച്ചു.\n5 “ചെറിയവരും വലിയവരുമായി നമ്മുടെ ദൈവത്തെ ഭയപ്പെടുന്നവരായ ഏവരുമേ, അവനെ സ്‌തുതിപ്പിൻ” എന്നൊരു സ്വരം സിംഹാസനത്തിൽനിന്ന് ഉണ്ടായി.\n6 അപ്പോൾ വലിയൊരു കൂട്ടത്തിന്‍റെ ആരവംപോലെയും പെരുവെള്ളത്തിന്‍റെ ഇരമ്പൽപോലെയും ശക്തമായ ഇടിമുഴക്കംപോലെയും ഒരു സ്വരം ഞാൻ കേട്ടു. അവർ പറഞ്ഞത്: “യാഹിനെ സ്‌തുതിപ്പിൻ!* നമ്മുടെ ദൈവവും സർവശക്തനുമായ യഹോവ രാജത്വം ഏറ്റിരിക്കുന്നു.\n7 നമുക്ക് സന്തോഷിച്ചുല്ലസിച്ച് അവനെ മഹത്ത്വപ്പെടുത്താം. കുഞ്ഞാടിന്‍റെ കല്യാണം വന്നിരിക്കുന്നു. അവന്‍റെ മണവാട്ടിയും അണിഞ്ഞൊരുങ്ങിയിരിക്കുന്നു.\n8 ശുഭ്രവും ശുദ്ധവുമായ വിശേഷവസ്‌ത്രം ധരിക്കാൻ അവൾക്ക് അനുഗ്രഹം ലഭിച്ചിരിക്കുന്നു. ആ വിശേഷവസ്‌ത്രമോ വിശുദ്ധന്മാരുടെ നീതിപ്രവൃത്തികളത്രേ.”\n9 അപ്പോൾ ദൂതൻ എന്നോടു പറഞ്ഞത്: “എഴുതുക: കുഞ്ഞാടിന്‍റെ കല്യാണവിരുന്നിനു ക്ഷണിക്കപ്പെട്ടവർ ഭാഗ്യവാന്മാർ.” അവൻ വീണ്ടും പറഞ്ഞത്: “ഇവ ദൈവത്തിന്‍റെ സത്യവചനങ്ങളാകുന്നു.”\n10 അപ്പോൾ അവനെ ആരാധിക്കാനായി ഞാൻ അവന്‍റെ കാൽക്കൽ വീണു. അവനോ എന്നോട്, “അരുത്! ഞാൻ നിന്നെയും യേശുവിനെക്കുറിച്ചു സാക്ഷ്യം നൽകുന്നവരായ നിന്‍റെ സഹോദരന്മാരെയുംപോലെ ഒരു ഭൃത്യൻമാത്രം. ദൈവത്തെയത്രേ ആരാധിക്കേണ്ടത്; യേശുവിനെക്കുറിച്ചു സാക്ഷ്യം നൽകുക എന്നതല്ലോ പ്രവചനത്തിന്‍റെ ഉദ്ദേശ്യം.”\n11 പിന്നെ ഞാൻ നോക്കിയപ്പോൾ സ്വർഗം തുറന്നിരിക്കുന്നതു കണ്ടു. അതാ, ഒരു വെള്ളക്കുതിര! കുതിരപ്പുറത്തിരിക്കുന്നവന് വിശ്വസ്‌തനും സത്യവാനും എന്നു പേര്. അവൻ നീതിയോടെ വിധിക്കുകയും പോരാടുകയും ചെയ്യുന്നു.\n12 അവന്‍റെ കണ്ണുകൾ അഗ്നിജ്വാല; തലയിൽ അനേകം രാജമുടികൾ; എഴുതപ്പെട്ട ഒരു നാമവും അവനുണ്ട്; എന്നാൽ അത് അവനല്ലാതെ ആർക്കും അറിഞ്ഞുകൂടാ.\n13 അവൻ രക്തം തളിച്ച ഉടുപ്പു ധരിച്ചിരിക്കുന്നു; അവനു ദൈവവചനം എന്നു പേര്.\n14 സ്വർഗത്തിലെ സൈന്യം ശുദ്ധവും ശുഭ്രവുമായ വിശേഷവസ്‌ത്രങ്ങൾ ധരിച്ച് വെള്ളക്കുതിരപ്പുറത്തു കയറി അവനെ അനുഗമിച്ചിരുന്നു.\n15 ജനതകളെ വെട്ടാൻ മൂർച്ചയേറിയ നീണ്ട വാൾ അവന്‍റെ വായിൽനിന്നു പുറപ്പെട്ടിരുന്നു; അവൻ ഇരുമ്പുകോൽകൊണ്ട് അവരെ മേയ്‌ക്കും. സർവശക്തനായ ദൈവത്തിന്‍റെ മഹാക്രോധത്തിന്‍റെ മുന്തിരിച്ചക്ക് അവൻ മെതിക്കുന്നു.\n16 അവന്‍റെ ഉടുപ്പിന്മേൽ തുടയുടെ ഭാഗത്തായി രാജാധിരാജാവും കർത്താധികർത്താവും എന്നൊരു നാമം എഴുതിയിരുന്നു.\n17 ഒരു ദൂതൻ സൂര്യനിൽ നിൽക്കുന്നതു ഞാൻ കണ്ടു. അവൻ ആകാശമധ്യേ പറക്കുന്ന സകല പക്ഷികളോടും ഉച്ചത്തിൽ വിളിച്ചു പറഞ്ഞത്: “ദൈവത്തിന്‍റെ വലിയ അത്താഴവിരുന്നിനു വന്നുകൂടുവിൻ!\n18 രാജാക്കന്മാരുടെയും സഹസ്രാധിപന്മാരുടെയും വീരന്മാരുടെയും കുതിരകളുടെയും കുതിരപ്പുറത്തിരിക്കുന്നവരുടെയും സ്വതന്ത്രരും അടിമകളും ചെറിയവരും വലിയവരുമായ എല്ലാവരുടെയും മാംസം തിന്നുവാൻ വന്നുകൂടുവിൻ.”\n19 അനന്തരം കാട്ടുമൃഗവും ഭൂരാജാക്കന്മാരും അവരുടെ സൈന്യവും കുതിരപ്പുറത്തിരിക്കുന്നവനോടും അവന്‍റെ സൈന്യത്തോടും യുദ്ധം ചെയ്യേണ്ടതിന് ഒരുമിച്ചുകൂടിയിരിക്കുന്നതു ഞാൻ കണ്ടു.\n20 കാട്ടുമൃഗത്തെയും, അതിന്‍റെ മുമ്പിൽ അടയാളങ്ങൾ കാണിച്ച് മൃഗത്തിന്‍റെ മുദ്രയേൽക്കുകയും അതിന്‍റെ പ്രതിമയെ ആരാധിക്കുകയും ചെയ്‌തവരെ വഴിതെറ്റിച്ച കള്ളപ്രവാചകനെയും, പിടികൂടി എരിയുന്ന ഗന്ധകപ്പൊയ്‌കയിൽ ജീവനോടെ എറിഞ്ഞുകളഞ്ഞു.\n21 ശേഷിച്ചവരെ കുതിരപ്പുറത്തിരിക്കുന്നവന്‍റെ വായിൽനിന്നു പുറപ്പെട്ട വാളുകൊണ്ടു കൊന്നുകളഞ്ഞു. സകല പക്ഷികളും അവരുടെ മാംസം തിന്നു തൃപ്‌തിയടഞ്ഞു.\n^ വെളി 19:1* എബ്രായയിൽ, ഹല്ലേലൂയ!\n^ വെളി 19:3* എബ്രായയിൽ, ഹല്ലേലൂയ!\n^ വെളി 19:4* എബ്രായയിൽ, ഹല്ലേലൂയ!\n^ വെളി 19:6* എബ്രായയിൽ, ഹല്ലേലൂയ!\nmailto:?body=ബൈബിൾ ഓൺലൈനായി വായിക്കുക%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D66%26Chapter%3D19%26wtlocale%3DMY%26srcid=share⊂ject=ബൈബിൾ ഓൺലൈനായി വായിക്കുക


കുമ്പിട്ട കൗമാരങ്ങള് - Sathyadeepam\n|^| Home -> Pangthi -> കാലവും കണ്ണാടിയും -> കുമ്പിട്ട കൗമാരങ്ങള്\nപത്തിലും പ്ലസ്ടുവിലും ഉന്നതവിജയം കരസ്ഥമാക്കിയ കുട്ടികളെ ആദരിക്കുന്ന ഒരു ചടങ്ങില് പങ്കെടുത്തത് ഓര്‍മ്മ വരുന്നു. ആശംസാവചനങ്ങള്‍ക്കും സമ്മാനദാനത്തിനും ശേഷം ഉന്നതവിജയം നേടിയ കുട്ടികള്‍ക്ക് സംസാരിക്കാന് സമയം കൊടുത്തു. തിളക്കമാര്‍ന്ന വിജയത്തിലേക്ക് എത്താന് അവര് നടത്തിയ പരിശ്രമങ്ങള് കേള്‍ക്കാനും, അത് കേട്ടിരിക്കുന്ന മറ്റ് കുട്ടികള്‍ക്കും പഠിതാക്കള്‍ക്കും പ്രചോദനമാകാനും ഒക്കെയായിരുന്നു ഉദ്ദേശം. എന്നാല് അത്ഭുതമെന്നു പറയട്ടെ, കൂട്ടത്തിലുണ്ടായിരുന്ന ഒരേ ഒരു പെണ്‍കുട്ടി അല്ലാതെ മറ്റാരും കാര്യമായി ഒന്നും ഉരിയാടിയില്ല. അവര്‍ക്ക് ഒന്നും പറയാനില്ല. ആലോചിച്ചിട്ട് വാക്കുകള് ഒന്നും കിട്ടുന്നില്ല. ഇത് സംഘടിപ്പിച്ചവര്‍ക്ക് നന്ദി എന്ന് പോലും പറഞ്ഞ് പറയിപ്പിക്കേണ്ടിവന്നു. എ പ്ലസും എ വണ്ണും വാങ്ങിയ, ഫ്ളക്സുകളില് തലയുയര്‍ത്തി നിന്ന നമ്മുടെ യുവകേസരികള്. സത്യത്തില് ഒരു വലിയ ഇച്ഛാഭംഗം തോന്നി.\nപ്രോഗ്രാമിന് മുമ്പും പ്രോഗ്രാമിന് ശേഷവും അവരൊക്കെ ഒന്നുകില് സമപ്രായക്കാരോടൊപ്പം അതുമല്ലെങ്കില് തങ്ങളുടെതന്നെ സ്മാര്‍ട്ട് ഫോണുകളോട് മാത്രം മിണ്ടുന്നതും കണ്ടു. അവിടെയെത്തിയ അവരുടെ തന്നെ അധ്യാപകരോടോ മുതിര്‍ന്നവരോടോ പരിപാടിയുടെ സംഘാടകരോടോ ഒന്നും കാര്യമായി ഒന്നുംതന്നെ മിണ്ടാന് ഇല്ലാതെ ഉള്‍വലിയുന്നവര്!\nവര്‍ത്തമാനകേരളം നേരിടുന്ന രൂക്ഷമായ പ്രതിസന്ധികളില് ഒന്നാണ് ഇത് എന്ന് ഞാന് കരുതുകയാണ്. സ്വയം ഉള്‍വലിയുന്ന കൗമാരം. സമപ്രായക്കാരോടും സ്മാര്‍ട്ട് ഫോണുകളോടും അല്ലാതെ മറ്റൊന്നിന്‍റെയും മുമ്പില് തലയുയര്‍ത്തി രണ്ടു വാക്ക് സംസാരിക്കാന് കെല്‍പ്പില്ലാതെ പോകുന്ന നമ്മുടെ കുട്ടികള്. ഹൈസ്കൂള് പ്രായം എത്തുമ്പോഴേക്കും ആണ്‍കുട്ടികള് ഓരോ തുരുത്തുകളായി രൂപാന്തരപ്പെടുകയാണ്. അതേസമയം പെണ്‍കുട്ടികളാവട്ടെ പ്രകൃത്യാ ലഭിക്കുന്ന വളര്‍ച്ചയുടെ ഊര്‍ജ്ജം പഠനകാര്യങ്ങളിലും പാഠ്യേതരകാര്യങ്ങളിലും പുലര്‍ത്തുകയും ആ ആവേഗം നല്ല ഒരു ജീവി താവസ്ഥയില് എത്തുന്നതുവരെ കൊണ്ടു പോവുകയും ചെയ്യുമ്പോള് നമ്മുടെ ആണ്‍കുട്ടികള്‍ക്ക് ഇതെന്തുപറ്റി?\nഒറ്റവാക്കില് എന്താണ് ഇതിന് കാരണമെന്നോ എന്താണ് ഇതിന് പരിഹാരം എന്നോ പറയാനാവും എന്ന് കരുതുന്നില്ല. ചില മാതാപിതാക്കളും അധ്യാപകരും കാടടച്ച് പുതിയ തലമുറയിലെ കുട്ടികളെ പഴിക്കുന്നത് കേട്ടിട്ടുണ്ട്. സ്മാര്‍ട്ട്ഫോണുകളാണ് കാരണം എന്നും കേട്ടിട്ടുണ്ട്. നവീന യുഗത്തിലെ മാധ്യമങ്ങളെയും ജീവിതശൈലികളെയും പഴിക്കുന്നവരുമുണ്ട്. ഇവയൊക്കെ കാരണങ്ങളാവാം, മറ്റു ചില കാരണങ്ങളും ഉണ്ടാവാം. ഏതായാലും പ്രശ്നം ഗുരുതരം തന്നെ.\nസാംസ്കാരികരംഗത്തും വിദ്യാഭ്യാസരംഗത്തും ഒക്കെ പ്രശോഭിക്കുന്ന അനേകം മഹനീയ വ്യക്തിത്വങ്ങളുടെ ജീവിതങ്ങളും അവയുടെ പിന്നാമ്പുറങ്ങളും പരിശോധിക്കുമ്പോള് അവരൊക്കെയും കടന്നുപോയത് ഒരു ജീവിതസമരത്തിലൂടെ ആയിരുന്നു എന്ന് കാണാം. പ്രശസ്തര് മാത്രമല്ല, നമ്മുടെയൊക്കെ മുതിര്‍ന്ന തലമുറയില് ജീവിതത്തിന്‍റെ നല്ല നിലയില് കയറിപ്പറ്റിയ ഭൂരിഭാഗം മനുഷ്യരും ദാരിദ്ര്യത്തോടും സൗകര്യക്കുറവുകളോടും പ്രതിസന്ധികളോടും ഇല്ലായ്മകളോടും മല്ലിട്ട് ജീവിച്ചവരാണ്. ഇന്ന് ജീവിതം സമരമായി ആര്‍ക്കൊക്കെ മാറുന്നുണ്ട്? വളരെ അപൂര്‍വ്വം ചിലര്‍ക്കൊഴികെ മറ്റാര്‍ക്കും ജീവിതം ഒരു സമരം അല്ല. ആര്‍ക്കും പൊരുതി ജയിക്കേണ്ടതില്ല. അതെ, ജീവിതത്തെ ഗൗരവമായി കാണുന്നവരുടെ എണ്ണം കുറയുകയാണ്!\nഅനുദിനം വളരുന്ന മയക്കുമരുന്ന് ഉപയോഗവും, അടിക്കടി വര്‍ധിക്കുന്ന വിവാഹത്തകര്‍ച്ചകളും, ഉയരുന്ന ആത്മഹത്യാനിരക്കും നമ്മുടെ കണ്ണ് തുറപ്പിക്കാന് സമയമായി.\nജീവിതത്തെ easy ആയി കണ്ട് വളര്‍ന്നവര്‍ക്ക് ജീവിതത്തിന്‍റെ പ്രതിസന്ധികളെ നേരിടാന് പറ്റാതെ പോകുന്നു എന്ന യാഥാര്‍ത്ഥ്യത്തെ നമ്മള് വളരെ ഗൗരവമായി കണക്കിലെടുക്കേണ്ടതുണ്ട്. സ്മാര്‍ട്ട് ഫോണുകളും നവീനമാധ്യമങ്ങളും തരുന്ന സൗകര്യങ്ങളും ഉപയോഗങ്ങളും മാറ്റി നിര്‍ത്താതെ അവയെ വളരുന്ന കുട്ടികള്‍ക്ക് ഉപയോഗപ്പെടുന്ന വിധത്തില് മാറ്റിയെടുക്കാനുള്ള ആര്‍ജ്ജവവും പദ്ധതിരൂപീകരണവും ഇന്ന് ആരെങ്കിലുമൊക്കെ തുടങ്ങേണ്ടിയിരിക്കുന്നു. കരിയര് ഗൈഡന്‍സ് കോഴ്സുകളേക്കാള് നമുക്ക് ആവശ്യം എനര്‍ജി ഗൈഡന്‍സ് കോഴ്സുകള് ആണ് എന്നു തോന്നുന്നു.\nകൗമാരത്തിന്‍റെയും യുവത്വത്തിന്‍റെയും പ്രസരിപ്പും ഊര്‍ജ്ജവും ഒട്ടും കുറവില്ലാതെ നന്മയിലേക്കും വളര്‍ച്ചയിലേക്കും വഴിതിരിച്ചുവിടുന്ന ഒരു കൂട്ടായ പരിശ്രമത്തിന് മാത്രമേ അപകര്‍ഷതാബോധം കൊണ്ടും, ആര്‍ജ്ജവത്വമില്ലായ്മ കൊണ്ടും മുഖം കുമ്പിട്ട് പോയ നമ്മുടെ പുതുതലമുറയെ രക്ഷിച്ചെടുക്കാന് ആവൂ. സ്മാര്‍ട്ട് ഫോണുകള് തുറന്നുവയ്ക്കുന്ന ലോകത്തേക്കാള് വിശാലമായ ലോകം ഞങ്ങള്‍ക്ക് ചുറ്റും ഉണ്ടെന്ന തിരിച്ചറിവ് അവര്‍ക്ക് ഇണങ്ങുന്ന വിധത്തില് പകര്‍ന്നുകൊടുക്കാന് ആയാല് നമ്മുടെ പുതുതലമുറ പ്രസരിപ്പുള്ളവരാകും.\nകുറ്റം പറഞ്ഞത് കൊണ്ടോ മാറ്റിനിര്‍ത്തിയത് കൊണ്ടോ ഉപേക്ഷിച്ച് കളഞ്ഞത് കൊണ്ടോ കാര്യമില്ല. മുഖം കുമ്പിട്ട നമ്മുടെ കൗമാരക്കാരെ വീണ്ടെടുക്കാന് ഒരു ക്യാംപയിന്, അതാണ് ഇനി വേണ്ടത്.


വയലാറിന്‍റെ സന്നിധിയില്… – A Pen In The Clouds | Jyothy Sreedhar Official Blog\nDecember 6, 2014 Jyothy Sreedhar\nമനസ്സില് എന്തോ ഒന്ന് കൊണ്ടു. വയലാറിന്‍റെ വീട്… അത് ഒരു വികാരം പോലെയാണ് മനസ്സ് ഉള്‍ക്കൊണ്ടത്. വയലാര് രാമവര്‍മ്മയുടെ മകനും കവിയുമായ വയലാര് ശരത്ചന്ദ്രവര്‍മ ഒരു കറുത്ത നായയുടെ കൂടെ മുറ്റത്ത് നടക്കുന്നതാണ് ആദ്യ കാഴ്ച. വെളുത്ത ബനിയനും അല്‍പം കാവി കലര്‍ന്ന മുണ്ടും ധരിച്ച്, ഒരു കണ്ണടയും വച്ച്, ഒറ്റ നോട്ടത്തില് തന്നെ, രൂപത്തില് വയലാറിനെ അനുസ്മരിപ്പിക്കുന്ന മകന്. അദ്ദേഹത്തിനടുത്തായി ഞങ്ങളുടെ വണ്ടി ചെന്ന് നിന്നു. എന്‍റെ കൂടെയുണ്ടായിരുന്ന ഒരു സുഹൃത്ത് അദ്ദേഹത്തിന്‍റെയും സുഹൃത്തായിരുന്നു. അവള് ഇറങ്ങിയ ഉടനെ അവര് തമ്മില് സംസാരിക്കാന് തുടങ്ങി.\nഅവരില് നിന്നും അല്‍പം മാറി, ഇടതുവശത്ത് വയലാര് സ്മൃതിമണ്ഡപം. എന്‍റെ കണ്ണ് മുഴുവനും അങ്ങോട്ടായിരുന്നു. എന്തോ ഒന്ന് അവിടെ എന്നെ ആകര്‍ഷിക്കുകയും അത് ഞാന് അറിയുകയും ചെയ്യുന്നുണ്ടായിരുന്നു. അവരുടെ സംസാരവലയത്തില് നിന്ന് ഞാന് തനിയെ മണ്ഡപത്തിലേയ്ക്ക് നടന്നു. കൃത്യം മുന്നില് നിന്ന് നോക്കി. ഓടിട്ട ഒരു മണ്ഡപം. മുന്നില് ഇരുവശവും രണ്ടു തൂണുകള്. നടുവില് മൂന്നു പടികള്. അത് എത്തിനില്‍ക്കുന്നത് ഒരു കാലഘട്ടത്തിലേക്ക്. ആ കാലഘട്ടത്തിനൊത്ത നടുവില് ഒരു ചക്രവര്‍ത്തിയെ പോലെ പ്രിയകവി വയലാര് രാമവര്‍മ്മയുടെ ചിത്രം. താഴെ, ചുറ്റുമായി വടിവൊത്ത അക്ഷരങ്ങളില് കവിതാശകലങ്ങള്. ചുറ്റും തനിയെ നടന്നു വായിച്ചു. ഒടുക്കം ആ പടികളില് ഇരുന്നു. അദ്ദേഹത്തിന്‍റെ ചിത്രം കണ്ടപ്പോള് മനസ്സില് ആദ്യം വന്നത് ടി പി രാജീവന്‍റെ വരികളാണ്: “നിന്നിലേക്കുള്ളതായിരുന്നു ഇന്നോളം എനിക്ക് തെറ്റിയ വഴികളെല്ലാം…” സത്യമാകും. അല്ലെങ്കില് ഒന്നോര്‍ത്താല്, ഇത്തരം ഒരു ലക്‌ഷ്യം ഞങ്ങളുടെ മനസ്സില് ഉണ്ടായിരുന്നില്ല. തെറ്റിയ വഴികള്‍ക്ക് ശേഷമെവിടെയോ, എന്നെ ഇവിടെയ്ക്കെത്തിക്കാന് ആരോ കരുതി വച്ച ഒരു ചൂണ്ടുപലകയുണ്ടായിരുന്നു. ഇവിടെയ്ക്ക് വരണം എന്ന് ആരോ പറഞ്ഞത് പോലെ തെറ്റായ വഴികളെല്ലാം സ്വയം തിരുത്തി ഒരു വലിയ ശരിയിലേക്ക് എന്നെ എത്തിച്ചത് ഓര്‍ക്കുമ്പോള് അത്ഭുതം തോന്നുന്നു.\nആ പടികളില് ഇരുന്ന് ഒരു കൊച്ചുകുട്ടിയുടെ അത്ഭുതത്തോടെ കാഴ്ചകളെ ആവാഹിക്കുന്ന എന്‍റെ കണ്ണുകളെ അടുത്ത സുഹൃത്തുക്കള് അടുത്തു നിന്നിട്ടും വായിച്ചിരിക്കില്ല. പക്ഷെ എന്തോ ഒരു സ്വപ്നലോകത്തിലെന്ന പോലെ അല്‍പ നേരം ഞാന് അവിടെ തനിയെ നിന്നിരുന്നു, എന്നില് നിന്ന് എത്രയോ അകലെയായ മറ്റൊരു കാലഘട്ടത്തില്. എനിക്ക് ചുറ്റും ഉള്ള നിശബ്ദതയെ ഭേദിച്ച് വയലാര് ശരത്ചന്ദ്രവര്‍മയുടെ ചോദ്യങ്ങള് ഉണ്ടായി. പിന്നെ മറുപടികള് പറഞ്ഞ് കൂട്ടത്തിലേയ്ക്ക് ചെന്നു. അങ്ങനെ നില്‍ക്കുമ്പോള് ഫോട്ടോ എടുക്കണം എന്ന് തീരുമാനിച്ചു. അപ്പോഴേയ്ക്കും അല്‍പം പ്രായമായ ഒരു സ്ത്രീ നടന്നടുത്തു. വയലാര് രാമവര്‍മയുടെ ഭാര്യയായ ഭാരതി തമ്പുരാട്ടി. ചില കുടുംബാംഗങ്ങളും കൂടെ. വട്ടം കൂടി കുറച്ചു നേരം കുശലം പറഞ്ഞു. പിന്നെ പുറകില് കെട്ടിയ തറയിലേക്ക് ഞാന് നടന്നു. ഒരു കെട്ടിടം പൊളിച്ചതുപോലെ അത് കാണപ്പെട്ടു. അത് പഴയ വീടിന്‍റെ ഭാഗമാണ് എന്നും, പണ്ട് നാലുകെട്ടും എട്ടുകെട്ടും ഒക്കെ ആയിരുന്നല്ലോ എന്നും അവര് പറഞ്ഞു തന്നു. അല്‍പം അകലെയായി, ഇന്ന് ആ കുടുംബം താമസിക്കുന്ന വീടിനു പുറകില് നാഗത്തെ പ്രതിഷ്ഠിച്ചിരിക്കുന്നു. മുന്നിലെ കല്‍വിളക്ക് ദൂരെ നിന്നും കാണാം. എല്ലാം, അവിടുത്തെ മണ്ണും, വഴികളും വരെ വിശദീകരിക്കപ്പെട്ടു. ഈ ഭൂമിയില് നിന്ന് മാറി മറ്റേതോ ഒരു ഇഷ്ടലോകത്താണ് എന്ന് തോന്നിപ്പോയി പലവട്ടം. വയലാര് കവിതകളുടെ സമാഹാരമായി എനിക്ക് പരിചിതമായ ഒരു പുസ്തകമുണ്ട് വീട്ടില്. അതിന്‍റെ പേജുകളിലൂടെ നടക്കുന്നത് പോലെ.\nVayalar Vayalar Ramavarma Vayalar Smrithimandapam\nPrevious Post പുരുഷദിനം!\nNext Post നീയില്ലാതെയായത് മുതല്…